Evropski poslanci za ponovitev predsedniških volitev v Keniji
Zunanji odnosi
2008-01-21 - 15:20
Evropski parlament je v četrtek sprejel resolucijo o Keniji, s katero poziva k novim predsedniškim volitvam v tej državi, če bi se pokazalo, da ni mogoče organizirati verodostojnega in poštenega ponovnega štetja glasov z volitev 27. decembra. Poslanci tudi pozivajo k zamrznitvi vse nadaljnje denarne pomoči EU kenijski vladi do politične rešitve krize.
Poslanci obžalujejo, da je sedanji predsednik Mwai Kibaki enostransko razglasil svoj kabinet, kar je resno spodkopalo prizadevanja za posredovanje.
Parlament poziva predsednika Kibakija, naj spoštuje demokratične zaveze svoje države, zapisane v ustavi in smernicah Afriške listine o človekovih pravicah in pravicah ljudstev, ki zadevajo svobodne in poštene volitve, ter naj privoli v neodvisen nadzor glasovanja na predsedniških volitvah.
Predlogi za rešitev krize in ukrepanje EU
Obe strani, tako vlada predsednika Kibakija kot opozicija, ki jo vodi protikandidat na spornih predsedniških volitvah Raila Odinga, bi morali nemudoma začeti izvajanje konkretnih sanacijskih ukrepi preko pogajanj. Parlament tudi podpira prizadevanje za posredovanje skupine afriških voditeljev pod vodstvom nekdanjega generalnega sekretarja Združenih narodov Kofija Annana in obenem obsoja tragično izgubo življenj ter kritične humanitarne razmere v državi.
V primeru, če ne bi bilo mogoče organizirati verodostojnega in poštenega ponovnega štetja glasov predsedniških volitev, ki bi ga opravil neodvisni organ, Parlament poziva k novim predsedniškim volitvam v Keniji. V državi bi morali s konkretnimi ukrepi ustanoviti zares nepristransko volilno komisijo, ki bo bolje usposobljena za izvedbo svobodnih in poštenih volitev v prihodnosti.
Poslanci so močno zaskrbljeni ob socialnih posledicah sedanje gospodarske krize, njihovem škodljivem vplivu na družbeni in gospodarski razvoj države ter ob gospodarskih posledicah za sosednje države, ki so zelo odvisne od kenijske infrastrukture Kenije, sedanja kriza v tej državi pa spodkopava tudi njihove humanitarne razmere.
Parlament obžaluje, da je vlada predsednika Kibakija takoj po volitvah prejela denarno pomoč evropskega razvojnega sklada, kar je mogoče napačno razumeti kot politično pristransko pomoč. Poslanci zato pozivajo k zamrznitvi vse nadaljnje denarne pomoči kenijskim oblastem do politične rešitve obstoječe krize.
Delovanje evropskih poslancev ob kenijskih volitvah
Volitve konec lanskega leta je sicer v okviru opazovalne misije EU (EU EOM), ki jo je vodil poslanec Alexander Graf Lambsdorff (ALDE, DE), opazovala tudi skupina evropskih parlamentarcev. Po njihovih besedah glasovanje ni zadostilo osnovnih mednarodnih in regionalnih standardov za demokratične volitve.
Skupino opazovalcev Evropskega parlamenta, ki so bili v Keniji od 26. do 29. decembra, je vodil Jan Mulder (ALDE, NL), v njej pa so bili še Valdis Dombrovskis (EPP-ED, LV), Horst Posdorf (EPP-ED, DE) in Johan Van Hecke (ALDE, BE).
20080115IPR18586 Besedilo resolucije EP o Keniji
-//EP//TEXT TA P6-TA-2008-0018 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
