VPRAŠANJE ZA USTNI ODGOVOR Z RAZPRAVO O-0036/07
v skladu s členom 108 Poslovnika
predložila
Gianluca Susta
in
Johan Van Hecke
, v imenu skupine ALDE ,
Kader Arif
, v imenu skupine PSE ,
Georgios Papastamkos
, v imenu skupine PPE-DE ,
Vittorio Agnoletto
in
Helmuth Markov
, v imenu skupine GUE/NGL ,
Carl Schlyter
, v imenu skupine Verts/ALE ,
Cristiana Muscardini
, v imenu skupine UEN
za Svet
Zadeva: Sporazum TRIPs in dostop do zdravil
Sklep Svetovne trgovinske organizacije z dne 30. avgusta 2003 naj bi bil "hitra rešitev" za težave z dostopom do zdravil, s katerim se soočajo države v razvoju, ki so brez proizvodnih zmogljivosti ali jih imajo malo. Predlog spremembe sporazuma TRIPs ne upošteva dejstva, da učinkovitost sklepa ni dokazana. Evropski parlament mora sedaj dati soglasje.
Ali lahko Svet v zvezi s tem:
poda mnenje o mehanizmu, ki sta ga vzpostavila sklep Svetovne trgovinske organizacije z dne 30. avgusta 2003 in protokol k sporazumu TRIPs, ter ob doslej omejeni uporabi mehanizma razišče možnosti za izboljšanje njegove učinkovitosti;
z Evropskim parlamentom sprejme skupno politično izjavo, da so potrebni drugi načini, zlasti možnosti za uporabo določbe člena 30 o izvzetju sporazuma TRIPs, ki bi ga lahko uporabljale države ali skupine držav, da bi našle uspešne rešitve težav z dostopom do zdravil po dostopnih cenah;
se obveže, da bo omejil pooblastilo Komisiji z namenom, da se ne razpravlja o določbah, povezanih z zdravili po sporazumu TRIPs–plus, ki vplivajo na javno zdravje in dostop do zdravil v sporazumih o gospodarskem partnerstvu z afriškimi, karibskimi in pacifiškimi državami ter drugih prihodnjih dvostranskih in regionalnih sporazumih z revnimi državami v razvoju;
izjavi, da Evropska unija podpira države v razvoju, ki uporabljajo tako imenovane prožnosti, ki so vgrajene v sporazum TRIPs, z namenom zagotavljati pomembna zdravila po dostopnih cenah z domačimi programi javnega zdravja;
priznava, da mora Evropska unija nujno sprejeti dodatne ukrepe z namenom spodbujanja prenosa tehnologije, raziskav, krepitev zmogljivosti, regijskih oskrbovalnih sistemov in pomoč pri registraciji, da bi olajšali in povečali proizvodnjo farmacevtskih izdelkov s strani samih držav v razvoju.
Če ne, ali lahko Svet pojasni, zakaj?
