P6_TA(2007)0057
Gvineja
B6-0049 , 0050 , 0055 , 0062 , 0063 in 0064/2007
Resolucija Evropskega parlamenta o Gvineji
Evropski parlament
, –
ob upoštevanju člena 115(5) svojega Poslovnika,
A.
globoko zaskrbljen nad razglasitvijo izrednih razmer predsednika Lansane Contéja 13. februarja 2007 po splošni stavki, ki so jo 10. januarja 2007 razglasili gvinejski sindikati in civilna družba v zvezi z gospodarskimi in socialnimi zahtevami ter nasilno represijo varnostnih sil na mirni demonstraciji 17. januarja 2007 v Conakryju,
B.
zaskrbljen nad nedavnim nasiljem, ko so se varnostne sile spopadle s protestniki, ki so od predsednika Contéja, ki je oblast prevzel z državnim udarom leta 1984, zahtevali, naj imenuje neodvisnega predsednika vlade in preda vse svoje predsedniške pristojnosti,
C.
ker je predsednik Conté razglasil obsedno stanje, ki vključuje 20-urno policijsko uro na dan, prepoved sprevodov, pohodov in demonstracij, pa tudi javnih in zasebnih srečanj, dovoljuje dnevne in nočne preiskave ter daje vojski obširne pristojnosti pri izvajanju "vseh potrebnih ukrepov",
D.
ker je nasilna represija posebnih vojaških sil, zlasti "mobilne družbe za intervencijo in varnost" ter "avtonomnega bataljona za predsednikovo varnost" povzročila veliko število žrtev in ker obstajajo domneve o prisotnosti plačancev in bivših bojevnikov gverile, ki delujejo kot paravojaške vladne sile,
E.
ker je predsednik Conté 9. februarja 2007 za predsednika vlade imenoval Eugèna Camaro, kar ni bilo v skladu s sporazumom med vlado in sindikati z dne 27. januarja 2007, v katerem so se sporazumeli o predsedniku vlade, primernem za obe strani, z obširnimi izvršnimi pristojnostmi v triletnem prehodnem obdobju, v katerem bi bile organizirane parlamentarne in predsedniške volitve, kar je vodilo v nadaljevanje nasilja in v brezpravje v Gvineji,
F.
ker je bilo od leta 2005 več incidentov, v katerih so gvinejske varnostne sile streljale na neoborožene protestnike, zlasti junija 2006, ko je vlada na proteste proti naraščajočim cenam osnovnih dobrin odgovorila z okrutnimi napadi, med katerimi sta policija in vojska ustrelili vsaj 13 neoboroženih protestnikov,
G.
ker je Gvineja bogata z zlatom, železom in boksitom, pa tudi plodno zemljo in vodnimi viri, vključno s staležem rib, kar bi lahko pripomoglo k izboljšanju življenjskega standarda prebivalstva, če bi v državi prevladala demokratična odgovornost,
1.
močno obsoja nesorazmerno in pretirano uporabo sile gvinejskih varnostnih sil med nedavnimi demonstracijami v različnih delih države, zaradi katerih je umrlo veliko civilistov, bilo ranjenih več protestnikov ter bilo pridržanih več sindikalnih vodij in drugih;
2.
poudarja pomembnost imenovanja predsednika vlade, primernega za obe strani, v skladu z zavezami predsednika Contéja;
3.
poziva k vzpostavitvi neodvisne mednarodne preiskovalne komisije pod okriljem Združenih narodov, ki bo preiskovala nedavne uboje pa tudi pretekle zlorabe človekovih pravic, identificirala odgovorne ter jih privedla pred sodišče, da ne bi ostali nekaznovani;
4.
poziva gvinejske oblasti, naj ukažejo takojšnjo izpustitev vseh oseb, aretiranih med demonstracijami, ki niso bile pravno veljavno obtožene, in, če take obtožbe obstajajo, zagotovijo, da se jim omogoči takojšnje in pošteno sojenje, kjer bodo postopkovne pravice ves čas zagotovljene;
5.
poziva k spoštovanju in vzpostavitvi pravic posameznikov in sindikatov, ter k prenehanju avtoritarnih zlorab, ki so zaznamovale režim predsednika Contéja v zadnjih 23 letih; poziva k začetku pogajanj z organizacijami civilne družbe in sindikati, da bi s pogajanji uspešno izpolnili zahteve;
6.
poziva gvinejske oblasti, naj nemudoma ustavijo poboje, ter k demokratičnemu prehodu na sistem, ki bi ustrezal pričakovanjem gvinejskega prebivalstva,
7.
poziva Komisijo, naj premisli o političnem dialogu, ki ga predvideva člen 96 Cotonoujskega sporazuma, medtem ko pospešuje humanitarno pomoč žrtvam;
8.
naroči svojemu predsedniku, naj to resolucijo posreduje Svetu, Komisiji, vladam držav članic, Afriški uniji, Gospodarski skupnosti zahodnoafriških držav, vladi Gvineje in generalnemu sekretarju Združenih narodov.
