14.12.2009 B7-0256/2009 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o Belorusiji
Michał Tomasz Kamiński
,
Charles Tannock
,
Ryszard Antoni Legutko
,
Ryszard Czarnecki
,
Paweł Robert Kowal
,
Marek Henryk Migalski
,
Mirosław Piotrowski
,
Tomasz Piotr Poręba
,
Konrad Szymański
,
Adam Bielan
v imenu skupine ECR
PE432.840v01-00 B7‑0256/2009 Resolucija Evropskega parlamenta o Belorusiji
Evropski parlament ,
– ob upoštevanju svojih prejšnjih resolucij o razmerah v Belorusiji, zlasti resolucije z dne 2. aprila 2009 o polletni oceni dialoga med EU in Belorusijo,
– ob upoštevanju sklepov Sveta za splošne zadeve in zunanje odnose o Belorusiji z dne 17. novembra 2009, s katerimi se ohrani začasna odprava prepovedi izdaje vizumov nekaterim beloruskim uradnikom, vključno s predsednikom Aleksandrom Lukašenkom, in podaljšajo omejitveni ukrepi do oktobra 2010,
– ob upoštevanju sporočila Komisije z dne 3. decembra 2008 o pobudi o vzhodnem partnerstvu ( KOM(2008)0823 ),
– ob upoštevanju izjave Evropskega sveta o vzhodnem partnerstvu z dne 19. in 20. marca 2009 ter skupne izjave z vrhunskega srečanja o vzhodnem partnerstvu, ki je potekalo 7. maja 2009 v Pragi,
– ob upoštevanju izjave Evropske komisije z dne 21. novembra 2006 o pripravljenosti Evropske unije za obnovo odnosov z Belorusijo in njenim narodom v okviru evropske sosedske politike,
– ob upoštevanju člena 110(2) svojega poslovnika,
A. ker je Svet v svojih zgoraj navedenih sklepih s 17. novembra 2009 pozdravil okrepitev političnega dialoga med EU in Belorusijo ter tehnično sodelovanje in udeležbo Belorusije v vzhodnem partnerstvu,
B. ker se je Svet po oceni dogodkov v Belorusiji, ki so sledili odločitvi, sprejeti 16. marca 2009 v skladu s pogoji iz skupnega stališča Sveta 2009/314/SZVP, sklenil, da podaljša omejitvene ukrepe za nekatere beloruske uradnike in jih začasno ne izvaja za obdobje dvanajstih mesecev,
C. ker je Evropska unija z Belorusijo vzpostavila dialog o človekovih pravicah,
D. ker je Komisija v odziv na pozitivne ukrepe Belorusije s to državo že vzpostavila dialog na področjih, kot so energija, okolje, carina, transport in varnost hrane,
E. ker je Svet vključil Belorusijo v svoj sklep z dne 20. marca 2009 o pobudi o vzhodnem partnerstvu, ki jo je v zgoraj navedenem sporočilu z dne 3. decembra 2008 sprožila Komisija, da bi okrepila sodelovanje s številnimi vzhodnoevropskimi državami,
F. ker mednarodna zveza novinarjev na podlagi svojega poročila o misiji za ugotavljanje dejstev v Minsku (od 20. do 24. septembra 2009) in v sodelovanju s številnimi mednarodnimi nevladnimi organizacijami ni ugotovila bistvenega napredka pri medijski svobodi v Belorusiji,
G. ker je Aleksander Milinkevič, vodja Gibanja za svobodo, izrazil obžalovanje, ker med obiskom Silvia Berlusconia v Minsku 30. novembra ni bilo obravnavano nobeno vprašanje o človekovih pravicah ter ker se ministrski predsednik med obiskom Belorusije ni srečal s predstavniki civilne družbe;
H . ker je beloruski predsednik Aleksander Lukašenko 2. novembra 2009 izjavil, da so "odnosi med Evropsko unijo kot močno konsolidirano partnerico eden temeljnih dejavnikov pri zagotavljanju neodvisnosti in suverenosti Belorusije ter njenega gospodarskega, znanstvenega in tehnološkega razvoja",
I. ker je po dveh letih oddajanja televizijska postaja Belsat glavni neodvisni vir informacij za Beloruse in edina televizijska postaja, ki oddaja celoten spekter programov v beloruščini, ter bolj in bolj priteguje vedno večje številno rednih gledalcev v Belorusiji;
1. podpira odločitev Sveta, da podaljša omejitvene ukrepe zoper nekatere beloruske uradnike, hkrati pa teh ukrepov začasno ne izvaja za obdobje dvanajstih mesecev;
2. poudarja pomen dialoga o človekovih pravicah, saj je prepričan, da bo pripomogel k pozitivnemu razvoju dogodkov na področju državljanskih in političnih pravic v Belorusiji; vseeno ostaja zaskrbljen zaradi razmer na področju človekovih pravic v Belorusiji in primerov kršitev na tem področju;
3. pozdravlja dejavno sodelovanje beloruske vlade v pobudi o vzhodnem partnerstvu, ki je način za doseganje medsebojnega razumevanja in priložnost za obravnavo vprašanj skupnega interesa;
4. poziva Komisijo, naj pripravi priporočila o morebitnem sprejetju direktiv o sporazumih z Belorusijo o vizumskih olajšavah in o ponovnem sprejemu, ko bodo izpolnjeni pogoji; meni, da je tak ukrep nujen za izpolnitev glavnih ciljev politike Evropske unije do Belorusije, in sicer okrepitve stikov med ljudmi, da bi Belorusija postala del evropskih in regionalnih procesov ter da v procesu demokratizacije ne bi bilo več mogoče nazadovati;
5. poziva Komisijo, naj na podlagi akcijskih načrtov, oblikovanih v okviru evropske sosedske politike, pripravi predlog skupnega začasnega načrta za določitev prednostnih nalog za reforme v Belorusiji, da se oživi prekinjen proces ratifikacije sporazuma o partnerstvu in sodelovanju med Evropsko unijo in Belorusijo;
6. poziva Evropsko investicijsko banko in Evropsko banko za obnovo in razvoj, naj pri pregledu svojih mandatov razmislita o povečanju finančne podpore Belorusiji in pri tem posebno pozornost posvetita položaju malih in srednje velikih podjetij ter tako spodbudita prehod Belorusije v demokratsko državo, pluralistično družbo in tržno gospodarstvo; meni, da bi morala biti ta morebitna finančna podpora odvisna od doseganja znatnega napredka na spodaj naštetih področjih;
7. vztraja, da je treba predstavnike demokratične beloruske opozicije in civilne družbe vključiti v dialog med EU in Belorusijo; v zvezi s tem priporoča, da se Belorusiji dodeli status opazovalke pri pobudi Euronesta in da jo zastopa delegacija, sestavljena iz petih poslancev beloruskega parlamenta in petih poslancev demokratične opozicije; vztraja, da bi moralo belorusko stran zastopati deset članov organizacij civilne družbe in demokratične opozicije, če beloruske oblasti ne bodo sprejele ponudbe „5+5“;
8. poziva Belorusijo, naj še naprej sodeluje z Uradom za demokratične institucije in človekove pravice v okviru Organizacije za varnost in sodelovanje v Evropi na področju volilnega zakonika; pričakuje, da bodo spremembe volilnega zakonika sprejete s strokovnjaki Urada za demokratične institucije in človekove pravice v okviru Organizacije za varnost in sodelovanje v Evropi, ki bodo po besedah predsednice osrednje beloruske volilne komisije Lidije Jarmošine v skladu z evropskimi standardi in jih je beloruska vlada že sprejela, sprejete v spodnjem domu beloruskega parlamenta na tekočem jesenskem zasedanju in bodo začele veljati pred lokalnimi volitvami, predvidenimi za pomlad 2010;
9. poudarja, da bi morala biti uresničitev svobodnih in pravičnih volitev v Belorusiji na vseh ravneh in v vseh pogledih politični cilj Evropske unije, ki bo Belorusiji omogočila, da bo postala resnična evropska demokracija;
10. poziva predstavnike EU in držav članic, naj organizirajo politične sestanke s predstavniki demokratične opozicije, zlasti med obiskom Belorusije;
11. poziva belorusko vlado, naj izkoristi naslednjih dvanajst mesecev ter zagotovi dokaze o dejanskem napredku na področjih:
– uskladitve zakona o medijih s priporočili iz poročila mednarodne misije za ugotavljanje dejstev v Republiki Belorusiji od 20. do 24. septembra 2009, zlasti naslednjega: zagotavljanja enakih pravic za vse medijske hiše z odpravo prepovedi razširjanja neodvisnih tiskanih medijev prek distribucijskih omrežij Belsajuzdruk (mreža kioskov) in državne poštne službe Belpošta, ki sta v lasti države; določitvi jasnih meril za akreditiranje novinarjev in dodeljevanje dovoljenj in frekvenc za oddajanje; omogočanja novinarjem, da ob javnih dogodkih svobodno opravljajo svoje naloge; reformi zakona o medijih in zakona o preprečevanju ekstremizma ter členov 368, 369, 369-1, 193-1 kazenska zakonika, ki obravnavajo obrekovanje;
– zagotavljanja svobode združevanja in zbiranja z razveljavitvijo člena 193-1 kazenskega zakonika, po katerem so dejavnosti v imenu neregistriranih javnih združenj, političnih strank in ustanov kazniva dejanja; omogočanje registracije političnih strank (kot je Beloruska krščanska demokracija) in organizacij civilne družbe (npr. Viasna);
– varstva pravice do verske svobode za druge veroizpovedi poleg beloruske pravoslavne cerkve (moskovski patriarhat);
– neoviranja dejavnosti organizacij, ki že delujejo v Belorusiji, na primer z nerazumnim povišanjem cen najemnin ali nalaganjem nezakonitih davkov za projekte, ki so se izvedli z nepovratnimi sredstvi EU (npr. belorusko helsinški odbor);
– zagotavljanja političnih pravic in svoboščin s prenehanjem politično motiviranega zastraševanja, zlasti odpuščanja z delovnih mest in univerz; prenehanje kazenskega pregona študentov, ki so bili izključeni z univerz zaradi svojih državljanskih stališč, zaradi domnevnega izogibanja služenju vojaškega roka in so se prisiljeni izobraževati v tujini, ter pregleda vseh primerov kršitve zakonitih pravic več mladih aktivistov s prisilnim vojaškim naborom, na primer Franka Vjačorke, Ivana Šyle in Zmicra Hvedaruka, kar je enakovredno ugrabitvi talcev s strani države;
12. opozarja beloruske oblasti, naj preučijo kazni, ki vključujejo omejitev svobode, naložene sodelujočim v mirnih demonstracijah januarja 2008, in zaporno kazen Artsjoma Dubskega ter vseh tistih, ki so po mnenju organizacije Amnesty International zaporniki vesti; poziva k takojšnji izpustitvi podjetnikov Mihalaja Avtukoviča in Vladimira Asipenka, ki sta v začasnem priporu že osem mesecev;
13. poziva beloruske oblasti, naj spoštujejo pravice narodnih manjšin v skladu z okvirno konvencijo Sveta Evrope o varstvu narodnih manjšin z dne 1. februarja 1995; v zvezi s tem poziva beloruske oblasti, da priznajo Združenje Poljakov, ki ga vodi Angelika Borys, ponovno izvoljena za predsednico na kongresu Združenja Poljakov dne 15. marca 2009;
14. poziva beloruske oblasti, naj spoštujejo načelo vzajemnosti; glede na sedanjo začasno odpravo sankcij za beloruske uradnike in ob upoštevanju priporočila Sveta Komisiji, naj pripravi pogajalske smernice o vizumskih olajšavah za Belorusijo; odločno obsoja nedavne zavrnitve vstopnih vizumov za direktorico televizijske postaje Belsat Agnieszko Romaszevsko, profesorje Univerze v Bialistoku, poslanca ciprskega parlamenta Hristosa Purguridisa in poslanca litovskega parlamenta Emanuelisa Zingerisa;
15. poziva beloruske oblasti, naj vzpostavijo odkrit dialog s predstavniki demokratične opozicije; zato poudarja, kako pomembno je opredeliti vlogo in način dela javnega svetovalnega sveta;
16. poziva Komisijo, naj v celoti in učinkovito izkoristi okvir za podporo civilne družbe in demokratičnega razvoja v Belorusiji, ki jih nudi evropski instrument za demokracijo in človekove pravice;
17. poziva beloruske oblasti, naj omilijo predpise, ki omejuje svobodo medijev, na primer težavne zahteve za registracijo (ki veljajo tudi za spletne medije) in prepoved tujega financiranja;
18. meni, da je treba nujno internacionalizirati projekt televizijske postaje Belsat, tako da se vanj vključi finančna podpora dodatnih držav in institucij, začenši z Evropsko unijo; poziva Komisijo, naj dodeli finančno pomoč televizijski postaji Belsat, ter poziva belorusko vlado, naj to postajo uradno registrira; poziva belorusko vlado, naj v znak dobre volje in pozitivnih sprememb omogoči beloruski Evropski univerzi za humanistične vede v izgnanstvu v Vilni (Litva), da se zakonito vrne v Belorusijo z resničnimi zagotovili, da bo lahko svobodno delovala in zaživela v Minsku pod pogoji, ki bodo primerni za njen prihodnji razvoj, in ji zlasti omogoči ponovno vzpostavitev knjižnice v Minsku z zagotovitvijo prostorov in pogojev, ki bodo omogočili odprtje obširnih zbirk v beloruščini, ruščini, angleščini, nemščini in francoščini, ki bodo dostopne vsem;
19. naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evropi in Sveta Evrope, sekretariatu Skupnosti neodvisnih držav ter parlamentu in vladi Belorusije.
