A7-0037/2009
Par1
9.10.2009
POROČILO
o predlogu splošnega proračuna Evropske unije za proračunsko leto 2010
(C7‑0128/2009 – 2009/2002(BUD))
Oddelek I – Evropski parlament
Oddelek II – Svet
Oddelek IV – Sodišče
Oddelek V – Računsko sodišče
Oddelek VI – Evropski ekonomsko-socialni odbor
Oddelek VII – Odbor regij
Oddelek VIII – Evropski varuh človekovih pravic
Oddelek IX – Evropski nadzornik za varstvo podatkov
Del 1: Predlog resolucije
Odbor za proračun
Poročevalec:
Vladimír Maňka
PE 428.279v03-00
VSEBINA
PREDLOG RESOLUCIJE EVROPSKEGA PARLAMENTA.....................................................3
MNENJE Odbora za mednarodno trgovino ........................................................13
MNENJE Odbora za peticije ...........................................................................................16
IZID KONČNEGA GLASOVANJA V ODBORU...................................................................21
Objavljeno posebej
–...Sklepi, ki jih je sprejel Odbor za proračun na sejah ... o osnutkih dopolnitev Oddelkov I, II, IV, V, VI, VII in VIII in IX predloga splošnega proračuna
Del 2 - A7-0037/2009
PREDLOG RESOLUCIJE EVROPSKEGA PARLAMENTA
o predlogu splošnega proračuna Evropske unije za proračunsko leto 2010, Oddelek I – Evropski parlament, Oddelek II – Svet, Oddelek IV – Sodišče, Oddelek V – Računsko sodišče, Oddelek VI – Evropski ekonomsko-socialni odbor, Oddelek VII – Odbor regij, Oddelek VIII – Evropski varuh človekovih pravic, Oddelek IX – Evropski nadzornik za varstvo podatkov ( C7‑0128/2009 – 2009/2002(BUD) )
Evropski parlament,
– ob upoštevanju člena 272 Pogodbe ES,
– ob upoštevanju sklepa Sveta 2000/597/ES, Euratom z dne 29. septembra 2000 o sistemu virov lastnih sredstev Evropskih skupnosti
UL L 253, 7. 10. 2000, str. 42. ,
– ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti
UL L 248, 16. 9. 2002, str. 1. ,
– ob upoštevanju medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
UL L 139, 14. 6. 2006, str. 1. ,
– ob upoštevanju svoje resolucije z dne 10. marca 2009 o smernicah za proračunski postopek za leto 2010 – oddelki I, II in IV do IX
Sprejeta besedila, P7_TA(2009)0096 . ,
– ob upoštevanju svoje resolucije z dne 5. maja 2009 o načrtu prihodkov in odhodkov Evropskega parlamenta za proračunsko leto 2010
Sprejeta besedila, P7_TA(2009)0346 . ,
– ob upoštevanju svojega notranjega sporazuma iz leta 1988 o omejitvi proračunskih odobritev na največ 20 % skupnega zneska v razdelku 5, brez odhodkov izredne narave;
– ob upoštevanju predhodnega predloga splošnega proračuna Evropske unije za proračunsko leto 2010, ki ga je Komisija predložila dne 29. aprila 2009 ( KOM(2009)0300 ),
– ob upoštevanju predloga splošnega proračuna Evropske unije za proračunsko leto 2010, ki ga je Svet pripravil dne 13. julija 2009 ( C7‑0128/2009 ),
– ob upoštevanju člena 75 in Priloge V svojega poslovnika,
– ob upoštevanju poročila Odbora za proračun in mnenj Odbora za mednarodno trgovino in Odbora za peticije ( A7-0037/2009 ),
A. ker v predhodnem predlogu proračuna vseh institucij za proračunsko leto 2010 razlika do zgornje meje finančnega okvira znaša 236.597.323 EUR,
B. ker po sklepu Sveta z dne 13. julija 2008 razlika do zgornje meje v predlogu proračuna znaša 276.153.415 EUR,
C. ker je bil sprejet dogovor o poskusnem procesu, po katerem bo v celotnem proračunskem postopku za leto 2009 uporabljeno okrepljeno sodelovanje med predsedstvom in Odborom za proračun ter zgodnje sodelovanje v vseh zadevah s proračunskimi posledicami, dogovor pa se je ohranil tudi v proračunskem postopku za leto 2010,
D. ker je 15. septembra 2009, pred glasovanjem v Odboru za proračun in na plenarnem zasedanju, potekal usklajevalni sestanek predsedstva in Odbora za proračun,
Splošni okvir
1. opozarja, da morajo institucije EU oblikovati svoje proračune v luči gospodarskih in finančnih razmer, v katerih se je znašla Evropa, in da je bistvenega pomena, da se v njih odražajo prizadevanja za dosego političnih ciljev s čim učinkovitejšo porabo proračunskih sredstev;
2. znova poudarja svoje prepričanje, da morajo proračunske zahteve v celoti temeljiti na stroških in odražati zgolj dejanske potrebe po izpolnitvi nalog, zaupanih posamezni instituciji, hkrati pa si nadvse prizadevati za prihranke, med drugim z boljšo organizacijo dela, prerazporejanjem obstoječih sredstev v prednostne naloge in poenostavitvijo birokratskih postopkov, da bi kar najbolje izkoristili komaj zadostna finančna sredstva;
3. pozdravlja konstruktiven in sodelovalen pristop, ki so ga ubrale vse institucije pri opravkih s proračunskim organom, in je zadovoljen, da so bili njihovi odgovori na zastavljena vprašanja hitri in natančni;
4. poudarja, da predlogi ne vključujejo odhodkov, posebej namenjenih primeru morebitnega začetka veljavnosti Lizbonske pogodbe, ki spreminja Pogodbo o Evropski uniji in Pogodbo o ustanovitvi Evropske skupnosti; opozarja, da bo v primeru začetka veljavnosti pogodbe morda treba uporabiti obstoječe proračunske instrumente, kot sta pisni predlog spremembe ali predlog spremembe proračuna; kljub temu meni, da bi bilo treba v tem primeru kolikor mogoče podrobno preučiti reorganizacijo obstoječih sredstev, preden se izrazi zahteva po dodatnih sredstvih; za večjo preudarnost v prihodnje opozarja na potrebo po vzdrževanju trajnostnega proračuna in razumni razliki do zgornje meje v tem razdelku;
5. poudarja, da so na številnih področjih še vedno mogoče izboljšave in učinkovitejša poraba proračunskih sredstev, zato želi znova opozoriti na področje medinstitucionalnega sodelovanja; se strinja z Računskim sodiščem, da bi bilo mogoče z okrepljenim sodelovanjem na področju jezikovnih storitev zagotoviti nekaj manevrskega prostora za prihranke; zato je to nalogo uvrstil med prednostne naloge za 2010, institucije pa poziva, naj dodatno izboljšajo navedene vidike, vključno s ponovnimi pogajanji o sedaj veljavnih sporazumih glede souporabe notranjih prevajalskih virov;
6. v zvezi s tem se je odločil vpeljati horizontalno rezervo v višini 5 % za zunanje prevajalske storitve in poudarja, da je to dopolnilo namenjeno vsem institucijam z lastno prevajalsko službo; zahtevane izboljšave vključujejo ponovno pogajanje o sedaj veljavnih sporazumih glede souporabe notranjih prevajalskih virov, da bi na tem področju povečali učinkovitost in dosegli prihranke, kar je prav tako v skladu s posebnim poročilom Računskega sodišča o tem področju; je seznanjen z dejstvom, da bo mogoče sredstva sprostiti iz rezerve šele, ko bodo institucije predstavile konkreten predlog sistema souporabe notranjih prevajalskih virov in bo tega preučil tudi proračunski organ;
7. poudarja željo, da bi morale institucije znova preučiti možnost dela na daljavo za prevajalce; ugotavlja, da bi bilo mogoče s tem ukrepom zagotoviti prihranke na letni ravni, zlasti če bi bilo mogoče sprostiti pisarniške prostore in jih uporabiti v druge namene; ugotavlja, da tak sistem uporablja Računsko sodišče (četudi v omejenem številu) in da dobro deluje;
8. je sklenil v razdelku 5, ki je namenjen upravnim odhodkom, ohraniti razliko do zgornje meje v višini XX EUR, s čimer je omejil splošno povišanje na x,y %; poudarja, da je pri tem upošteval ponovno vzpostavitev dela sredstev v proračunih institucij, ki jih je Svet zmanjšal, v primerih, kjer so bile posebne zahteve posamezne institucije utemeljene;
9. meni, da se mora proračunski sistem EU razviti na način, ki bo nagrajeval iznajdljivost in izvirne rešitve; v zvezi s tem poudarja in predlaga, da bi bilo mogoče povečano učinkovitost in prihranke, katerih so po zaslugi navedenih ukrepov deležne institucije, porabiti za druge morebitne prednostne naloge; poudarja pa, da bi bilo treba neporabljena sredstva, ostala predvsem zaradi počasnega izvajanja ali nepričakovanih dogodkov, praviloma vrniti davkoplačevalcem;
Oddelek 1 – Evropski parlament
Splošni okvir
10. pozdravlja dober duh in konstruktivno naravo usklajevalnega sestanka z dne 15. septembra 2009 med predsedstvom in Odborom za proračun; meni, da bi se morala s tem dodatno okrepiti vzpostavitev proračuna Parlamenta v okoliščinah vzajemnega sodelovanja in zaupanja, pa tudi brezpogojnega izvajanja dobrih proračunskih načel in preglednosti; poudarja, da je treba v celoti ohraniti pristojnosti vseh organov;
11. spominja, da je bil na usklajevalnem sestanku dosežen dogovor glede naslednjih vprašanj:
- rezerve (prednostni projekti, rezerva za stavbe, varnostna rezerva),
- prestrukturiranje GD INLO in varnostne službe,
- kadrovske potrebe v letu 2010,
- hiša evropske zgodovine,
- politične stranke in ustanove,
- večjezičnost,
- upravljanje znanja;
12. meni, da sta pretok informacij in časovna razporeditev izmenjav med predsedstvom in Odborom za proračun bistvenega pomena za zagotovitev uspeha in nadaljnjih izboljšav medsebojnega sodelovanja;
13. poudarja, da mora Parlament, enako kot vse druge institucije, spomladi in zgodaj poleti pripraviti kolikor mogoče natančen predhodni predlog proračuna; poudarja, da si je treba možnost do pisnega predloga spremembe jeseni resnično pridržati le za nepredvidene dogodke in tehnične popravke; priznava, da volilna leta ustvarijo posebne razmere, v katerih je treba za te postopke zagotoviti večjo mero prilagodljivosti, da bi se obvarovale pristojnosti novooblikovanega Parlamenta;
14. poudarja, da njegov skupni proračun znaša 19,XX % dovoljenih odhodkov v razdelku 5 (proračunska sredstva za upravo) večletnega finančnega okvira, tj. da ne dosega 20-odstotne meje, ki jo je institucija določila sama; opozarja pa, da v XX % niso vključene morebitne prilagoditve, ki jih bo morda treba opraviti, če bo začela veljati lizbonska pogodba, zlasti na zakonodajnem področju, in vztraja pri stališču, da je nujna znatna razlika do zgornje meje; priznava, da bodo glede na sedanjo omejeno razliko do zgornje meje za izpolnitev dodatnih zahtev potrebni nadaljnji prihranki in prerazporeditve;
15. meni, da bi z razlikovanjem med fiksnimi in spremenljivimi stroški Parlamenta olajšali sprejemanje odločitev o skupnem proračunu in ustrezne nadaljnje ukrepe za vzdrževanje trajnostnega proračuna; v zvezi s tem je sklenil, da bo uvrstil del treh posebnih proračunskih vrstic v rezervo, hkrati pa zahteva poročilo, v katerem bodo po različnih vrstah razvrščeni stroški iz naslovov 2 in 3, skupaj z navedbo, ali gre za fiksne ali spremenljive stroške; meni, da bo tako razlikovanje, skupaj z dolgoročno strategijo na področju stavb, komunikacijsko in informacijsko politiko, pa tudi analizo stroškov in koristi različnih dejavnosti Parlamenta, omogočilo uvedbo ničelnega predračunavanja v prihodnjih letih; meni, da bo tako mogoče v proračunu Parlamenta izkazati zgolj dejanske potrebe, prav tako pa se bodo povečale preglednost, proračunska točnost in učinkovitost;
16. poudarja, da se leta 2010 prvič neomejeno izvaja novi statut poslancev in da ta znatno vpliva na proračun Parlamenta, ki je moral prevzeti nastale stroške; ugotavlja, da se je znesek v primerjavi z letom 2009 (leto delnega izvajanja) po ocenah povečal za približno 40 milijonov EUR, v primerjavi s prejšnjimi leti pa za približno 113 milijonov EUR;
17. meni pa, da bi bilo treba pri tem znesku ločiti med delom, pri katerem gre za dejansko neizogibne posledice pravne in proračunske narave, ter delom, pri katerem je mogoče z dejanskim izvajanjem sistema doseči razliko; z vidika proračuna zato zahteva poročilo o izvajanju sistema za povračilo potnih stroškov, ki naraščajo, čeprav je evropska javnost pričakovala, da se bodo znižali; zahteva predložitev poročila pred 30. junijem 2010;
18. pozdravlja konec leta 2008 doseženi sporazum o novem statutu za pomočnike poslancev in vključuje proračunske določbe za prvo celotno leto izvajanja 2010; se je kljub temu odločil v proračunsko vrstico za plače osebja Parlamenta vpeljati rezervo v višini 20 %, istočasno pa zahteva temeljito poenostavitev birokratskih postopkov in izboljšavo v izvajanju statuta za pomočnike;
19. v zvezi s skupnim obsegom proračuna in zgoraj opisanimi elementi poudarja tudi, da so med usklajevanjem dosegli dogovor o zmanjšanju predlaganih rezerv na 5 milijonov EUR za nove politične pobude, ohranitvi splošne varnostne rezerve v višini 10 milijonov EUR ter dogovor o rezervi za stavbe v višini 15 milijonov EUR;
Človeški viri
20. pozdravlja sporazum o kadrovskih virih za proračun 2010 in ceni informacije o predvidoma potrebnih delovnih mestih in sočasno predlagane ukrepe za prestrukturiranje, ki jih je posredovala uprava;
21. je odločil, da v kadrovskem načrtu Parlamenta za leto 2010 odobri sredstva za 54 novih delovnih mest, kot sledi:– stalna delovna mesta: 8 AD9, 17 AD5 in 28 AST1;
– začasna delovna mesta: 2 AD10, 1 AD9 in 1 AD5,
– črtanje treh začasnih delovnih mest AST1, odobrenih v kadrovskem načrtu za leto 2009;
je prav tako odločil, da odobri sredstva za naslednja povišanja: 5 AD5 v 5 AD7 v zvezi z zaposlovanjem tolmačev, 30 AD7 v 30 AD9 v zvezi z notranjimi izbirnimi postopki, in 30 AST3 v 30 AST5, prav tako v zvezi z notranjimi izbirnimi postopki; je prav tako odločil, da odobri sredstva za preoblikovanje 5 delovnih mest AST6 v 2 delovni mesti AD11 in 3 delovna mesta AD12 v zvezi z izbirnimi postopki za prehode;
22. ne glede na navedeno pa vztraja pri tem, da morajo biti prizadevanja za prerazporeditev obstoječih sredstev in delovnih mest sestavni del tega proračunskega postopka; v zvezi s tem meni, da je pravilno prilagoditi organizacijo dela in strukturo storitev političnim prednostnim nalogam, da se dosežejo kar najboljši rezultati, s proračunskega vidika pa zmanjšajo finančne posledice; v zvezi s tem spominja tudi na lansko zahtevo, da je treba nujno poiskati optimalno ravnovesje pri razporeditvi človeških virov med osrednje zakonodajne dejavnosti, neposredne storitve za poslance in upravne podporne službe, hkrati pa bolje pojasniti temeljne vzgibe in prednostne naloge;
23. spominja zlasti na dogovor, dosežen na usklajevalnem sestanku, da bo okrepil svoj oddelek za stavbe in nepremičninsko politiko, s čimer bi zagotovil ustrezno vzdrževanje in varovanje ter izboljšal načrtovanje in nadzor, kar bi ob dosledni in odgovorni nepremičninski politiki dolgoročno zagotovilo prihranke; zato se strinja, da bo naslednja tri leta v ta namen odprl 49 delovnih mest; je seznanjen tudi z dogovorom o financiranju petih zahtevanih mest, potrebnih za reorganizacijo varnostne službe;
24. pozdravlja tudi na usklajevanju dosežen dogovor o izvedbi organizacijske revizije GD INLO in varnostne službe, da se oceni, ali se sredstva porabljajo na najboljši možen način;
Zakonodajno delo in večjezičnost
25. znova poudarja, da je bila večjezičnost ključni element proračuna za leto 2010, tako z vidika zagotavljanja oziroma celo povečevanja pravic vseh poslancev do enake obravnave, ko gre za jezikovne storitve, kot tudi z vidika prizadevanja za ohranitev nizkih stroškov z boljšim medinstitucionalnim sodelovanjem vseh institucij; pozdravlja v predlogu proračuna navedena dodatna usmerjena sredstva za to področje in jih odobrava;
26. je prepričan, da je to glede na domnevno vedno večje zakonodajne pristojnosti Parlamenta stalen proces in zahteva polno podporo poslancem pri opravljanju njihovega zakonodajnega dela; v zvezi s tem pozdravlja sklep predsedstva z dne 6. maja 2009, katerega cilj je izboljšati neposredno pomoč poslancem pri njihovem zakonodajnem delu, še posebej v začetni fazi priprave osnutka; meni, da je treba nameniti pozornost tudi poznejšim fazam zakonodajnih postopkov, in misli, da morajo imeti poslanci v skladu z načelom večjezičnosti in cilji politike Unije za boljšo pripravo zakonodaje dostop do pravilnih besedil v vseh uradnih jezikih, s čimer bi se povečala preglednost in demokratična legitimnost stališča Parlamenta v zakonodajnih postopkih; opozarja, da Parlament redno glasuje o dogovorjenih zakonodajnih aktih v obliki zgodnjih političnih kompromisov, medtem ko Svet tovrstne akte sprejme šele, ko so končani; meni, da mora Parlament v preučitev in glasovanje dobiti končna in pravilna besedila v vseh jezikih; zahteva, da se na notranji in medinstitucionalni ravni sprejmejo ukrepi, ki bi zagotovili, da bo Parlament v tem oziru enakovreden Svetu;
28. pozdravlja sporazum, dosežen v usklajevalnem postopku, da se vpelje horizontalna rezerva v višini 5 % za posebne proračunske vrstice za vse institucije z lastno prevajalsko službo, kot je že opisano zgoraj;
29. je pripravljen znova razmisliti o sistemu in dostopnosti prevodov govorov na plenarnih zasedanjih, tako imenovanih dobesednih zapisov, ter o možnostih, s katerimi bi bilo mogoče izboljšati ta sistem z uporabo sodobne tehnologije, hkrati pa zagotoviti večji prihranek proračunskih sredstev; meni, da bi se lahko v tem primeru oprli na prevajalski sistem, temelječ na povpraševanju po prevodih, s katerim bi bilo mogoče prav tako precej pospešiti razpoložljivost zahtevanih besedil;
Politika na področju nepremičnin
30. opozarja na svojo prejšnjo zahtevo, da mora Predsedstvo predstaviti dosledno in odgovorno dolgoročno strategijo na področju lastnine in zgradb, v kateri mora upoštevati tudi posebne težave rastočih stroškov vzdrževanja, potreb po prenovi in stroškov varovanja ter zagotoviti trajnost proračuna Parlamenta, in pričakuje, da bo to storilo do konca leta 2009; je seznanjen z odgovorom, prejetim po lanski resoluciji o proračunu, vendar meni, da ne zadošča; poudarja tudi, da je treba upoštevati morebitna prihodnja povračila stroškov belgijskih oblasti v skladu s sporazumom o obstoječih prostorih Parlamenta v Bruslju;
31. ponovno poudarja pomen varnostnih vprašanj, tesno povezanih s politiko na področju nepremičnin, ter meni, da je na tem področju potreben učinkovit in uravnotežen pristop; zlasti poudarja posebno naravo Parlamenta in potrebo po odprtosti in dostopnosti, skupaj z varnostjo; hkrati izraža zaskrbljenost zaradi naraščajočih stroškov na tem področju ter meni, da je treba vsako delovno mesto obravnavati glede na posebne okoliščine;
32. ugotavlja, da še vedno ni dobil popolnega pojasnila o tem, zakaj predsedstvo razmišlja o pridobitvi nove stavbe blizu svojih sedanjih prostorov v Bruslju, čeprav ocenjuje, da ene od njih ne potrebuje več za parlamentarno delo;
Komunikacijska in informacijska politika
33. pozdravlja dogovor o financiranju evropskih političnih strank in ustanov, ki bi moralo okrepiti komunikacijo z državljani in njihovo sodelovanje v političnem delovanju EU; poziva k dodatnim razpravam o dolgoročnih proračunskih načelih na tem področju;
34. pozdravlja končno odločitev predsedstva o modelu za upravljanje novega centra za obiskovalce ter je odločen zagotoviti zahtevanih 13 delovnih mest, da bi se lahko center odprl čim prej, a najpozneje v začetku leta 2010;
35. je sklenil uvrstiti v rezervo del sredstev za dve proračunski vrstici, povezani s komunikacijsko politiko Parlamenta, dokler ne bo opravljena analiza stroškov in koristi, v kateri bo predstavljena primerjava zastavljenih ciljev in doseženih rezultatov v zvezi z volilno udeležbo na evropskih volitvah v posameznih državah članicah;
36. je seznanjen s sporazumom, ki sta ga v zvezi s hišo evropske zgodovine dosegla predsedstvo in Odbor za proračun; je sklenil, da bo dal na razpolago zahtevanih 1,5 milijona EUR in jih uvrstil v ustrezno proračunsko vrstico, ki že obstaja v proračunu za leto 2009, ter tako zagotovil, da bo mogoče nadaljevati natečaj za arhitekte in naslednje leto pravočasno sprejeti idejne zasnove; ponavlja svoje mnenje, da so potrebne informacije o skupnih stroških projekta; pozdravlja dogovor o poskusu pridobitve dodatnih sredstev iz zunanjih krogov in o preučitvi morebitnega sodelovanja pri projektu;
37. poudarja pomen, ki ga pripisuje učinkoviti organizaciji številnih virov informacij in storitev, ki so na voljo poslancem in osebju Parlamenta; v zvezi s tem spominja na strategijo IKT, ki jo je pred kratkim sprejel GD za inovacije in tehnološko podporo, in sklep o ustanovitvi direktorata za knjižnico in upravljanje dokumentov pod okriljem služb predsedstva; prav tako poudarja potrebo po razvoju skupnega sistema za upravljanje znanja, ki bi olajšal razširjanje vseh informacij na politični in upravni ravni; poziva svoje predsedstvo, naj bo še posebej pozorno na sodelovanje med različnimi službami, da se zagotovi doslednost in stroškovna učinkovitost skupne politike, ter navsezadnje pozdravlja dogovor, dosežen na usklajevalnem sestanku, v skladu s katerim bo na seji Odbora za proračun pripravljena predstavitev, ki bo zajemala te vidike;
38. meni tudi, da bi morala vključitev služb za upravljanje dokumentov v zgoraj navedeni novi direktorat olajšati dostop do informacij in prispevati k boljšemu razumevanju parlamentarnih dejavnosti; vztraja pri tem, da bi se moralo z njimi olajšati delo poslancev in povečati preglednost za državljane; se je odločil odobriti proračunske elemente, kakor so vsebovani v predhodnem predlogu proračuna; hkrati si želi prejemati informacije o njihovi organizaciji, stroških in kadrovskih napovedih, pa tudi proizvodih in storitvah, vključno z ukrepi za izboljšanje dostopnosti dokumentov;
39. je seznanjen z mnenji, ki so jih posredovali Odbori za XXXX, in s podobnimi izraženimi stališči; meni, da so bili v njih navedeni zadržki kolikor mogoče odpravljeni v proračunskih dopolnitvah in pri glasovanju;
Oddelek IV – Sodišče Evropskih skupnosti
40. meni, da je vedno večji obseg dela Sodišča v smislu posvetovanj in novih nujnih postopkov upravičil precejšnje povišanje operativnega proračuna in kadrovskega načrta v minulih dveh letih, vključno z znatnim povečanjem števila zaposlenih v letu 2009; zato se po njegovem mnenju samo po sebi razume, da se za leto 2010 ne zahtevajo dodatna delovna mesta; ni prepričan, da so znižanje predvidenih nadomestil in pavšalna znižanja Sveta pravilni, z ozirom na dejansko stopnjo zaposlovanja in število zaposlenih;
41. zato se je glede na predložene dokaze in po preučitvi mnenj svojih odborov odločil v nekaterih proračunskih vrsticah znova vzpostaviti zneske iz predhodnega predloga proračuna;
42. ugotavlja, da je še zmeraj čutiti posledice precejšnjih izdatkov Sodišča za nove nepremičnine in da ima to dejanje posledice za skupno rast njegovega proračuna; lahko s tega vidika in z ozirom na znižanje stroškov ter dejstvo, da razvoj običajnega operativnega proračuna Sodišča znaša precej manj, in sicer +2,5 %, sprejme predlagano skupno rast v višini 4,5 %;
Oddelek V – Računsko sodišče
43. potem ko je bilo za leto 2009 že odobrenih 20 revizorskih delovnih mest, se zaradi povečanih potreb, zlasti organa za podelitev razrešnice, strinja z oblikovanjem dodatnih 12 revizorskih delovnih mest; poudarja, da je treba število zaposlenih in zahteve po delu obravnavati v širšem kontekstu proračuna in evropskega gospodarstva; zato meni, da bo z 32 novimi revizorskimi delovni mesti, odobrenimi v naslednjih dveh letih, Sodišče naslednjih nekaj let lažje zadihalo, sicer pa od Sodišča zahteva, da zahteve razvrsti po nujnosti in relativni pomembnosti;
44. je seznanjen z načrtovanim razvojem stroškov za širitev stavbe K3 in poudarja, da bodo zaradi odločitve za financiranje neposredno iz proračuna in proti najemu z možnostjo odkupa stroški za davkoplačevalce ostali na najnižji mogoči ravni; je seznanjen z dejstvom, da bo odločitev za razporeditev zneska v višini 55 milijonov EUR v leto 2009 bistveno znižala to proračunsko vrstico za leto 2010;
45. meni, da je treba, sodeč po opombi iz zunanje revizije, opravljene za Računsko sodišče samo, vsa sredstva za ta projekt porabiti v okviru sredstev, odobrenih v namenski proračunski vrstici za stavbe, in jih zaradi preglednosti ne usmerjati prek drugih naslovov/vrstic;
46. je sklenil povečati omejeno število elementov porabe v zvezi z razširjanjem poročil Računskega sodišča v javnosti, objavami v uradnem listu in službenimi potmi, s čimer bo omogočil, da bo revizorja po potrebi spremljal strokovnjak z zadevnega področja, ki bo olajšal vpogled in izboljšal kakovosti ugotovitev;
Oddelek VI – Evropski ekonomsko-socialni odbor
47. se je odločil zavzeti kompromisno stališče med prvotnimi zahtevami Evropskega ekonomsko-socialnega odbora in predlogom proračuna Sveta; v zvezi s tem je sklenil odobriti odprtje dodatnih 6 delovnih mest (4 AD5, 1 AST 3 in 1 AST1) ter prilagoditi pavšalni odbitek za plače in nadomestila na 5 %;
48. poziva Evropski ekonomsko-socialni odbor, naj predstavi prvi povzetek poročila o delovanju izboljšanega sistema za načrtovanje potnih stroškov in sejnin, vpeljanega v prejšnjem proračunu;
49. z ozirom na proračune v prihodnjih letih zahteva tudi kratko razlago o načinu izračuna potnih stroškov in dnevnic ter katere možnosti, če sploh katere, so v zvezi s tem na voljo poslancem in zaposlenim;
Oddelek VII – Odbor regij
50. se ne strinja s tem, da je Svet odpravil vseh deset dodatnih delovnih mest, ki so bila zahtevana za Odbor regij, in je sklenil, da bo štiri od njih ponovno oblikoval kot prednostna delovna mesta, povezana s političnim delom in zlasti z regionalno skupščino; opozarja pa, da so bila povečanja števila zaposlenih v Odboru regij odobrena že za leto 2009, zato z ozirom na splošne gospodarske razmere ne more odobriti večjega števila delovnih mest;
51. po predstavitvi argumentov odbora v zvezi z obsegom zaposlovanja in številom prostih mest je sklenil, da bo potrdil pavšalni odbitek 5 %; ugotavlja, da bi moralo to Odboru regij zagotoviti dovolj sredstev za izpolnjevanje obveznosti, hkrati pa zagotoviti majhen prihranek v predhodnem predlogu proračuna;
52. zavzema kompromisno stališče med zahtevami Odbora regij in znižanjem sredstev za različne operativne vrstice, ki ga je izvedel Svet, vključno s sredstvi za razvoj informacijske tehnologije, varstvom za otroke zaposlenih ter informacijskimi in komunikacijskimi ukrepi;
Oddelek VIII – Evropski varuh človekovih pravic
53. je znova vzpostavil del sredstev iz predhodnega predloga proračuna, potem ko je opazil znižanja Sveta in prisluhnil argumentom evropskega varuha človekovih pravic; vztraja pri tem, da je mogoče kljub vsemu večinoma ohraniti nekaj prihrankov iz predhodnega predloga proračuna;
54. prav tako zavzema kompromisno stališče med evropskim varuhom človekovih pravic in Svetom, ko gre za potrebna sredstva za plače in nadomestila;
55. se strinja z evropskim varuhom človekovih pravic, da je koristen premislek o tem, do kolikšne mere so smiselni izdatki za izvolitev tega organa, in pravzaprav meni, da trenutni sistem porazdelitve teh stroškov na več let in med različne proračunske postavke ni pregleden;
56. je presenečen, da ta organ doslej ni imel na voljo domala nikakršnega proračuna za usposabljanje in se strinja z zmernim povišanjem sredstev za to področje;
Oddelek IX – Evropski nadzornik za varstvo podatkov
57. priznava, da se od evropskega nadzornika za varstvo podatkov vedno pogosteje zahteva mnenje o zakonodaji (z vplivom na vprašanja varstva podatkov); je dodobra razpravljal o tej zadevi in je seznanjen z izjavo, da so ta posvetovanja za nadzornika obvezna; zato je sklenil nekoliko popraviti predlog proračuna, ki ga je posredoval Svet;
58. odobrava odprtje dveh dodatnih delovnih mest (1 AD5 in 1 AST2), kar bi bil kompromis med prvotno zahtevo in stališčem Sveta; tako se je odločil z ozirom na dejstvo, da je hkrati odobreno tudi povišanje sredstev za financiranje nacionalnih strokovnjakov;
59. se strinja tudi z določenimi izboljšavami predloga Sveta pri nekaterih drugih proračunskih postavkah, potem ko je prisluhnil argumentom evropskega nadzornika za varstvo podatkov;
o
o o
60. naroči svojemu predsedniku, naj to resolucijo, skupaj z dopolnitvami Oddelkov I, II, IV, V, VI, VII, VIII in IX predloga splošnega proračuna, posreduje Svetu, Komisiji ter drugim zadevnim institucijam in organom.
3.9.2009
MNENJE Odbora za mednarodno trgovino
za Odbor za proračun
o predlogu splošnega proračuna Evropske unije za proračunsko leto 2010, Oddelek I - Evropski parlament
(C7-0000/2009 – 2009/2002B(BUD) )
Pripravljavec mnenja:
Peter Šťastný
POBUDE
Odbor za mednarodno trgovino poziva Odbor za proračun, kot pristojni odbor, da v svoj predlog resolucije vključi naslednje pobude:
1. spominja, da imajo poslanci kot izvoljeni predstavniki državljanov pomembno vlogo pri trgovinskih pogajanjih, zlasti pri pogajanjih v okviru Svetovne trgovinske organizacije (STO);
2. poudarja, da Evropski parlament in Medparlamentarna unija, mednarodna organizacija s sedežem v Ženevi, že od leta 2002 skupaj organizirata in sofinancirata parlamentarno konferenco o Svetovni trgovinski organizaciji, ki je trajni mehanizem parlamentarnega nadzora nad STO, dejavnosti te parlamentarne konference pa bi lahko okrepili;
3. ugotavlja, da je glavni cilj parlamentarne konference o Svetovni trgovinski organizaciji okrepiti zunanjo preglednost STO ter doseči, da bo odgovorna zakonodajalcem kot izvoljenim predstavnikom ljudstva; nadalje ugotavlja, da je to forum, kjer poslanci parlamentov iz celega sveta izmenjujejo mnenja, informacije in izkušnje o vprašanjih s področja mednarodne trgovine ter prispevajo k parlamentarni razsežnosti STO tako, da: i) nadzorujejo dejavnosti Svetovne trgovinske organizacije in spodbujajo njihovo učinkovitost in nepristranskost, ii) spodbujajo preglednost postopkov STO in izboljšujejo dialog med vladami, parlamenti in civilno družbo ter iii) povečujejo usposobljenost parlamentov na področju mednarodne trgovine in usmerjajo razprave znotraj STO;
4. ponavlja, da si je zadal cilj spremljati pogajanja STO s parlamentarnim postopkom; zato poudarja, da bo v prihodnosti treba neprestano financirati to osrednjo dejavnost; v zvezi s tem ugotavlja, da bo leta 2010 organizirano vsaj eno letno zasedanje parlamentarne konference o Svetovni trgovinski organizaciji, bodisi vzporedno z ministrsko konferenco STO, če bo organizirana, bodisi v Bruslju ali Ženevi, ter dve zasedanji usmerjevalnega odbora v Ženevi;
5. kot soorganizator parlamentarne konference o STO si bo odločno prizadeval zagotoviti zadostna sredstva za ustrezno sodelovanje svojih delegacij na vseh sejah s potrebno infrastrukturo, prav tako za kritje potnih stroškov in dnevnic za šest predstavnikov držav AKP;
6. poudarja, da če bo leta 2010 organizirana ministrska konferenco STO, bo Parlament zagotovil okrepitev proračunske vrstice 3 0 4 4, da se pokrijejo stroški za organizacijo vzporednega zasedanja parlamentarne konference o STO.
IZID KONČNEGA GLASOVANJA V ODBORU
Datum sprejetja
1.9.2009
Izid končnega glasovanja
+:
–:
0:
22
0
0
Poslanci, navzoči pri končnem glasovanju
Daniel Caspary, Godelieve Quisthoudt-Rowohl, Peter Šťastný, Iuliu Winkler, Pablo Zalba Bidegain, Kader Arif, Bernd Lange, David Martin, Emilio Menéndez del Valle, Gianluca Susta, Marielle De Sarnez, Metin Kazak, Niccolò Rinaldi, Yannick Jadot, Caroline Lucas, Robert Sturdy, Joe Higgins, Helmut Scholz, George Becali
Namestniki, navzoči pri končnem glasovanju
Mário David, Georgios Papastamkos, George Sabin Cutaş, Jörg Leichtfried, Libor Rouček, Catherine Bearder
Namestniki (člen 178(2)), navzoči pri končnem glasovanju
Sylvie Guillaume
2.10.2009
MNENJE Odbora za peticije
za Odbor za proračun
o predlogu splošnega proračuna Evropske unije za proračunsko leto 2010, Oddelek VIII – Evropski varuh človekovih pravic
( C7-0128/2009 – 2009/2002B(BUD) )
Pripravljavka mnenja:
Margrete Auken
KRATKA OBRAZLOŽITEV
Odbor za peticije se je seznanil z oceno potreb po proračunskih sredstvih za proračunsko leto 2010, ki jo je evropski varuh človekovih pravic posredoval proračunskemu organu v skladu s členom 31 finančne uredbe
Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (UL L 248, 16.9.2002, str. 1). .
Glavne naloge evropskega varuha človekovih pravic so:
- odpraviti in preprečiti slabo upravljanje institucij in organov Evropske unije z obravnavo pritožb in izvajanjem preiskav, ki temeljijo na pritožbah ali lastni pobudi;
- učinkovito posredovati informacije evropskim državljanom in jih obveščati o njihovih pravicah, ki izhajajo iz zakonodaje EU, za promocijo učinkovitih načinov za zaščito teh pravic.
Pri izvajanju teh nalog ima varuh podporo sekretariata, ki poleg obravnavanja pritožb in preiskav izvaja tudi horizontalne upravne in poslovodne naloge za zagotovitev splošnega upravljanja institucije. Te naloge obsegajo upravljanje proračuna, financ, človeških virov in informacijske tehnologije, korespondenco z državljani, povezovanje z drugimi institucijami in tako dalje.
Obseg dela
V letu 2008 je urad varuha prejel 3 406 novih pritožb (3 214 leta 2007), od katerih sta bili 802 (25 %) v njegovem mandatu. Od teh je bilo 281 nesprejemljivih, 228 pa je bilo sprejemljivih, a niso vsebovale razloga za začetek preiskave. V 293 primerih (9,1 %) je bila sprožena preiskava. Varuh je prav tako sprožil 3 samoiniciativne preiskave in izdal posebno poročilo.
V 70 % vseh primerov, ki so bili pregledani v letu 2008, je bilo nudeno svetovanje ali pa je bil primer posredovan članu mreže varuhov človekovih pravic, uradu sistema SOLVIT ali drugemu organu za obravnavanje pritožb v državah članicah. Varuh je 191 primerov posredoval Odboru za peticije.
V letu 2008 je urad varuha zaključil 355 preiskav (350 v letu 2007), s čimer je leto 2008 postalo najboljše leto v zgodovini urada varuha , ko gre za zaključene preiskave. To leto je bilo prav tako najboljše, kar zadeva število predlaganih in sprejetih osnutkov priporočil in sporazumnih rešitev. Izboljšala se je tudi hitrost obravnavanja preiskav. Sedaj se 52 % vseh preiskav zaključi v roku enega leta, 68 % pa v roku enega leta in pol.
Glavni elementi proračuna za leto 2010
Proračunska sredstva evropskega varuha človekovih pravic za leto 2010 znašajo v celoti 9.543.000 EUR, kar pomeni 7,14 % zvišanje (+ 636.120 EUR) v primerjavi s proračunom leta 2009. Ta znesek vključuje vpliv inflacije ter višje življenjske stroške po napovedih Komisije.
Znesek v višini 296.000 EUR, ki je bil delno vključen že v proračun za leto 2009, je bil predviden za morebitne posledice volitev novega varuha. Ta sredstva bi bila lahko potrebna za finančne posledice v primeru morebitnega odhoda sedanjega varuha in prihoda novo izvoljenega varuha.
Kadrovski načrt urada varuha obsega 63 delovnih mest (34 AD in 29 AST). V proračunskem poglavju za uradnike in začasne uslužbence je 9,56 % povišanje (+ 545,120 EUR). Višja sredstva bodo uporabljena za financiranje celoletnega vpliva šestih novih mest, ki so bila odobrena leta 2009, stroškov letnih prilagoditev ter napredovanj in povišanj (3 AST in 2 AD), zaprošenih za leto 2010. Za leto 2010 urad varuha človekovih pravic ni predvidel novih delovnih mest.
Politika usposabljanja
V predvidenih sredstvih za leto 2010 ima pomembno vlogo precejšnje zvišanje, zaprošeno za usposabljanje. Urad varuha je sklenil, da bo začel izvajati novo politiko usposabljanja, saj so statistični podatki pokazali, da njegovi uslužbenci prejmejo precej manj usposabljanja (1,8 dneva) kot uradniki drugih institucij. V uradu varuha dela 70 % uslužbencev v Strasbourgu, kar pomeni, da so v slabšem položaju za obiskovanje tečajev usposabljanja, ki so organizirani v Luxembourgu ali Bruslju. Geografski vidik precej vpliva tudi na stroške službenih potovanj. Zato urad varuha zahteva povečanje svojega proračuna za 28.000 EUR za namene usposabljanja.
Prihranki in prerazporeditve
Urad varuha sistematično pregleduje vse proračunske vrstice, da bi odkril priložnosti za prihranek. Prihranjena sredstva so nato lahko uporabljena za financiranje projektov, ki jih je uprava opredelila za naslednje leto. Posledično je bilo v 17 od 22 proračunskih vrstic vidno dejansko znižanje v primerjavi s proračunom za leto 2009, 43,7 % povečanja proračuna za naslova I in II (osebje in zgradbe) pa se je financiralo z notranjo prerazporeditvijo sredstev.
Stalna prizadevanja urada varuha za ustvarjanje prihranka pri stroških za prevajanje in tolmačenje so pripeljala do 2,2 % znižanja v proračunu za leto 2009 v primerjavi s proračunom za leto 2008 ter do dodatnega 8,6 % znižanja v načrtu odhodkov za leto 2010 v primerjavi s proračunom za leto 2009.
Prihranek je bil dosežen tudi pri glavnih publikacijah varuha, kjer je v zadevni proračunski vrstici razvidno znižanje (436.000 EUR leta 2009 in 422.000 EUR leta 2010).
POBUDE
Odbor za peticije poziva Odbor za proračun, kot pristojni odbor, da v svoj predlog resolucije vključi naslednje pobude:
1. meni, da bodo proračunska sredstva, ki jih zahteva urad evropskega varuha človekovih pravic, zagotovila ustrezno izpolnjevanje njegovih obveznosti ter učinkovito opravljanje vseh njegovih nalog;
2. ugotavlja, da je proračun urada evropskega varuha človekovih pravic v primerjavi s proračunom iz leta 2009 višji za 7,14 % (+ 636.120 EUR);
3. z zadovoljstvom ugotavlja, da je urad evropskega varuha človekovih pravic v letu 2008 uspel zaključiti 355 preiskav (350 leta 2007 in 250 leta 2006), s čimer je leto 2008 postalo najboljše leto v zgodovini urada, kar zadeva število zaključenih preiskav, ter tudi najboljše leto, kar zadeva število predlaganih in sprejetih osnutkov priporočil in sporazumnih rešitev;
4. uradu evropskega varuha človekovih pravic izraža pohvalo za pospešitev obravnavanja preiskav, saj je sedaj 52 % preiskav zaključenih v roku enega leta, 68 % pa v roku enega leta in pol;
5. ugotavlja, da urad evropskega varuha človekovih pravic ni zaprosil za nova delovna mesta za leto 2010; podpira zahtevo evropskega varuha človekovih pravic po povišanju nekaterih delovnih mest (3 AST in 2 AD), da bo zaslužnim uradnikom lahko omogočil običajno poklicno pot;
6. podpira zahtevo urada evropskega varuha človekovih pravic za precejšnje zvišanje proračunskih sredstev za usposabljanje, po zaslugi katerih bo lahko izvajal politiko usposabljanja, primerljivo s politiko drugih institucij;
7. z zadovoljstvom ugotavlja, da je urad evropskega varuha človekovih pravic nadaljeval svojo politiko varčevanja in prerazporejanja, kar je v proračunu za leto 2010 vidno v prerazporeditvi 8,1 % proračunskih sredstev in dejanskem znižanju v 17 proračunskih vrsticah od 22 v primerjavi s proračunom za leto 2009; ugotavlja, da je 43,7 % celotnega zvišanja v proračunu za naslova I in II financiranega z notranjo prerazporeditvijo sredstev;
8. je zadovoljen, da je urad evropskega varuha za človekove pravice dodatno prihranil pri stroških za prevajanje in tolmačenje, zaradi česar so se stroški v primerjavi z lanskoletnim proračunom znižali za 8,6 %;
9. spodbuja urad evropskega varuha človekovih pravic, naj si še naprej prizadeva za varčevanje in prerazporeditev virov, zlasti z večletnim načrtovanjem projektov, da bodo sredstva razdeljena med leta in omogočene prerazporeditve med proračunskimi vrsticami.
IZID KONČNEGA GLASOVANJA V ODBORU
Datum sprejetja
1.10.2009
Izid končnega glasovanja
+:
–:
0:
19
0
2
Poslanci, navzoči pri končnem glasovanju
Margrete Auken,Simon Busuttil, Giles Chichester, Bairbre de Brún, Pascale Gruny, Roger Helmer, Peter Jahr, Lena Barbara Kolarska-Bobińska, Miguel Angel Martínez Martínez, Erminia Mazzoni, Willy Meyer, Mariya Nedelcheva, Chrysoula Paliadeli, Ernst Strasser, Csaba Sándor Tabajdi, Diana Wallis, Angelika Werthmann,
Namestniki, navzoči pri končnem glasovanju
Sandrine Bélier,Kinga Göncz, Gerald Haefner,
Namestniki (člen 178(2)), navzoči pri končnem glasovanju
Pablo Arias Echeverría,
IZID KONČNEGA GLASOVANJA V ODBORU
Datum sprejetja
8.10.2009
Izid končnega glasovanja
+:
–:
0:
351
Poslanci, navzoči pri končnem glasovanju
Damien Abad, Francesca Balzani, Reimer Böge, Daniel Cohn-Bendit, Andrea Cozzolino, Isabelle Durant, James Elles, Göran Färm, José Manuel Fernandes, Salvador Garriga Polledo, Jens Geier, Ingeborg Gräßle, Carl Haglund, Edit Herczog, Monika Hohlmeier, Sidonia Elżbieta Jędrzejewska, Anne E. Jensen, Ivaylo Kalfin, Sergej Kozlík, Alain Lamassoure, Vladimír Maňka, Barbara Matera, María Paloma Muñiz De Urquiza, Sergio Paolo Francesco Silvestris, László Surján, Helga Trüpel, Angelika Werthmann
Namestniki, navzoči pri končnem glasovanju
Bastiaan Belder, Maria Da Graça Carvalho, Frederic Daerden, Hynek Fajmon, Louis Grech, Giovanni La Via, Riikka Manner, Georgios Stavrakakis, Derek Vaughan
Namestniki (člen 178(2)), navzoči pri končnem glasovanju
