Vprašanje za ustni odgovor O-000067/2012
za Komisijo
Člen 115 poslovnika
Edit Bauer
,
Manfred Weber
,
Simon Busuttil
,
Roberta Angelilli
,
Anna Maria Corazza Bildt
v imenu skupine PPE
Anna Hedh
,
Silvia Costa
,
Britta Thomsen
v imenu skupine S&D Zadeva: Trgovina z ljudmi
Trgovina z ljudmi spada med najhujše in najbolj razširjene oblike kaznivega dejanja v globaliziranem svetu. Direktiva 2011/36/EU Evropskega parlamenta in Sveta z dne 5. aprila 2011 o preprečevanju trgovine z ljudmi in boju proti njej ter zaščiti njenih žrtev in o nadomestitvi Okvirnega sklepa Sveta 2002/629/PNZ je velik dosežek in izjemen primer dobrega medinstitucionalnega sodelovanja. Naslednji korak bi moral biti nemoten prenos direktive v predvidenem roku ter sprejetje nove, ambiciozne, celovite strategije za boj proti trgovini z ljudmi s poudarkom na človekovih pravicah.
Kako namerava Komisija zagotoviti pravočasno in učinkovito izvajanje direktive? Zlasti, kako namerava zagotoviti:
- dosleden prenos v nacionalno zakonodajo, predvsem določb o kaznivih dejanjih, ki bi jih bilo treba prenesti v nacionalno zakonodajo, da bi bile čim lažje izvedljive, ter določb o zasegu in zaplembi;
- učinkovito nudenje podpore, pomoči in zaščite žrtvam, zlasti otrokom;
- sprejetje praktičnih preventivnih ukrepov, zlasti za preprečevanje tveganj, povezanih z internetom in lažnim predstavljanjem (angl. phishing ), ter za preprečevanje povpraševanja, vključno z oceno ukrepov, sprejetih v skladu s členom 18(4) Direktive 2011/36/EU;
- vzpostavitev funkcije nacionalnega poročevalca ali enakovrednih mehanizmov, ki bodo zagotovili zahtevane rezultate iz člena 19 direktive, predvsem pa zbirali podatke in poročali koordinatorju EU za boj proti trgovini z ljudmi, Komisiji in Evropskemu parlamentu;
- da bo lahko koordinator za boj proti trgovini z ljudmi čim bolje izvajal svoje zahtevne naloge ter da bo užival čim širšo logistično in kadrovsko podporo in čim večjo neodvisnost?
Evropski parlament je v resoluciji z dne 10. februarja 2010 o preprečevanju trgovine z ljudmi pozval k izvajanju obširnih kampanj za večjo ozaveščenost v Uniji in v zunaj nje, boljšemu zbiranju informacij, tudi z oblikovanjem skupnega modela EU za zbiranje in primerjavo podatkov, ter boljši koordinaciji na vseh ravneh, tako v državah članicah EU kot v tretjih državah. Kaj je Komisija na teh področjih storila doslej in kdo ocenjuje rezultate?
UL L 101, 15.4.2011, str. 1. Sprejeta besedila, P7_TA(2010)0018 .