4.2.2009
PREDLOG SKUPNE RESOLUCIJE
v skladu s členom 115(5) poslovnika, ki ga predlagajo:
– Geoffrey Van Orden v imenu skupine PPE-DE
– Marco Cappato, Jelko Kacin in Marios Matsakis v imenu skupine ALDE
– Jan Tadeusz Masiel, Ryszard Czarnecki, Adam Bielan in Ewa Tomaszewska v imenu skupine UEN
– Jean Lambert v imenu skupine Verts/ALE
in ki nadomesti predloge naslednjih političnih skupin:
– PPE-DE ( B6‑0074/2009 )
– ALDE ( B6‑0077/2009 )
– Verts/ALE ( B6‑0080/2009 )
– UEN ( B6‑0088/2009 )
o Šrilanki
Resolucija Evropskega parlamenta o Šrilanki
Evropski parlament ,
–
ob upoštevanju svojih prejšnjih resolucij o Šrilanki z dne 18. maja 2000 UL C 59, 23.2.2001, str. 278. , 14. marca 2002 UL C 47 E, 27.2.2003, str. 613. in 20. novembra 2003 UL C 87 E, 7.4.2004, str. 527. , svoje resolucije z dne 13. januarja 2005 UL C 247 E, 6.10.2005, str. 147. o naravni katastrofi, ki jo je povzročil cunami v Indijskem oceanu, in svoje resolucije z dne 18. maja 2006 Sprejeta besedila, P6_TA(2006)0227 . o razmerah na Šrilanki,
–
ob upoštevanju sklepa Sveta Evropske unije z dne 29. maja 2006, da uradno prepove organizacijo Osvobodilnih tigrov tamilskega Elama (LTTE; v nadaljevanju Tamilski tigri), Sklep Sveta 2006/379/ES z dne 29. maja 2006 o izvajanju člena 2(3) Uredbe (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu in razveljavitvi Sklepa 2005/930/ES (UL L 144, 31.5.2006, str. 21).
–
ob upoštevanju izjave predsedstva Evropske unije z dne 17. avgusta 2006 o Šrilanki,
–
ob upoštevanju tokijske deklaracije o obnovi in razvoju Šrilanke z dne 10. junija 2003, ki je podporo donatorjev vezala na napredek v mirovnem procesu,
–
ob upoštevanju sporazuma o prekinitvi ognja, podpisanega med vlado Šrilanke in LTTE, ki je začel veljati 23. februarja 2002,
–
ob upoštevanju deklaracije iz Osla iz decembra 2002, v kateri sta se vlada Šrilanke in LTTE dogovorili, da poiščeta rešitev v okviru federalne strukture združene Šrilanke,
–
ob upoštevanju člena 115(5) svojega poslovnika,
A.
ker so se po začetku vladne vojaške ofenzive oktobra 2008 pripadniki Tamilskih tigrov umaknili na severno območje, zaradi česar so se civilisti morali umakniti globlje na območje pod njihovim nadzorom in je umrlo stotine ljudi, v pokrajini Muladžtivu pa je približno 250 000 civilistov ostalo ujetih sredi smrtonosnega navzkrižnega ognja med šrilanško vojsko in separatistično LTTE,
B.
ker Šrilanko že okoli 25 let ogrožajo oborožene uporniške skupine Tamilskih tigrov in vojaških akcij vlade, zaradi česar je umrlo več kot 70.000 ljudi,
C.
ker civilno prebivalstvo na osvobojenih območjih potrebuje humanitarno pomoč in ker vladne agencije sicer že lahko poskrbijo za njihove potrebe, je več tisoč civilistov na območjih, kjer vedno znova prihaja do konfliktov, še vedno izpostavljenih veliki nevarnosti in prikrajšanih za osnovne življenjske potrebščine,
D.
ker obstaja velika zaskrbljenost zaradi obstreljevanja bolnišnice in objektov za nacionalno osebje OZN znotraj varnostnega območja, zaradi česar je umrlo ali bilo ranjenih mnogo civilistov,
E.
ker so po poročanju organizacije Amnesty International vojne zakone kršile tako vladne sile kot Tamilski tigri, ker so razseljevale civiliste in jim onemogočale umik na varno,
F.
ker je mednarodna misija za svobodo tiska v Šrilanki ugotovila tri težnje v zvezi s poročanjem o konfliktu: pomanjkanje medijskega dostopa in pretoka neodvisnih informacij na območju konflikta, napadi na novinarje, ki poročajo o konfliktu, in njihovo ustrahovanje ter samocenzura medijev,
G.
ker so od začetka leta 2009 zaradi umora odgovornega urednika Lasante Vikramatunge in napada na objekte priljubljene neodvisne televizijske postaje mediji ohromljeni,
H.
ker je bilo od leta 2006 ubitih vsaj 14 novinarjev in še veliko več ugrabljenih ali aretiranih in ker je organizacija Novinarji brez meja Šrilanko na svojem indeksu svobode tiska za leto 2008 uvrstila na 165. mesto od skupaj 173 držav,
I.
opozarja, da morajo vse strani v konfliktu nujno spoštovati človekove pravice in humanitarne standarde, in sicer ne samo kot takojšen odgovor na vedno slabše razmere, pač pa kot gradnik za pravično in trajno rešitev konflikta,
J.
ker so sopredsedujoče države tokijske konference (Norveška, Japonska, ZDA in EU) skupaj pozvale Tamilske tigre, naj se s šrilanško vlado dogovorijo o možnostih za prekinitev sovražnosti, vključno s prenehanjem oboroženih spopadov, neuporabo nasilja, sprejetjem amnestije, ki jo ponuja šrilanška vlada, in sodelovanjem kot politična stranka, da bi dosegli pravično in trajno politično rešitev,
K.
ker so sopredsedujoče države tokijske konference skupaj pozvale šrilanško vlado in Tamilske tigre, naj razglasijo začasno prekinitev spopadov, da bi omogočili evakuiranje bolnih in ranjenih ter civilistom zagotovili pomoč,
1.
meni, da bi nedavni dogodki lahko pomenil preobrat v šrilanški krizi, se strinja z izjavo sopredsedujočih tokijske konference in upa, da bosta v državi kmalu zavladala mir in stabilnost;
2.
meni, da se z vojaško zmago nad Tamilskimi tigri ne bo mogoče ogniti iskanju politične rešitve za zagotovitev trajnega miru;
3.
poziva vlado in Tamilske tigre, naj spoštujejo vojno pravo, da bi civilno prebivalstvo med vojaškimi operacijami utrpelo kar najmanj škode ter da bi civilistom, ujetih na konfliktnih območjih, omogočili takojšnji in varen odhod ter dostop do humanitarne pomoči;
4.
pozdravlja zavezo šrilanške vlade, da bo zagotovila celovite, odprte in pregledne preiskave domnevnih kršitev svobode medijev ter obravnavala vprašanje kulture nekaznovanja in brezbrižnosti glede umorov in napadov na novinarje na Šrilanki;
5.
poudarja, da so potrebni mednarodni opazovalci, ki bi ocenili humanitarne potrebe četrt milijona ljudi, ujetih v regiji Vani, ter zagotovili ustrezno razdeljevanje hrane in humanitarne pomoči, zlasti ker se spopadi vedno bolj približujejo temu področju;
6.
ponovno obsoja grozovite zlorabe otrok zaradi novačenja otrok vojakov, kar je vojni zločin, in uporniške skupine poziva, naj prenehajo novačiti in izpustijo ujete otroke ter podajo načelno izjavo, da v prihodnosti ne bodo več novačili otrok;
7.
poziva vlado, naj nujno nameni pozornost odstranitvi min, saj resno ogrožajo vzpostavitev normalnih razmer in gospodarsko obnovo; v zvezi s tem poziva šrilanško vlado, naj sprejme pozitivno odločitev in pristopi k ottawski konvenciji o prepovedi uporabe, kopičenja zalog, proizvodnje in prenosa protipehotnih min in o njihovem uničenju;
8.
pozdravlja zavezanost šrilanške vlade občutni dekoncentraciji pokrajin, kar bo predvsem tamilskemu in drugim območjem omogočilo izvajanje večjega nadzora nad upravljanjem v združeni državi; poziva vlado, naj dekoncentracijo čim prej začne izvajati, da bodo vsi državljani Šrilanke imeli enake pravice;
9.
poziva Svet, Komisijo in vlade držav članic, naj si še bolj prizadevajo za vzpostavitev stabilnega in pravičnega miru na Šrilanki ter ponovno vzpostavitev varnosti in blaginje;
10.
naroči svojemu predsedniku, naj to resolucijo posreduje
Svetu, Komisiji, generalnemu sekretarju Združenih narodov, norveški vladi in drugim sopredsedujočim tokijske konference donatorjev, predsedniku in vladi Šrilanke ter drugim stranem v konfliktu.
