Parlament pripravljen na Lizbonsko pogodbo
Poslovnik Evropskega parlamenta
2009-11-25 - 14:39
Z začetkom veljavnosti Lizbonske pogodbe bo Evropski parlament dobil več moči, zato mora z novo pravno podlago uskladiti tudi notranje akte. Poslanci so v sredo na seji v Strasbourgu sprejeli spremembe svojega poslovnika, ki upoštevajo povečanje števila parlamentarcev, nove zakonodajne pristojnosti in nov proračunski postopek.
Poročevalec o spremembah, poslanec David Martin (S&D, UK), je pred potrditvijo na plenarnem zasedanju kronološko orisal evolucijo: "S Skupnim evropskim aktom smo zlezli iz plenic in vstopili v otroštvo. Maastricht nas je peljal skozi puberteto, Nica in Amsterdam v polnoletnost, prepričan pa sem, da nam Lizbona daje polne pravice odraslega Parlamenta."
Osemnajst novih poslancev
V poslanske klopi bo z začetkom veljavnosti pogodbe in po ratifikaciji dodatnega protokola o številu poslanskih sedežev sedlo 18 novih evropskih poslancev iz 12 držav. Dodatnega poslanca dobi tudi Slovenija. Dokler protokola ne bo ratificiralo vseh 27 držav Unije, bodo imeli novi poslanci v Parlamentu začasni status opazovalcev, kar pomeni, da se bodo lahko udeleževali vseh sestankov in zasedanj, ne bodo pa imeli glasovalne pravice.
Spremembe poslovnika upoštevajo tudi razširjene zakonodajne pristojnosti Parlamenta. Lizbonska pogodba tako predvideva redni zakonodajni postopek (sedanji postopek soodločanja), pri katerem sta Parlament in Svet EU po pristojnostih enakopravna zakonodajalca, za sprejemanje zakonodaje s praktično vseh področij skupne evropske politike. Pristojnosti se bodo izenačile tudi pri sprejemanju proračuna.
Parlament bo pridobil tudi pri imenovanju predsednika Komisije, dodatne pridobitve pa so še pravni učinek Listine o temeljnih pravicah, pravica dajanja predlogov za spremembe pogodb in večja vloga nacionalnih parlamentov v zakonodajnem postopku.
20091124IPR65081 Sprejeto besedilo bo objavljeno TUKAJ (datum: 25. november)
SL
1
LINK
/activities/plenary/ta/calendar.do?language=SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
