Vprašanje za ustni odgovor O-000184/2011
za Svet
Člen 115 poslovnika
Edite Estrela
v imenu Odbora za pravice žensk in enakost spolov Zadeva: Stanje v zvezi z direktivo o porodniškem dopustu
Svet še vedno ni izoblikoval uradnega mnenja o predlogu Evropskega parlamenta z dne 20. oktobra 2010 ( P7_TA(2010)0373 ) za revizijo direktive o porodniškem dopustu št. 92/85/EGS. Zavedamo se, da so številne države članice izrazile zaskrbljenost zaradi sprememb, ki jih je sprejel Evropski parlament, in z njimi povezanih posledic, zlasti kar zadeva podaljšanje porodniškega dopusta (20 tednov), višino povračila (polno plačilo) in določbe o očetovskem dopustu (2 tedna polno plačanega očetovskega dopusta).
Ob upoštevanju razmer zaradi sedanje finančne krize in različnih obstoječih sistemov porodniških dopustov v državah članicah Evropski parlament izraža odprtost za prožne rešitve in pripravljenost na sodelovanje s Svetom, da bi se dosegel sporazum, ki bi v celoti zadovoljil potrebe in pričakovanja evropskih družin in evropskega gospodarstva. Prav tako velja opozoriti, da je treba za dosego 75-odstotne zaposlenosti pri ženskah, ki je predvidena v strategiji EU 2020, izvesti dodatne ukrepe, ki bodo izboljšali združevanje dela in družinskega življenj, ter da je zelo pomembno, da Svet doseže uradno mnenje in s tem sproži začetek razprav in usklajevanj z Evropskim parlamentom.
Ali se je Svet pripravljen pogoditi o glavnih vprašanjih, kot so dolžina porodniškega dopusta ter stopnja in zgornja meja plačila?
Ali bi Svet ob upoštevanju ukrepov omejevanja, ki se izvajajo zaradi sedanje finančne krize, pretehtal možnost postopnega izvajanja revidirane direktive, kot je predlagal Evropski parlament?
Ali Svet priznava, da je treba razpravljati o premostitveni klavzuli za prožnejše načine izvajanja, zlasti v zvezi z nedavno revidirano direktivo o starševskem dopustu (96/34/ES), ki jo morajo države članice izvajati od leta 2012?
Ali namerava Svet podpreti predlog o očetovskem dopustu v tej direktivi?
Kako Svet ocenjuje vlogo socialnih partnerjev v prihodnjih pogajanjih?
