Aleksander Milinkevič - dobitnik nagrade Saharov za svobodo misli 2006
Človekove pravice
2006-11-10 - 18:13
Dobitnik nagrade Saharov je Aleksander Milinkevič
Letošnji dobitnik nagrade Saharov za svobodo misli je beloruski opozicijski voditelj Aleksander Milinkevič. Konferenca predsednikov Evropskega parlamenta (vodje političnih skupin) je odločitev o nagrajencu sprejela v četrtek, 26. oktobra.
Aleksander Milinkevič je bil marca letos opozicijski kandidat na predsedniških volitvah v Belorusiji, kjer je ob številnih nepravilnostih vnovič zmagal dolgoletni predsednik Aleksander Lukašenko. EU in ZDA so volilne izide in potek volitev obsodile ter ocenile kot nepoštene. Na zborovanju opozicije proti izidom volitev je policija Milinkeviča aretirala in priprla za 15 dni. Februarja je Milinkevič obiskal Evropski parlament in poslance prosil za podporo, vendar so beloruske oblasti delegaciji, ki je nameravala opazovati predsedniške volitve, prepovedale vstop v državo. Vodja delegacije EP za odnose z Belorusijo, poslanec Bogdan Klich (EPP-ED, PL) je v čestitki nagrajencu poudaril, da Evropski parlament s to odločitvijo daje jasen znak beloruskemu ljudstvu, da se Evropska unija odločno zavzema za svobodo in demokracijo v Belorusiji ter ne namerava tolerirati kršitev človekovih pravic in demokratičnih vrednot na ozemlju Evrope. Aleksander Milinkevič je star 59 let, je doktor fizike in matematike, študiral in izpopolnjeval se je v Franciji, Nemčiji in ZDA. V začetku 90-ih let je bil podžupan v rojstnem mestu Hrodna v Belorusiji. Nagrado Saharov bo predsednik Evropskega parlamenta slovesno podelil na slavnostnem delu plenarnega zasedanja 12. decembra. Nagrajenec bo dobil plaketo in ček za 50 tisoč evrov. Nagrada, ki je bila ustanovljena leta 1988, je namenjena dosežkom pri zagovarjanju človekovih pravic in svoboščin, predvsem pravice do svobodnega izražanja; zaščiti pravic manjšin in razvoju demokracije ter pravne države.
20061026STO12284
SL
1
PHOTO
20061026PHT12258.jpg
-//EP//TEXT IM-PRESS 20060911FCS10501 0 NOT XML V0//SL
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
