28.1.2005
PREDLOG PRIPOROČILA SVETU
v skladu s členom 114(1) Poslovnika,
ki ga vlaga Stavros Lambrinidis
v imenu skupine PSE
o zaščiti kritičnih infrastruktur v okviru boja proti terorizmu
Priporočilo Evropskega parlamenta Svetu o zaščiti kritičnih infrastruktur v okviru boja proti terorizmu
Evropski parlament ,
–
ob upoštevanju Pogodbe o ustanovitvi Evropske skupnosti, Pogodbe Euratom in Pogodbe o Evropski uniji, v skladu s katerimi (člen 29) "je cilj Unije zagotoviti državljanom visoko stopnjo varstva na območju svobode, varnosti in pravice",
–
ob upoštevanju evropske varnostne strategije, ki jo je Evropski svet sprejel 12. decembra 2003 in opredeljuje potrebo po razvoju skladnega pristopa na tem področju ne glede, ali je grožnja za Unijo zunanjega ali notranjega značaja,
–
ob upoštevanju Haaškega programa, ki ga je Svet sprejel 5. novembra 2004 in dopolnil 17. decembra glede specifičnega vprašanja boja proti terorizmu,
–
ob upoštevanju člena 114(1) svojega Poslovnika,
A.
zavedajoč se, da po podatkih Evrobarometra še vedno narašča potreba evropskih državljanov po močnejši in varnejši Evropski uniji ter da bi institucije EU in države članice morale odgovoriti na usklajen in učinkovit način predvsem takrat, ko bi morebitne krize imele čezmejni učinek,
B.
ob sklicevanju na Haaški program, v skladu s katerim: "…učinkovito upravljanje čezmejnih kriz znotraj EU ne zahteva samo okrepitve sedanjih ukrepov na področju civilne zaščite in življenjskih infrastruktur, ampak tudi učinkovito obravnavanje javnega reda in varnostnih vidikov takšnih kriz…Zato Evropski svet poziva Svet in Komisijo, da vzpostavita….skupno krizno upravljanje EU… ki bi se začelo izvajati najkasneje 1. julija 2006. Ta sporazum mora obravnavati vsaj naslednja vprašanja: nadaljnje ocenjevanje zmogljivosti držav članic, kopičenje zalog, usposabljanje, skupne vaje in operativni načrti za civilno krizno upravljanje",
C.
ker je bistvenega pomena na podlagi izkušenj držav članic in njihovih obstoječih operativnih struktur:
- začeti strukturiran večletni raziskovalni projekt za odkrivanje in analizo šibkih točk nacionalnih in evropskih infrastruktur za soočanje s krizami, ki jih povzroči človek ali narava,
- določiti evropski sistem za analizo tveganja,
- vključiti vse ustrezne organe na nacionalni, evropski in mednarodni ravni, ki delijo kritične informacije,
- vzpostaviti stalno povezavo med Svetom in Komisijo za izmenjavo pomembnih informacij ne glede na njihov izvor (vojaške ali civilne informacije, policijsko sodelovanje),
- vzpostaviti znotraj Komisije evropski krizni sistem za povezavo obstoječih evropskih nacionalnih in mednarodnih specializiranih sistemov hitrega opozarjanja za nujne primere, tako da bi si lahko delili ali registrirali v centralnem sistemu (ARGUS) vse pomembne informacije, ki zahtevajo ukrepanje na evropski ravni;
1.
naslavlja naslednje priporočilo na Svet:
da skupaj s Parlamentom določi bodočo evropsko strategijo za soočanje s čezmejnimi krizami, povečanje zaščite življenjskih infrastruktur, okrepitev sedanjih ukrepov civilne zaščite in učinkovito obravnavanje javnega reda in varnosti;
2.
naproša Komisijo, da do decembra 2005 predloži Parlamentu in Svetu temeljni predlog, ki določa različne faze izvajanja te strategije;
3.
naroči svojemu predsedniku, naj to priporočilo posreduje Svetu in v vednost Komisiji.
