USTNO VPRAŠANJE H-0031/10
v času vprašanj, na delnem zasedanju februarja 2010
v skladu s členom 116 Poslovnika
predložila
Kathleen Van Brempt
za Komisijo
Zadeva: Prestrukturiranje Opla in zaprtje tovarne v Antwerpnu
21. januarja 2010 je uprava Opla napovedala, da namerava dokončno zapreti tovarno v Antwerpnu. To je v skladu z načrtom Opla za prestrukturiranje v Evropi. Tudi v drugih državah se načrtujejo odpuščanja, nikjer drugje pa načrti ne predvidevajo zapiranja tovarn. Zadovoljna sem, da je Komisija jeseni 2009 stalno pojasnjevala, da mora biti pomoč, ki jo zagotovijo države članice, vedno v skladu z njihovimi pravili o pomoči in da morajo zanjo veljati jasna gospodarska merila. To med drugim pomeni, da tovrstna pomoč ne sme biti povezana z nezapiranjem določenih obratov, prestrukturiranje pa mora biti skladno s poslovnim načrtom, ki ga predloži General Motors (GM). Ali je GM Komisiji predložil takšen poslovni načrt? Kaj lahko Komisija stori, da bi GM prisilila v predložitev takšnega načrta? Kdaj bo Komisija zahtevala, da dobi možnost pregledati ta načrt? Kako bo Komisija preučila načrt, da bi preverila zakonitost morebitne pomoči držav članic za prestrukturiranje?
