17.3.2010 B7-0222/2010 PREDLOG RESOLUCIJE k vprašanjem za ustni odgovor B7‑0013/2010 , B7‑0014/2010 , B7-0202/2010 in B7‑0203/2010
v skladu s členom 115(5) poslovnika
o drugem evropskem vrhu o Romih
Renate Weber
v imenu skupine ALDE
PE439.721v01-00 B7‑0222/2010 Resolucija Evropskega parlamenta o drugem evropskem vrhu o Romih
Evropski parlament ,
– ob upoštevanju ustreznih členov Pogodbe o delovanju Evropske unije, Listine Evropske unije o temeljnih pravicah, Evropske konvencije o človekovih pravicah ter evropskih instrumentov za varstvo človekovih pravic in temeljnih svoboščin, enakost, prepoved diskriminacije in prosto gibanje,
– ob upoštevanju Direktive 2000/43/ES o izvajanju načela enakega obravnavanja oseb ne glede na raso ali narodnost, Direktive 2000/78/ES o splošnih okvirih enakega obravnavanja pri zaposlovanju in delu, Direktive 2004/38/ES o pravici državljanov Unije in njihovih družinskih članov do prostega gibanja in prebivanja na ozemlju držav članic, okvirnega sklepa Sveta 2008/913/PNZ o boju proti nekaterim oblikam in izrazom rasizma in ksenofobije v skladu s kazenskim pravom, Desetletja vključevanja Romov (2005–2015), evropskega foruma za Rome in potujoče skupine ter sklada za izobraževanje Romov,
– ob upoštevanju svojih prejšnjih resolucij o položaju Romov v Evropski uniji Resolucije z dne 28. aprila 2005 o položaju Romov v Evropski uniji, z dne 1. junija 2006 o položaju romskih žensk v Evropski uniji, z dne 14. novembra 2007 o uporabi Direktive 2004/38/ES o pravici državljanov Unije in njihovih družinskih članov do prostega gibanja in prebivanja na ozemlju držav članic, z dne 28. januarja 2008 o evropski strategiji za Rome, z dne 10. julija 2008 o popisu Romov v Italiji na podlagi etnične pripadnosti ter z dne 11. marca 2009 na podlagi poročila o socialnem položaju Romov in njihovem boljšem dostopanju do trga dela v EU.
,
– ob upoštevanju poročila Agencije za temeljne pravice o rasizmu in ksenofobiji v državah članicah EU za leto 2009,
– ob upoštevanju sklepov Sveta o vključevanju Romov Sklepi Evropskega sveta z decembra 2007, junija in decembra 2008 ter junija 2009.
,
– ob upoštevanju prvega evropskega vrha o Romih, ki je potekal 16. septembra 2008 v Bruslju, in prihodnjega drugega evropskega vrha o vključevanju Romov, ki ga bo gostilo špansko predsedstvo Sveta 8. aprila 2010 v Córdobi (Španija),
– ob upoštevanju vprašanj Svetu in Komisiji o drugem evropskem vrhu o Romih z dne 12. februarja 2010 ( O-0017/2010 – B7-0013/2010 , O-0018/2010 – B7‑0014/2010 ) in 24. februarja 2010 ( O-0028/2010 – B7‑0202/2010 , O-0029 – B7-0203/2010 ),
– ob upoštevanju členov 115(5) in 110(2) svojega poslovnika,
A. ker je več kot 12 milijonov Romov, ki živijo v Evropi, od katerih jih več kot 8 milijonov živi v Evropski uniji, še vedno žrtev resne strukturne diskriminacije, pogosto pa se srečujejo tudi z revščino in socialno izključenostjo; ker do takšne diskriminacije prihaja zlasti na področju zdravstvenega varstva (primeri ločevanja v porodnišnicah in sterilizacija romskih žensk brez njihovega soglasja), izobraževanja (rasno ločeni šolski sistemi, pošiljanje romskih otrok v ustanove za otroke z duševnimi motnjami), trga dela, stanovanj ter politične in družbene udeležbe; ker se veliko Romov srečuje tudi z večplastno diskriminacijo,
B. ker nestrpnost do Romov še vedno vlada širom po Evropi in so Romi redno tarče rasističnih napadov, sovražnega govora, fizičnih napadov skupin skrajnežev, nezakonitih izselitev in izgonov, ki jih izvajajo lokalne in centralne oblasti, policijskega nadlegovanja ter splošnega kratenja njihovih državljanskih pravic, kot je razvidno iz poročila Agencije za temeljne pravice; ker v številnih primerih tisk in drugi mediji do romskih manjšin ostajajo sovražni in diskriminatorni,
C. ker številne države članice še vedno nimajo ustrezne politike o vključevanju Romov ter niso v celoti izvedle direktiv EU proti diskriminaciji in niso izkoristile možnosti financiranja, ki jih nudi EU za projekte, povezane z vključevanjem Romov, medtem ko so druge države članice – na kar je že opozoril Parlament v svojih prejšnjih resolucijah – sprejele politiko preganjanja, izganjanja, prisilnega izseljevanja in ločevanja Romov, ki krši načela, politiko in zakonodajo EU proti diskriminaciji in o prostem gibanju; ker je položaj Romov zlasti zaskrbljujoč v Italiji (kjer so oblasti po tako imenovanem popisu Rome sistematično prisilno izseljevale iz njihovih taborišč, tako da so bili primorani oditi v druge države EU, medtem ko so nevladne organizacije poročale o grožnjah in preganjanju), na Madžarskem in v drugih državah članicah; ker je zaskrbljujoče tudi izganjanje Romov na Kosovo,
D. ker ima Evropska unija različne mehanizme in orodja, s katerimi je mogoče zagotoviti spoštovanje temeljnih pravic in enakosti Romov ter izboljšati njihov dostop do kakovostnega rednega izobraževanja, zaposlovanja, stanovanj ter zdravstvenih, socialnih in javnih storitev, hkrati pa povečati njihovo dejansko politično udeležbo in socialno vključenost, ter ker je treba te mehanizme in orodja nujno uporabiti v okviru evropske strategije za Rome;
1. opozarja, da Evropska unija temelji na človekovih pravicah in temeljnih svoboščinah, enakosti in nediskriminaciji; obsoja dejstvo, da v Evropski uniji ni bilo doseženega konkretnega napredka pri vključevanju Romov in da so slednji še vedno žrtve nasilja, diskriminacije, marginalizacije in izključenosti; zato poziva Evropsko unijo, pa tudi države članice ter regionalne in lokalne oblasti, naj začnejo izvajati evropsko strategijo za Rome:
a) ki nestrpnost do Romov priznava kot posebno obliko rasne diskriminacije, proti kateri se je treba boriti prek izobraževanja, medijskih kampanj, ciljnih kampanj ozaveščanja, celovitega izvajanja načela enakosti in direktiv proti diskriminaciji ter kazenskega prava, s čimer bi zagotovili, da bi bili Romi zaščiteni pred fizičnimi napadi, sovražnim govorom, diskriminacijo in preganjanjem ter da bi se ta dejanja kazensko preganjala in kaznovala,
b) ki zagotavlja odpravo diskriminacije do Romov na področju izobraževanja (kot je na primer ločevanje ter nezakonito pošiljanje otrok v ustanove za otroke z duševnimi motnjami), stanovanj (izolirani geti, naselbine, prisilne izselitve in izgoni), zaposlovanja in zdravstvenega varstva ter dostopa do javnih storitev (dostop do državljanstva in osebnih dokumentov), pri čemer se osredotoča na celovito izvajanje direktiv EU proti diskriminaciji in o prostem gibanju (s sprožitvijo postopkov proti državam članicam, ki niso ustrezno izvajale prava EU) ter na spodbujanje proaktivnih ukrepov in programov za podporo vključevanju Romov na družbenem, političnem in gospodarskem področju ter področju izobraževanja, vključno z zdravstvenim varstvom in reševanjem stanovanjskega vprašanja; poziva EU in države članice, naj presežejo stereotipen odnos in diskriminacijo do romskih žensk in deklet, ki so žrtve večplastne diskriminacije na podlagi spola in etnične pripadnosti, zlasti kar zadeva njihovo pravico do izobraževanja, zaposlovanja in zdravstvenega varstva,
c) ki državam članicam in zainteresiranim stranem daje smernice za celovito uporabo finančnih instrumentov, ki so že na voljo za spodbujanje vključevanja Romov,
d) pri razvoju in izvajanju katere bodo sodelovali regionalni in lokalni organi ter romske in nevladne organizacije,
e) ki krepi mehanizme za nadzor položaja Romov v Evropski uniji in državah članicah (zbiranje informacij s strani nacionalnih neodvisnih organov za spodbujanje enakosti o kršenju človekovih pravic in rasnem nasilju) ter za nadzor uporabe sredstev, izvajanja programov in uresničevanja zastavljenih ciljev; strategija mora vključevati ciljne ukrepe z določenim časovnim razporedom na vseh področjih, pa tudi stalen in celovit nadzor ter oceno uporabe sredstev EU,
f) ki preverja politiko EU in predlaga ustrezne ukrepe za zaščito in vključitev Romov v vsa področja delovanja EU, zlasti tista, ki zadevajo temeljne pravice, enakost med spoloma, boj proti diskriminaciji, revščino in socialno izključenost, izobraževanje, stanovanja, zdravstveno varstvo, zaposlovanje, socialne storitve, sodstvo, šport in kulturo ter odnose s tretjimi državami,
g) ki spodbuja romsko skupnost k skupnemu izvajanju politike vključevanja, saj je ta lahko uspešna le, če v njej polno sodelujejo vse strani;
2. poziva Komisijo, naj nemudoma pripravi celostno strategijo in akcijski načrt z jasnimi merili in ustreznim proračunom, kot je Evropski parlament že večkrat zahteval, da bi bolje uskladili in spodbudili prizadevanja za izboljšanje položaja Romov na podlagi sklepov Sveta o vključevanju Romov, ki so bili sprejeti 8. junija 2009; poziva Komisijo, naj na podlagi drugega evropskega vrha o vključevanju Romov, ki ga bo gostilo špansko predsedstvo 8. aprila 2010 v Córdobi, in sporočila, ki mu bo sledilo, preuči obstoječe politike in instrumente ter načrtuje evropsko strategijo za Rome;
3. poziva nove komisarje, naj dajo prednost romskim vprašanjem, ki so v njihovem resorju, hkrati pa naj prednostno vzpostavijo učinkovit sistem usklajevanja med komisarji in generalnimi direktorati – na primer horizontalno medresorsko enoto za Rome, pristojno za spremljanje in usklajevanje ukrepov ter zagotavljanje upoštevanja romskih vprašanj v vseh ustreznih organih – za obravnavanje romskih vprašanj na ravni EU; poziva Komisijo, naj enega od svojih komisarjev določi kot pristojnega za usklajevanje romske politike;
4. spodbuja pozitivne ukrepe, kot na primer vključevanje romskih strokovnjakov za pomoč Evropski uniji in Komisiji pri pripravi akcijskega načrta za oblikovanje celovite in skladne romske politike EU, ki temelji na Desetletju vključevanja Romov (2005–2015), akcijskem načrtu OVSE ter priporočilih Sveta Evrope, Združenih narodov in Evropskega parlamenta;
5. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in držav kandidatk, Svetu Evrope ter OVSE.
