Izvajanje evropske varnostne strategije v okviru varnostne in obrambne politike
Varnost in obramba
2006-11-16 - 14:58
Resolucija o izvajanju evropske varnostne strategije v okviru Evropske varnostne in obrambne politike (EVOP), ki jo je na pobudo predsednika parlamentarnega pododbora za varnost in obrambo Karla von WOGAUA (EPP-ED, DE) parlament v četrtek sprejel s 414 glasovi za, 117 proti in 12 vzdržanimi glasovi, sicer nima zakonodajne teže, pomeni pa zbir poslanskih stališč o tem elementu skupne evropske politike.
Poslanci ugotavljajo, da evropska varnostna strategija, sprejeta leta 2003, sicer vsebuje odlično analizo groženj za moderni svet in potrjuje temeljna načela zunanje politike EU, vendar je treba redno spremljati njeno izvajanje, da bi se lahko odzvali na nove geopolitične okoliščine.
V nadaljnji razvoj varnostne strategije naj bi kot strateški cilj vključili odgovore na geopolitične in geoekonomske izzive zaostrenega tekmovanja za vodne in energetske vire po celem svetu, pa tudi naravne nesreče in varnost zunanjih meja Unije. Najpozneje leta 2008 bo tudi potrebna posodobitev strategije.
Parlamentarci se strinjajo, da v primeru napada oboroženih sil tretje države na ozemlju Unije zveza Nato ostaja porok kolektivne obrambe, pri čemer pa je EU na poti, da se razvije tudi v obrambno in varnostno unijo, ki bo zajemala zunanjo varnost ter različne vidike notranje varnosti, boja proti terorizmu v vseh njegovih oblikah in varovanja v primeru naravnih nesreč. Proces bi bilo treba okrepiti z vzpostavitvijo skupnega trga na področju obrambe, s skupnim sistemom satelitskega in zračnega obveščanja ter skupnimi telekomunikacijskimi standardi za vojsko, policijo in civilno zaščito in z oblikovanjem stalnih evropskih pomorskih sil v Sredozemlju.
Resolucija tudi poudarja pomen Pogodbe o Ustavi za Evropo za napredek pri oblikovanju obrambne in varnostne unije, saj vsebuje med drugim solidarnostno klavzulo za primere, ko je kakšna država članica žrtev terorističnega napada, naravne ali druge večje nesreče ter klavzulo o medsebojni pomoči med članicami v primeru oboroženega napada na ozemlje države članice, predvideva pa tudi oblikovanje funkcije evropskega ministra za zunanje zadeve in njegovega namestnika, ki bi bil pristojen za varnostno in obrambno politiko.
Parlament se še zavzema za povečanje proračunskih sredstev za krizno upravljanje, varnost zunanjih meja, varnostne raziskave in za satelitski navigacijski program Galileo in zahteva, da se operacije vojaškega kriznega upravljanja financirajo iz proračuna Evropske unije. Na koncu poslanci tudi poudarjajo, da je eden od največjih prispevkov EU k preprečevanju mednarodnega terorizma njena sposobnost učinkovite gradnje ali obnove demokratičnih institucij, socialne in gospodarske infrastrukture, dobrega upravljanja in civilne družbe ter uspešen boj proti rasizmu in ksenofobiji.
20061113IPR12545 Poročilo: Karl von Wogau - Izvajanje evropske varnostne strategije v okviru EVOP
-//EP//TEXT REPORT A6-2006-0366 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
