A7-0006/2012
5. 1. 2012
POROČILO
o programu Daphne: dosežki in obeti za prihodnost
(2011/2273(INI))
Odbor za pravice žensk in enakost spolov
Poročevalka: Regina Bastos
PE 475.846v02-00
VSEBINA
PREDLOG RESOLUCIJE EVROPSKEGA PARLAMENTA.....................................................3
OBRAZLOŽITEV.......................................................................................................................9
IZID KONČNEGA GLASOVANJA V ODBORU...................................................................11
PREDLOG RESOLUCIJE EVROPSKEGA PARLAMENTA
o programu Daphne: dosežki in obeti za prihodnost
( 2011/2273(INI) )
Evropski parlament ,
– ob upoštevanju listine Evropske unije o temeljnih pravicah,
– ob upoštevanju sklepov Sveta za zaposlovanje, socialno politiko, zdravje in varstvo potrošnikov z dne 8. marca 2010 o nasilju,
– ob upoštevanju Strategije za enakost žensk in moških 2010–2015, ki jo je Komisija predstavila 21. septembra 2010 (COM (2010)0491),
– ob upoštevanju akcijskega načrta za izvajanje političnih prednostnih nalog na območju svobode, varnosti in pravice, določenih v stockholmskem programu, za obdobje 2010–2014, predstavljenega 20. aprila 2010 (COM (2010)0171),
– ob upoštevanju svoje resolucije z dne 5. aprila o prednostnih nalogah in splošnem pregledu novega političnega okvira EU za boj proti nasilju nad ženskami
Sprejeta besedila, P7_TA(2011)0127 . ,
– ob upoštevanju Sklepa št. 779/2007/ES Evropskega parlamenta in Sveta z dne 20. junija 2007 o uvedbi posebnega programa za preprečevanje nasilja nad otroki, mladimi in ženskami in boj proti njemu ter za zaščito žrtev in ogroženih skupin za obdobje 2007–2013 (program Daphne III) v okviru splošnega programa Temeljne pravice in pravosodje
UL L 173, 3.7.2007, str. 19. ,
– ob upoštevanju Sklepa št. 803/2004/ES Evropskega parlamenta in Sveta z dne 21. aprila 2004 o sprejetju akcijskega programa Skupnosti (2004 do 2008) za preprečevanje nasilja nad otroki, mladimi in ženskami in boj proti njemu ter za zaščito žrtev in ogroženih skupin (program Daphne II)
UL L 143, 30.4.2004, str. 1. ,
– ob upoštevanju Sklepa št. 293/2000/ES Evropskega parlamenta in Sveta z dne 24. januarja 2000 o sprejetju akcijskega programa Skupnosti (program Daphne) (2000–2003) o preventivnih ukrepih za boj proti nasilju nad otroki, mladimi in ženskami
UL L 34, 9.2.2000, str. 1. ,
– ob upoštevanju poročila Komisije Evropskemu parlamentu in Svetu z dne 11. maja 2011 o vmesni oceni programa Daphne III (2007–2013) ( COM(2011)0254 ),
– ob upoštevanju sklepov Komisije o sprejetju letnih delovnih načrtov za program Daphne III,
– ob upoštevanju sporočila Komisije o predlogu uredbe Evropskega parlamenta in Sveta o oblikovanju „Programa za pravice in državljanstvo“ za obdobje od 2014 do 2020 ( COM(2011)0758 ),
– ob upoštevanju člena 48 svojega poslovnika,
– ob upoštevanju poročila Odbora za pravice žensk in enakost spolov ( A7-0006/2012 ),
A. ker je bil program Daphne že od samega začetka leta 1997 resnično uspešen, tako z vidika priljubljenosti pri zainteresiranih straneh (upravičencih, javnih organih in akademskih avtoritetah ter nevladnih organizacijah) kot z vidika učinkovitosti projektov, ki so se financirali v okviru tega programa;
B. ker je program Daphne edini tovrstni program za preprečevanje nasilja nad ženskami, otroki in mladimi na ravni Evropske unije; ker je zato nadaljnje financiranje programa Daphne nujno, da se ohranijo trenutno veljavni ukrepi in uvedejo novi, ki bodo učinkoviti pri boju z vsemi vrstami nasilja nad otroki, mladostniki in ženskami;
C. ker sta preprečevanje nasilja nad ženskami, otroki in mladimi ter boj proti njemu danes še vedno enako pomembna kot leta 1997, ko je bila sprejeta pobuda Daphne; ker je ta program od svoje ustanovitve dalje opozoril na nove oblike nasilja, med katerimi so nasilje v otroških jaslih, zloraba starejših oseb in nasilje v najstniških intimnih zvezah;
D. ker je Parlament v številnih resolucijah poudaril, da je program Daphne doslej dobival premalo sredstev, hkrati pa izrazil namero, da zanj zagotovi dovolj sredstev, da bo lahko zadostil dejanskim potrebam boja proti vsem vrstam nasilja nad ženskami, otroki in mladostniki;
E. ker je program Daphne izredno pomemben instrument za izboljšanje ozaveščenosti o problemu nasilja nad ženskami in za zagotovitev možnosti, da ženske organizacije in druge zainteresirane strani razvijajo svoje delo in konkretne ukrepe na tem področju;
F. ker so se v zadnjih časih z vse bolj razširjeno uporabo spletnih družabnih omrežij pojavile nove oblike nasilja;
G. ker imajo ženske v sedanjih razmerah gospodarske krize in proračunskega varčevanja manj sredstev, da sebe in svoje otroke zavarujejo pred nasiljem, in ker je še bolj pomembno, da se preprečijo tudi neposredne finančne posledice nasilja nad ženskami in otroki za pravosodni sistem ter socialne in zdravstvene službe; ker je poleg tega verjetno zmanjšanje financiranja nacionalnih programov in nevladnih organizacij, ki skrbijo za potrebe žrtev nasilja;
H. ker Komisija v svoji strategiji za enakost med spoloma 2010–2015 poudarja, da je nasilje na podlagi spola eden od ključnih problemov, ki jih je treba odpraviti za dosego prave enakosti med spoloma;
I. ker je za to, da se raven ženskih pravic v državah kandidatkah približa standardom EU, te države treba vključiti v področje delovanja programa Daphne III;
J. ker nasilje nad ženskami izvira iz trdovratne neenakosti med spoloma in ker gre za strukturni pojav, povezan z neenako razporeditvijo moči med ženskami in moškimi v naši družbi; ker je s kombinacijo usmerjenih ukrepov proti spolnim stereotipom na področjih izobraževanja, enakopravnosti med spoloma in v medijih vseeno mogoče občutno zmanjšati tovrstno nasilje ter se boriti proti njemu z osveščanjem na področju zdravja ter znotraj policije in sodstva;
K. ker nasilje nad ženskami, otroki in mladostniki zajema vse vrste kršitev človekovih pravic, kot so spolna zloraba, posilstvo, nasilje v družini, spolni napad in spolno nadlegovanje, prostitucija, trgovina z ljudmi, kršitev spolnih in reproduktivnih pravic, nasilje nad ženskami in mladostniki na delovnem mestu, nasilje nad ženskami, otroki in mladostniki v konfliktnih situacijah, nasilje nad ženskami, otroki in mladostniki v zaporu ali varstvenih ustanovah in številni škodljivi tradicionalni običaji, kot je pohabljanje spolnih organov; ker lahko vse te zlorabe pustijo globoke psihološke posledice, poškodujejo telesno in duševno zdravje žensk, otrok in mladostnikov, v nekaterih primerih pa privedejo celo do njihove smrti;
L. ker boj proti nasilju nad ženskami ni omenjen med cilji predloga Komisije za novi „Program za pravice in državljanstvo“ v finančnem obdobju 2014-2020, ki združuje program DAPHNE III, oddelka za enakost spolov in nediskriminacijo programa PROGRESS ter program za temeljne pravice in državljanstvo; ker to lahko škoduje prepoznavnosti in usklajenosti programa DAPHNE ter ogrozi njegov uspeh; ker je predlagani proračun novega programa manjši od proračuna sedanjih programov; ker predlog ne zagotavlja predvidljivosti financiranja za svoje cilje;
M. ker se primerljivi podatki o različnih vrstah nasilja nad ženskami v Evropski uniji ne zbirajo redno, zaradi česar je težko oceniti dejansko razširjenost tega pojava in poiskati ustrezne rešitve; ker je zbiranje podatkov posebej težavno, saj ženske in moški zaradi strahu ali sramu neradi poročajo o svojih izkušnjah;
N. ker so stroški nasilja v družini za družbo izjemno visoki, kot je razvidno iz enega od projektov v okviru programa Daphne, ki je ocenil, da samo nasilje med zakonci v Evropski uniji stane 16 milijard EUR na leto, kar vključuje vse neposredne zdravstvene stroške (nujna pomoč, bolnišnično zdravljenje, oskrba v ambulantah, zdravila), sodne stroške in stroške policije, stroške socialnih služb (namestitve in različne oblike pomoči) in gospodarske stroške (izpad proizvodnje)
Projekt Daphne 2006 „IPV EU Cost“ JLS/DAP/06-1/073/WY „Estimation du coût des violences conjugales en Europe“ (Ocena stroškov nasilja v zakonski zvezi v Evropi) Maïté Albagly, Sandrine Baffert, Claude Mugnier, Marc Nectoux, Bertrand Thellot. ;
O. ker različne študije o nasilju na podlagi spola kažejo, da je bila petina do četrtina žensk v Evropi vsaj enkrat v odraslosti žrtev fizičnega nasilja, več kot desetina žensk pa je bila žrtev spolnega nasilja, pri katerem je bila uporabljena sila; ker je iz raziskave razvidno tudi, da o fizičnem nasilju v otroštvu poroča 26 % otrok in mladostnikov;
P. ker so romske ženske in otroci zaradi socialne izključenosti in marginalizacije še posebej izpostavljeni nasilju in ker je program Daphne v zadnjih letih uspešno podpiral številne pobude, ki so poskušale pojasniti povezavo med socialno izključenostjo, revščino in nasiljem;
Q. ker je nasilje na podlagi spola strukturen in po vsej Evropi široko razširjen problem ter pojav, ki vključuje žrtve in storilce vseh starosti, izobrazb, prihodkov in družbenih položajev, povezano pa je tudi z neenakomerno porazdelitvijo moči med ženskami in moškimi v naši družbi;
R. ker ženske v Evropski uniji zaradi različnih politik in zakonodaj v državah članicah pred nasiljem moških niso enako zaščitene;
S. ker je pravna podlaga programa Daphne člen 168 PDEU, ki obravnava javno zdravje, vendar pa je Evropska unija z Lizbonsko pogodbo pridobila več pristojnosti;
1. se je z velikim zanimanjem seznanil z dosežki in priljubljenostjo ter nekaterimi težavami programa, kot so opisani v Poročilu o vmesni oceni „programa Daphne III 2007–2013“ in predhodnih študijah, ki so služile za pripravo tega poročila
COM (2011)0254 Poročilo o vmesni oceni „programa Daphne III 2007–2013“. , o njih pa so poročali tudi prejemniki sredstev v okviru tega programa;
2. sicer opaža, da bo program Daphne od leta 2014 vključen v Program za pravice in državljanstvo, a obenem šteje za bistveno, da se cilji programa, zlasti boj proti nasilju nad ženskami, tudi v obdobju 2014-2020 ohranijo med cilji novega Programa za pravice in državljanstvo, ter vztraja, da se financiranje tega programa ohrani vsaj na ravni, ki bo primerljiva s prejšnjim programom, in da se ohrani visoka prepoznavnost v okviru programa nove generacije glede na njegove dosedanje uspehe, učinkovitost in priljubljenost;
3. obžaluje, da boj proti nasilju nad otroki, najstniki in ženskami ni izrecno omenjen v členu 4 („Posebni cilji“) sporočila Komisije ( COM(2011)0758 ) o predlogu uredbe Evropskega parlamenta in Sveta o uvedbi Programa za pravice in državljanstvo za obdobje od 2014 do 2020;
4. izraža zadovoljstvo, da se je predvideni skupni proračun za celoten Program za pravice in državljanstvo tako rekoči ohranil; meni, da bi se z uravnoteženo letno razporeditvijo zagotovila ohranitev ciljev in izvajanih ukrepov;
5. poziva tudi države članice in zainteresirane partnerje, ki sodelujejo s Komisijo, naj pomagajo razširjati informacije o programih Evropske unije in možnostih financiranja, ki jih ti ponujajo, zlasti med nevladnimi organizacijami, na lokalni ravni in v državah članicah, kjer je udeležba v programu majhna;
6. poziva Komisijo, naj poišče rešitve za nekatere težave, ugotovljene v zgoraj navedenem vmesnem poročilu, zlasti kar zadeva:
– preprečevanje prekrivanja z drugimi programi Skupnosti, da problematike programa DAPHNE ne bi izgubile svojega prednostnega značaja,
– izboljšanje preglednosti programov in razširjanja njihovih rezultatov,
– bolj uravnovešeno razpršenost programov med državami članicami,
– zmanjšanje upravnega bremena, poenostavitev postopkov za pridobitev sredstev in skrajšanje časa od objave razpisov za prijavo projektov do sklenitve pogodb, kar je številnim majhnim nevladnim organizacijam preprečevalo prijaviti projekte v okviru programa DAPHNE,
– povečanje učinkovitosti nepovratnih sredstev za poslovanje, dodeljenih evropskim organizacijam, ki so sposobne utrditi večdisciplinarna vseevropska partnerstva, vzpostavljena za namene subvencioniranja; okrepitev zmožnosti nevladnih organizacij, še zlasti manjših v državah srednje in vzhodne Evrope, da opredelijo nacionalno in evropsko politiko ter vplivajo nanjo;
7. poziva Komisijo, naj za večji učinek programa še naprej namenja posebno pozornost ženskam, otrokom in mladim, ki so še posebej izpostavljeni nevarnosti nasilja zaradi socialne izključenosti in marginalizacije;
8. poziva Komisijo, naj države kandidatke vključi med upravičence za sredstva v okviru programa Daphne III;
9. obenem poziva države članice in udeležene partnerje, naj prispevajo k doseganju tega cilja boljše razporejenosti programov med državami članicami;
10. poziva Komisijo, naj usmeri več sredstev v projekte za ozaveščanje predvsem mladih generacij o novih oblikah nasilja, povezanih z vse bolj razširjeno uporabo spletnih družabnih omrežij (grožnje, psihološki pritiski, ustrahovanje, spletna otroška pornografija), ki so manj očitne kot druge oblike nasilja, a so lahko za telesno in duševno zdravje ravno tako nevarne;
11. poziva države članice, naj redno zbirajo podatke o nasilju nad ženskami, da se zagotovi jasnejša predstava o razširjenosti tega problema;
12. poudarja dodano vrednost programa Daphne za EU, saj različnim organizacijam v državah članicah omogoča, da sodelujejo pri preprečevanju in zmanjševanju nasilja ter izkoriščajo možnost izmenjave znanja in najboljših praks; obenem poudarja, da so projekti, ki se financirajo v okviru programa Daphne III, oblikovali združenja in trdne strukture, ki bodo še naprej dolgoročno podpirale ciljne skupine in ki so pripomogle k spremembam politik na nacionalni ravni in na ravni EU;
13. poudarja, da je treba projektom za izkoreninjenje zločinov zaradi časti in pohabljanja ženskih spolnih organov nameniti posebno pozornost;
14. poziva Komisijo, naj dovoli financiranje nacionalnih projektov, ki vključujejo manjše neprofitne organizacije, in zahteva, naj bo velikemu številu manjših nevladnih organizacij v prihodnosti še vedno omogočena celovita vključenost v partnerstvih združenj, saj imajo bistveno vlogo pri prepoznavanju manj znanih, tabuiziranih ali novih težav in pri iskanju inovativnih načinov za njihovo odpravljanje, pa tudi pri varovanju in podpiranju žrtev;
15. priznava pomen ukrepov za preprečevanje nasilja nad ženskami in boj proti njemu v okviru programa Daphne III, kljub temu pa ponovno poudarja, da so za izkoreninjenje nasilja na podlagi spola potrebni zakonodajni ukrepi na evropski ravni;
16. poziva Komisijo, naj informativno spletno stran Toolkit čim prej prevede v vse jezike EU in naj jo posodablja ter tako poudarja dosežke in priporočila, ki so rezultat projektov iz programa Daphne, da bodo lahko vse zainteresirane strani uporabljale to spletno stran kot zbirko podatkov; poziva Komisijo, naj na svojem spletnem mestu razvije uporabniku prijazne posebne strani in jih nameni izključno programu Daphne, od leta 2014 naprej pa projektom iz Programa za pravice in državljanstvo, ki so oblikovani z namenom boja proti nasilju nad ženskami, otroki in najstniki;
17. opozarja na zavezo Komisije iz njenega akcijskega načrta izvajanja stockholmskega programa, da v letu 2011 oziroma 2012 predstavi „Sporočilo o strategiji o boju proti nasilju nad ženskami, nasilju v družini in pohabljanju ženskih spolnih organov, čemur bo sledil akcijski načrt EU“
COM(2010)171 Zagotavljanje območja svobode, varnosti in pravice za državljane Evrope – Akcijski načrt izvajanja stockholmskega program, str. 13. ;
18. poziva Komisijo, naj pri promociji Programa za pravice in državljanstvo še naprej omogoča prepoznavanje projektov, povezanih s cilji programa Daphne, katerega poznavanje je zelo razširjeno, da se ohrani največja možna prepoznavnost tega programa;
19. predlaga Komisiji, naj vlogo skupine DAPHNE Generalnega direktorata za pravosodje razširi tako, da bo poleg upravnih funkcij in funkcij finančnega nadzora zajemala tudi bolj komunikacijske funkcije;
20. predlaga Komisiji, naj rezultate projektov izkoristi tako, da bodo vplivali na evropske in nacionalne politike preprečevanja nasilja nad ženskami, otroki in mladostniki ter boja proti njemu;
21. poziva Komisijo, naj vlogam za projekte, katerih cilj je spodbujanje enakosti spolov od zgodnjega otroštva dalje ter preprečevanje in izobraževanje z namenom spremeniti miselnost in odpraviti stereotipe, nameni posebno pozornost;
22. naroči svojemu predsedniku, naj to resolucijo posreduje Svetu in Komisiji.
OBRAZLOŽITEV
Ozadje
Program Daphne, uveden leta 1997, se je uveljavil kot edini evropski program za boj proti nasilju nad ženskami, otroki in mladimi.
Cilj „pobude Daphne“, ki se je oblikovala leta 1997 po posvetovanju predstavnikov nevladnih organizacij, Evropskega parlamenta, Komisije, strokovnjakov s področja varstva mladine in članov pravosodnih sistemov, je bil spodbujati dejavnosti nevladnih organizacij in tako omogočiti boljše sodelovanje na evropski ravni. Razpolagala je s tremi milijoni ECU letnih proračunskih sredstev, njena naloga pa je bila podpirati manjše projekte sodelovanja nevladnih organizacij vsaj dveh držav članic na področjih raziskav, zbiranja in analize podatkov, prepoznavanja in deljenja dobrih praks, usposabljanja, izmenjav in vzpostavitve mrež, kampanj za osveščanje in informiranje, neposrednih ukrepov za pomoč žrtvam nasilja ter oblikovanja političnih in praktičnih instrumentov. V pobudi so lahko sodelovale vse države članice.
Nevladne organizacije – predlagateljice projektov se je spodbujalo k temu, da so partnerje iskale med raziskovalnimi inštituti, organi pregona, javnimi organi in šolami, pa tudi mediji, katerih sodelovanje je boju proti nasilju lahko zelo koristilo.
Nevladne organizacije so se na poziv Komisije množično odzvale. V naslednjih dveh letih je program prejel sredstva v višini 5 milijonov ECU.
Leta 2000 se je pobuda Daphne preoblikovala v večletni program s financiranjem v višini 20 milijonov EUR, ki je potekal v obdobju 2000–2003 in je vzbudil veliko zanimanje tako v Evropski uniji kot pri različnih mednarodnih organizacijah, ki delujejo na področju boja proti komercialnemu spolnemu izkoriščanju otrok.
Programa Daphne II in Daphne III sta se začela izvajati v letu 2004 oziroma 2007 s povprečnim letnim proračunom 10 milijonov EUR (Daphne II) oziroma 16,7 milijona EUR (Daphne III).
Program Daphne III (2007–2013) je deloval v okviru splošnega programa „Temeljne pravice in pravosodje“.
Splošni cilj programa Daphne III je prispevati k varstvu otrok, mladih in žensk pred vsemi oblikami nasilja ter doseči visoko raven varovanja zdravja, dobrega počutja in socialne kohezije s pospeševanjem razvoja politik Skupnosti, zlasti na področju javnega zdravja, človekovih pravic in enakosti spolov, pa tudi s spodbujanjem ukrepov za varstvo pravic otrok ter boja proti trgovini z ljudmi in spolnemu izkoriščanju. Program je odprt za sodelovanje nevladnih organizacij, javnih organov in institucij (večinoma univerz in raziskovalnih inštitutov) vseh 27 držav članic EU.
Zelo pozitivna ocena, čeprav je ponekod potrebnih nekaj prilagoditev
Od leta 1997 je bilo izvedenih več kot 500 projektov, katerih podrobnosti je mogoče najti na spletni strani Komisije Daphne Toolkit
http://ec.europa.eu/justice_home/daphnetoolkit/ .
Program je vzbudil veliko zanimanje nevladnih organizacij, ki so Komisiji predložile veliko več predlogov, kot je bilo projektov, ki jih je bilo mogoče financirati z dodeljenimi proračunskimi sredstvi.
Ti projekti so se nanašali na različna področja, kot je spolno, psihološko in fizično nasilje v različnih okoljih (ustanovah, šolah, družini).
Posebej uspešni so bili projekti, ki so obravnavali nevarnosti deskanja po internetu za otroke, nekatere manj znane vedenjske motnje, ki mlade vodijo k samopoškodovanju, zdravstvene potrebe žensk, ki so bile žrtve trgovine z ljudmi, pohabljenje ženskih spolnih organov, preprečevanje otroške pornografije in pojav psihičnega nasilja (ustrahovanja, ang. „bullying“) v šolah.
Poročilo o vmesni oceni programa Daphne z dne 11. maja 2011 je opozorilo na nekatere vidike, ki jih je za izvajanje programa do leta 2013 treba nekoliko prilagoditi v skladu s predlaganimi priporočili.
Opozorilo je predvsem na dejstvo, da v programu vse države članice ne sodelujejo na enak način, saj so predvsem države, ki so k EU pristopile po letu 2004, pa tudi nekatere druge, zelo slabo zastopane. Izražena je bila tudi želja po boljšem razširjanju rezultatov projektov. Predlaganih je bilo nekaj ukrepov za učinkovitejše upravljanje programa.
Nazadnje je bila izražena zahteva za osredotočenje programov na prednostna področja delovanja EU. V ta namen poročilo zagovarja predvsem financiranje manj številnih, a obsežnejših projektov.
Prihodnost programa
Komisija že predvideva sprejetje ukrepov za odpravo težav, na katere opozarja vmesno poročilo, da se bodo izvajale skladne in učinkovite politike.
Svoje namere glede programov nove generacije, kot sta program „Pravosodje“ in „Program za pravice in državljanstvo“, bo natančno predstavila v dveh predlogih sklepa, ki bi jih morala predložiti sredi novembra 2011 v okviru svežnja o večletnem finančnem okviru 2014–2020.
IZID KONČNEGA GLASOVANJA V ODBORU
Datum sprejetja
20.12.2011
Izid končnega glasovanja
+:
–:
0:
29
0
1
Poslanci, navzoči pri končnem glasovanju
Regina Bastos, Edit Bauer, Andrea Češková, Marije Cornelissen, Silvia Costa, Tadeusz Cymański, Edite Estrela, Iratxe García Pérez, Zita Gurmai, Mikael Gustafsson, Mary Honeyball, Lívia Járóka, Teresa Jiménez-Becerril Barrio, Nicole Kiil-Nielsen, Rodi Kraca-Cagaropulu (Rodi Kratsa-Tsagaropoulou), Astrid Lulling, Barbara Matera, Elisabeth Morin-Chartier, Siiri Oviir, Antonija Prvanova (Antonyia Parvanova), Raül Romeva i Rueda, Nicole Sinclaire, Joanna Katarzyna Skrzydlewska, Marc Tarabella, Britta Thomsen, Marina Yannakoudakis
Namestniki, navzoči pri končnem glasovanju
Kent Johansson, Christa Klaß, Marija Nedelčeva (Mariya Nedelcheva), Angelika Werthmann
