Več solidarnosti v skupnem evropskem azilnem sistemu
Azilna politika
2009-03-10 - 17:02
V letu 2008 je število beguncev po vsem svetu naraslo na več kot 12 milijonov, število notranje razseljenih oseb pa na 26 milijonov. Med evropskimi državami so še vedno prevelike razlike v dostopu prosilcev do azila, zato se poslanci zavzemajo za več usklajenosti in solidarnosti na ravni Unije.
Poročilo, ki ga je pripravil poslanec Giusto CATANIA (GUE/NGL), Parlament pa ga je v torek podprl s 593 glasovi za, 65 proti in 18 vzdržanimi glasovi, kot rešitev podpira vzpostavitev skupnega evropskega azilnega sistema in načrt azilne politike. Zaradi sedaj veljavnih meril v okviru dublinskega sistema o državi prvega vstopa utegnejo namreč biti članice na zunanji meji EU nesorazmerno obremenjene zgolj zaradi geografske lege, hkrati pa ima to škodljive posledice tako za članice kot za prosilce za azil.
Enotni standardi
Koncept instituta azila, ki je pomemben del demokracije in zaščite človekovih pravic, je bil v zadnjih letih resno spodkopan, Parlament pa ponovno poudarja potrebo po polnem spoštovanju pravic in potreb prosilcev za azil ter načela nevračanja. Uskladitev standardov za skupni azilni postopek in enoten azilni status bi morala po mnenju poslancev privesti do visoke ravni zaščite v celotni Uniji ter ne sme temeljiti na najmanjšem skupnem imenovalcu.
Parlamentarci tudi menijo, da bi bilo treba oblikovati enoten postopek vlaganja prošenj za azil in enotne standarde za pridobitev statusa begunca ali statusa osebe, ki potrebuje mednarodno zaščito, pri čemer bi ti zajemali vse prošnje za mednarodno zaščito (status begunca, subsidiarna in začasna zaščita). Del sistema bi bil tudi evropski urad za podporo prosilcem za azil, ki bi moral tesno sodelovati z Uradom visokega komisarja Združenih narodov za begunce in z nevladnimi organizacijami.
Proti pridržanju prosilcev
Parlamentarci so prepričani, da se prosilcev za azil, glede na njihov izrazito ranljiv položaj, načeloma ne bi smelo pridržati. EU bi zato morala na zunanjih mejah zagotoviti mehanizme za prepoznavanje prosilcev za azil in omogočiti osebam, ki imajo pravico do mednarodne zaščite, dostop do njenega ozemlja.
Poslanci še pozivajo Evropsko agencijo za upravljanje in operativno sodelovanje na zunanjih mejah držav članic Evropske Unije (Frontex), naj zagotovi natančne podatke o številu prosilcev za azil, ki so bili prepoznani kot taki ter o usodi oseb, ki so bile prestrežene in vrnjene v državo tranzita ali izvora.
Poročilo: Giusto Catania (A6-0050/2009) - Skupni evropski azilni sistem
Poročilo na lastno pobudo
Razprava: ponedeljek, 9. marec 2009
Glasovanje: torek, 10. marec 2009
20090309IPR51321 Poročilo: Giusto Catania (A6-0050/2009) - Skupni evropski azilni sistem
-//EP//TEXT REPORT A6-2009-0050 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
