Vprašanje za ustni odgovor O-000012/2012
za Komisijo
Člen 115 poslovnika
Konrad Szymański
,
Giles Chichester
v imenu skupine ECR Zadeva: Tretji energetski sveženj
Tretji sveženj za liberalizacijo na področju energetike zagotavlja podlago za konkurenčen energetski trg v Evropski uniji. Toda v zadnjem času predstavniki Ruske federacije in ruski monopolist Gazprom ponovno pozivajo k reformi načel tega svežnja, zlasti k razveljavitvi načela dostopa tretje stranke do infrastrukture za prenos plina.
Žal je bilo tako mnenje v nekaterih prestolnicah držav članic EU sprejeto z razumevanjem. Natančneje gledano gre za odpravo načela dostopa tretje stranke do plinovoda Južni tok.
V zvezi s kampanjo Ruske federacije proti določbam tretjega liberalizacijskega svežnja obstajajo namigi o predlogu sporazuma med Evropsko unijo in Rusko federacijo, na podlagi katerega naj pravila omenjenega svežnja za ruske plinovode za izvoz ne bi bila zavezujoča. To bi bil mednarodni sporazum, ki bi presegal evropsko pravo.
Posvetovanja o tej temi so bila zabeležena v protokolu o gospodarskih pogajanjih med Francijo in Rusijo iz novembra 2011.
Ali drži, da je bil Komisiji med pogovori EU in Rusije o energiji predstavljen osnutek sporazuma?
Ali drži, da je osnutek sporazuma pripravila ruska vlada?
Ali namerava Komisija spremeniti določbe tretjega svežnja o liberalizaciji na področju energetike?
Ali namerava Komisija ugoditi zahtevam, da je treba Južni tok izvzeti iz pravil tretjega energetskega svežnja, vključno z načelom dostopa tretje stranke?
