11.12.2007
PREDLOG RESOLUCIJE
k izjavi Komisije
v skladu s členom 103(2) poslovnika,
ki ga predlaga Vittorio Agnoletto
v imenu skupine GUE/NGL
o dialogu med EU in Kitajsko o človekovih pravicah
Resolucija Evropskega parlamenta o dialogu med EU in Kitajsko o človekovih pravicah
Evropski parlament ,
–
ob upoštevanju skupne izjave, sprejete na desetem vrhu Kitajska-EU 28. novembra 2007 v Pekingu,
–
ob upoštevanju krogov dialoga med EU in Kitajsko o človekovih pravicah 17. oktobra 2007 v Pekingu ter 15. in 16. maja 2007 v Berlinu,
–
ob upoštevanju svoje resolucije z dne 7. septembra 2006 o odnosih med EU in Kitajsko in svojih prejšnjih resolucij o Kitajski,
–
ob upoštevanju člena 103(2) svojega poslovnika,
A.
ker je vsaka odločitev o začetku dialoga o človekovih pravicah sprejeta na podlagi meril, ki jih je sprejel Svet, kjer ta upošteva predvsem zaskrbljenost EU glede resničnega stanja človekovih pravic v zadevnih državah, dejanska prizadevanja organov teh držav, da bi ob upoštevanju dialoga stanje izboljšale, in izboljšanje stanja, ki ga lahko prinese dialog o človekovih pravicah,
1.
izraža razočaranje, da vprašanja človekovih pravic niso bolj v središču razprav na vrhu med EU in Kitajsko, kar bi zagotovilo njihovo večjo politično težo, in da Evropska unija ob prihajajočih olimpijskih igrah ni opozorila na resne kršitve človekovih pravic na Kitajskem,
2.
hkrati poziva k večji usklajenosti in doslednosti glede vprašanj človekovih pravic, trgovine in varnosti; zato poziva Evropsko unijo, naj zagotovi, da bodo njeni trgovinski odnosi s Kitajsko pogojeni z reformo človekovih pravic in v zvezi s tem poziva Svet, naj temeljito oceni položaj človekovih pravic,
3.
poudarja, da je treba močno okrepiti in izboljšati dialog o človekovih pravicah med EU in Kitajsko;
4.
poziva trojko EU, naj se v okviru dialoga še naprej dejavno pogaja o perečih vprašanjih, kot so ratifikacija mednarodnega pakta o državljanskih in političnih pravicah, reforma kazenskopravnega sistema, ki vključuje smrtno kazen in sistem prevzgoje z delom, svoboda izražanja, še posebej na internetu, svoboda tiska, svoboda vesti, misli in veroizpovedi, položaj manjšin v Tibetu in Xinjiangu ter delavske in druge socialne in ekonomske pravice;
5.
poziva Kitajsko kot članico Sveta Združenih narodov za človekove pravice, naj izvaja priporočila posebnega poročevalca Združenih narodov o mučenju in naj izda stalno vabilo strokovnjakom Združenih narodov na Kitajsko;
6.
obžaluje, da ni prišlo do bistvenega napredka pri izpuščanju političnih zapornikov, ki so bili zaprti zaradi svojega sodelovanja na demonstracijah;
7.
poudarja, da je treba nadaljevati organiziranje pravnih seminarjev EU-Kitajska o človekovih pravicah, ki so se v preteklosti odvijali pred pogovori in na katerih so sodelovali predstavniki akademskega sveta in civilne družbe; v zvezi s tem opozarja na ustanovitev omrežja za človekove pravice EU-Kitajska in poziva Komisijo, naj zagotovi njegovo učinkovito delovanje ob sodelovanju z Evropskim parlamentom;
8.
opozarja Komisijo in Parlament, da je treba ponovno oceniti možnost vključitve poslancev Evropskega parlamenta in članov kitajskega nacionalnega ljudskega kongresa v delegacije, ki sodelujejo v dialogu;
9.
je zaskrbljen ob nedavnem povečanju političnega preganjanja v zvezi z olimpijskimi igrami, ki je usmerjeno proti branilcem človekovih pravic, novinarjem, pravnikom, predlagateljem peticij in aktivistom civilne družbe, ki so zaprti v taboriščih, psihiatričnih institucijah ali v hišnem priporu; poziva kitajske oblasti, naj prenehajo s kršitvami človekovih pravic;
10.
poziva Kitajsko, naj sprejme konkretne ukrepe za zagotovitev svobode izražanja in naj spoštuje svobodo tiska tako kitajskih kot tujih novinarjev; je posebej zaskrbljen zaradi pomanjkljivega izvajanja novih predpisov o mednarodnih novinarjih, ki delujejo na Kitajskem, ter poziva kitajske oblasti, naj nemudoma ustavijo cenzuro in blokiranje na tisoče novic in informativnih spletnih strani iz tujine; poziva k izpustitvi vseh novinarjev, uporabnikov interneta in spletnih disidentov, ki so na Kitajskem zaprti, ker so uveljavljali svojo pravico do obveščanja;
11.
poziva Mednarodni olimpijski komite, naj zagotovi, da bo Kitajska izpolnila obljube o zagotovitvi medijske svobode in drugih temeljnih svoboščin svojega prebivalstva;
12.
naroči svojemu predsedniku, naj to resolucijo posreduje Svetu, Komisiji ter parlamentu in vladi Ljudske republike Kitajske.
