5.12.2007
PREDLOG RESOLUCIJE
za zaključek razprave o izjavi Komisije
v skladu s členom 103(2) poslovnika,
ki ga predlagajo Gianluca Susta, Thierry Cornillet in Danutė Budreikaitė
v imenu skupine ALDE
o sporazumih o gospodarskem partnerstvu
Resolucija Evropskega parlamenta o sporazumih o gospodarskem partnerstvu
Evropski parlament ,
–
ob upoštevanju sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (sporazum iz Cotonouja),
–
ob upoštevanju Sporočila Komisije z dne 23. oktobra 2007 o sporazumih o gospodarskem partnerstvu (KOM(2007)0635),
–
ob upoštevanju sklepov Sveta za splošne zadeve in zunanje odnose z dne 19. novembra 2007 v zvezi s sporazumi o gospodarskem partnerstvu,
–
ob upoštevanju resolucije skupne parlamentarne skupščine AKP-EU o oceni pogajanj o sporazumih o gospodarskem partnerstvu, sprejete 20. novembra 2007 v Kigali,
–
ob upoštevanju Splošnega sporazuma o tarifah in trgovini (GATT), zlasti njegovega člena XXIV,
–
ob upoštevanju izjave o politiki ministrov držav AKP o sporazumih o gospodarskem partnerstvu z 9. novembra 2007,
–
ob upoštevanju prejšnjih resolucij na to temo, zlasti resolucije o sporazumih o gospodarskem partnerstvu z dne 23. maja 2007,
–
ob upoštevanju člena 103(2) svojega poslovnika,
A.
ker sporazum iz Cotonouja v členu 36.1 določa, da so se pogodbenice dogovorile za sklenitev nove trgovinske ureditve, skladne z Svetovno trgovinsko organizacijo, ob postopnem odpravljanju trgovinskih ovir med njimi in spodbujanju sodelovanja na vseh področjih, ki zadevajo trgovino in razvoj,
B.
ker od leta 2007 ta sporazum ne bo več izvzet iz zakonodaje Svetovne trgovinske organizacije,
C.
ker so številne države AKP zadržane glede sklepanja sporazumov o gospodarskem partnerstvu in trdijo, da Evropska komisija pritiska nanje, naj jih podpišejo, druge pa vztrajajo, da je dostop do trga EU pomemben za njihovo gospodarstvo,
D.
ker je vzpostavitev regionalnega trga bistveni instrument za uspešno izvajanje sporazumov o gospodarskem partnerstvu,
E.
ker pogajanja o sporazumih o gospodarskem partnerstvu za nadomestitev sporazuma iż Cotonouja v šestih regijah ne napredujejo enakomerno in se najverjetneje ne bodo zaključila pred koncem 2007,
F.
ker je oktobra 2007 Evropska komisija državam AKP ponudila začasni sporazum, ki zajema trgovino z blagom in vsa področja, za katera je že možen dogovor, npr. pravila o poreklu, kot prvo fazo sporazumov o gospodarskem sodelovanju, ki bi se izvajal od 31. decembra 2007 naprej,
G.
opozarja, da je v skladu z deklaracijo iz Cape Towna glavni cilj sporazumov o gospodarskem partnerstvu gospodarska krepitev držav AKP,
H.
poudarja, da je deklaracija iz Cape Towna pozvala k odprti in pregledni strukturi pogajanj, pri katerih je treba upoštevati razlike v sredstvih in stopnji razvoja med pogajalskima stranema,
I.
ker opozarja, da je cilj gospodarskega in trgovinskega sodelovanja med AKP in EU spodbujanje razvoja in podpiranje postopnega vključevanja držav AKP v svetovno gospodarstvo,
1.
ponovno izraža prepričanje, da morajo biti sporazumi o gospodarskem sodelovanju instrument razvoja, s katerim se spodbuja trajnostni razvoj, regionalno vključevanje, zmanjševanje revščine v državah AKP in njihovo postopno vključevanje v svetovno gospodarstvo;
2.
ugotavlja, da pogajanja napredujejo počasi, zaradi česar do 31. decembra 2007 najverjetneje z nobeno regionalno skupino AKP ne bo podpisan sporazum v celoti, to pa bi lahko vneslo negotovost v trgovinske odnose med državami EU in AKP;
3.
je seznanjen z odločitvijo Komisije, da je treba sprejeti dvostopenjski pristop za preprečitev motenj v trgovini v nekaterih državah AKP in po 31. decembru 2007 nadaljevati pogajanja o celovitih, razvojno naravnanih sporazumih o gospodarskem partnerstvu;
4.
opozarja na predlog Komisije s 23. oktobra 2007 in sklep Sveta za splošne zadeve in zunanje odnose s 17. novembra 2007, da bi v prvi fazi pogajanj sklenili začasne sporazume, omejene na trgovanje z blagom;
5.
je seznanjen z začasnim okvirnim sporazumom med Evropsko skupnostjo in partnerskimi državami Vzhodnoafriške skupnosti, ki je bil sklenjen 27. novembra 2007 v Kampali in ki tem državam zagotavlja dostop do blaga na trgu EU brez carin in brez omejitev glede kvot;
6.
poziva k ustreznemu znižanju praga za pristop najmanj razvitih držav k začasnim sporazumom, tako da se bo ujemal z njihovo stopnjo razvoja;
7.
poudarja, da je vzpostavitev resničnega regionalnega trga osrednja podlaga za uspešno izvajanje sporazumov o gospodarskem sodelovanju in da je regionalno vključevanje bistveno za družbeni in gospodarski razvoj držav AKP, zato morajo sporazumi prispevati k združenosti regij;
8.
poziva obe strani, naj prevzameta odgovornost za čimprejšnje nadaljevanje pogajanj o drugih vprašanjih; poudarja, da je dolgoročni sporazum mogoče doseči le, če si vse vpletene strani prizadevajo za to;
9.
ponovno potrjuje, da morajo biti sporazumi o gospodarskem sodelovanju popolnoma skladni s pravili Svetovne trgovinske organizacije in da bi morali glede na krhko gospodarstvo večine najmanj razvitih držav AKP to skladnost prilagoditi njihovi stopnji razvoja in gospodarskim omejitvam (kot so tiste, ki prizadenejo otoške države in države brez dostopa do morja, itd.), zato poziva k prilagodljivosti glede zajemanja občutljivih proizvodov, trajanja prehodnega obdobja in izključitev;
10.
poziva, da je treba pri pogajanjih o sporazumih o gospodarskem partnerstvu upoštevati posebne interese najbolj oddaljenih regij ter čezmorskih držav in ozemelj na podalgi člena 299(2) in (3) Pogodbe ES;
11.
ugotavlja, da je pomembno, da se države AKP udejstvujejo v procesu gospodarskega partnerstva in spodbujajo reforme, potrebne za uskladitev družbenih in gospodarskih struktur s sporazumi; poziva vlade AKP, naj izvajajo pravila za dobro upravljanje; poziva Komisijo, naj upošteva načeli popolnega nesorazmerja in prožnosti;
12.
poudarja, da pomeni ponudba Komisije glede pravil o oznaki porekla sprostitev veljavnih določb; meni, da je treba v sporazum vključiti potrebno prožnost, pri tem pa upoštevati razlike v ravni industrijskega razvoja med EU in državami AKP pa tudi med državami AKP;
13.
poziva Komisijo k prožnosti na področjih, povezanih s storitvami, konkurenco, intelektualno lastnino in javnimi naročili, saj nekatere regije AKP nasprotujejo obravnavi teh vprašanj;
14.
opozarja na zaveze Sveta in Komisije, da se ne bosta pogajala o določbah TRIPS-plus, ki so povezane s farmacevtskimi proizvodi in vplivajo na javno zdravje in dostop do zdravil, na primer o ekskluzivnosti podatkov, podaljšanju patentov in omejitvi razlogov za izdajo prisilnih licenc;
15.
poziva Komisijo, naj med pogajanji o sporazumih o gospodarskem sodelovanju in po njihovi sklenitvi izvede sistematično analizo družbenega vpliva teh na najbolj ogrožene skupine;
16.
poudarja, da morata pravila trgovanja spremljati večja podpora za pomoč, povezano s trgovino, zlasti podpora regionalni trgovini in izpolnjevanje predpisov in standardov EU o uvozu, in da morajo začasni sporazumi poleg financiranja evropskega razvojnega sklada vključevati še posebne določbe za pomoč trgovini, ki bodo povezane s sporazumi o gospodarskem partnerstvu; poziva, da se pred zaključkom pogajanj o sporazumih o gospodarskem partnerstvu prevzamejo konkretne obveznosti glede pomoči, povezane s trgovino, in prilagoditvenih stroškov, povezanih s sporazumi o gospodarskem sodelovanju, in sicer popolnoma v skladu s strategijo EU za pomoč trgovini;
17.
pozdravlja predlog o vzpostavitvi regionalnih skladov sporazumov za gospodarsko sodelovanje, ki bo omogočil pridobivanje sredstev donatorjev EU in zagotovil finančno pomoč za pobude o diverzifikaciji prihodkov;
18.
meni, da sklenitev nove generacije sporazumov o prosti trgovini drugimi državami v razvoju ne bi smela povzročiti ukinjanja trgovinskih preferencialov, ki jih sedaj uživajo države AKP;
19.
poziva Komisijo in Svet, naj se z Evropskim parlamentom posvetujeta o sklenitvi začasnih sporazumov v skladu z drugim odstavkom člena 300(3) Pogodbe o ustanovitvi Evropske skupnosti;
20.
naroči svojemu predsedniku, naj to resolucijo posreduje Komisiji, Svetu, svetu AKP-EU in skupni parlamentarni skupščini AKP-EU.
