P6_TA(2005)0058
Nepal
B6-0130 , 0132 , 0133 , 0134 , 0137 in 0141/2005
Resolucija Evropskega parlamenta o Nepalu
Evropski parlament
, –
ob upoštevanju svojih prejšnjih resolucij o Nepalu,
–
ob upoštevanju deklaracije Evropske unije z dne 3. februarja 2005 o kraljevem prevzetju oblasti v Nepalu,
–
ob upoštevanju člena 115(5) svojega Poslovnika,
A.
ker je 1. februarja 2005 kralj Gyanendra na neustaven način razpustil vlado, sam prevzel oblast in razglasil izredno stanje,
B.
ker je z izključitvijo ključnih delov ustave, ki ščitijo temeljne pravice in svoboščine, hišnim priporom voditeljev strank, zapiranjem tisočih političnih aktivistov in borcev za človekove pravice, novinarjev in sindikalistov, popolno cenzuro medijev ter prekinitvijo vseh komunikacijskih zvez, država z državnim udarom prešla pod vojaško oblast,
C.
je zaskrbljen, ker je Nepal med najrevnejšimi državami v Aziji, kjer skoraj 40 % triindvajset milijonskega prebivalstva živi pod pragom revščine, konflikt pa je imel uničujoče posledice na že tako obupno revno podeželsko prebivalstvo,
D.
ker je januarja 2005 nepalska vlada ukazala zaprtje Socialnega urada za tibetanske begunce (TRWO) v Katmanduju, ki je nudil pomoč tibetanskim beguncem kot izvajalski partner UNHCR,
1.
ostro obsoja prevzem oblasti, ki ga je izvedel kralj Gyanendra 1. februarja 2005, in nadaljnjo vrsto samovoljnih aretacij, cenzur in splošne represije, kakor tudi ukinitev z ustavo določenih temeljnih pravic, vključno s svobodo združevanja in izražanja, pravico do informacij in zasebnosti ter prepoved samovoljnega pridržanja;
2.
poudarja, da bo kakršno koli iskanje rešitve s pomočjo vojske zgolj prispevalo k podaljšanju trpljenja nepalskega ljudstva ter je prepričan, da je edina rešitev za končanje trenutnega konflikt tista, ki temelji na pogajanjih in demokraciji; priporoča, da je pri takšnih pogajanjih prisotna nevtralna tretja stran, kot so na primer Združeni narodi ali visoki predstavnik EU za SZVP Javier Solana;
3.
poziva kralja Gyanendra, da prekliče izredno stanje in ponovno uvede vse temeljne svoboščine; temu pa naj sledi faza, v kateri vse stranke sodelujejo pri ponovni vzpostavitvi parlamentarne demokracije in se začne proces reševanja oboroženega konflikta;
4.
pozdravlja izpustitev nekaterih političnih zapornikov, vendar je zaskrbljen, da so po kraljevem prevzemu oblasti drugi politični voditelji, študenti in borci za človekove pravice še vedno pridržani ali v hišnem priporu;
5.
poudarja, da cenzura tiska in prekinitev komunikacij z zunanjim svetom preprečuje javnosti nadzor nad vojaškimi akcijami ter posledično izpostavlja nepalsko ljudstvo večji nevarnosti zlorabe; zato poziva, naj se ponovno v celoti vzpostavi svoboda medijev in komunikacije;
6.
izraža svojo globoko zaskrbljenost glede množičnih, domnevno nezakonitih usmrtitev, mučenj, nekaznovanja ter drugih kršitev človekovih pravic tako varnostnih sil kot maoistov ter poziva, naj obe strani, ki sta v konfliktu, podpišeta sporazume o človekovih pravicah, kar bi pomenilo prve ukrepe za zmanjševanje zlorab, ki povzročajo nemir ter strah med prebivalstvom;
7.
poziva k prenehanju kakršne koli vojaške pomoči;
8.
poziva Svet, da uvede učinkovite sankcije proti vladajočim elitam v vladi in vojski, dokler se v Nepalu ne bo vzpostavila demokracija;
9.
poziva EU, da ponovno preuči svojo podporo Nepalu ter da dosledno preverja končne cilje pomoči Nepalu, da bi se prepričala, da ta izpolnjuje prvotni namen, to je zmanjševanje revščine ter, da se sooči z vzroki konflikta v državi ter ustanovi programe za reševanje konfliktov;
10.
poziva Svet in Komisijo, da podpreta resolucijo o Nepalu na 61. zasedanju Komisije ZN za človekove pravice ter poziva Komisijo Združenih narodov za človekove pravice, da imenuje posebnega poročevalca, ki bo spremljal dogajanja na področju človekovih pravic v Nepalu na zasedanju, ki bo potekalo v Ženevi marca 2005;
11.
poziva obe sprti strani, da sprejmeta povečanje števila opazovalcev človekovih pravic pod okriljem nacionalne komisije za človekove pravice ter poziva EU in ZN, da v te namene ponudita tehnično in finančno pomoč;
12.
poziva nepalsko vlado, da dovoli TRWO in predstavnikom urada Dalaj Lame v Katmanduju, da ponovno pričnejo z delom ter izraža svojo zaskrbljenost, da se lahko zaprtje interpretira kot protiusluga Kitajske Nepalu v izrednih razmerah;
13.
naroči svojemu predsedniku, da to resolucijo posreduje Svetu, Komisiji, kralju Gyanendru, vladam Indije in drugim državam članicam Južnoazijskega združenja za regionalno sodelovanje (SAARC), visokemu komisarju Združenih narodov za človekove pravice in generalnemu sekretarju Združenih narodov.
