Poslanci so si za leto 2012 zaželeli rešitev za krizo v območju evra
Institucije
2012-01-05 - 12:26
Večina poslancev se je strinjala, da Evropski parlament ne bi smel biti izključen iz pogajanj o reševanju krize evra.©BELGA/AFP/D.Roland Ob novem letu si običajno zaželimo kaj lepega, mnogokrat oblikujemo tudi seznam novoletnih zavez. Z vodji političnih skupin v Parlamentu smo se tako nedavno pogovarjali o tem, kaj si želijo v letu 2012. Odgovor je bil enoten: rešitev za krizo evra ter Evropsko unijo, ki bo še naprej branik demokratičnih načel in solidarnosti.
"Moja največja želja je, da bi v letu 2012 sprejeli medvladni sporazum o evru, ki bo preprečil prekomerno zadolževanje držav," je dejal vodja Evropske ljudske stranke v Parlamentu, francoski poslanec Joseph Daul. Njegov nemški kolega Martin Schulz, vodja evropskih socialistov in demokratov (S&D) pa je opozoril, da mora EU kljub nekaterim nacionalističnim in avtoritarnim tendencam v nekaterih državah članicah ostati skupnost, ki spoštuje demokratična načela.
Belgijski liberalec Guy Verhofstadt (ALDE) upa, da bodo voditelji EU rešili evro, pri čemer si poslanec želi predvsem skupno upravljanje z evropskim dolgom in večjo vlogo Evropske centralne banke. "Kriza evra bi morala biti spodbuda za vzpostavitev resnične fiskalne in politične unije," pa je dejala vodja Zelenih, nemška poslanka Rebecca Harms.
Britanec Martin Callanan iz evropskih konservativcev in reformistov (ECR) je menil, da krize ne bodo rešile evroobveznice ali nove pogodbe. "Leto bo gospodarsko težko, če naši voditelji ne bodo zmožni delovati v dobro celotnega območja evra in zahtevati od ene ali dveh držav, da ga zapustita," je dejal. Lothar Bisky (GUE/NGL, Nemčija) je ob tem izrazil upanje, da krize voditelji ne bodo reševali na hrbtih najbolj odrinjenih in ranljivih skupin prebivalstva, kot so delavci in starejši.
"Evropa je vse revnejša in vse manj svobodna. Želel bi, da se Portugalska, Irska, Grčija in Španija osvobodijo spon evra, tako da si bodo lahko njihova gospodarstva in demokracije opomogle," pa je dejal vodja politične skupine Evrope svobode in demokracije (EFD), Britanec Nigel Farage.
Večina poslancev se je sicer tudi strinjala, da Evropski parlament ne bi smel biti izključen iz pogajanj o reševanju krize evra. Parlament bi moral ostati srce evropskega projekta ter prostor demokratičnega nadzora nad evropskimi zakoni.
20120103STO34826
SL
1
PHOTO
20111213PHT34063.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
