12. 9. 2011 B7-0518/2011 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Libiji
Kristiina Ojuland
,
Marielle De Sarnez
,
Niccolò Rinaldi
,
Edward McMillan-Scott
,
Sonia Alfano
,
Marietje Schaake
,
Annemie Neyts-Uyttebroeck
,
Graham Watson
.
v imenu skupine ALDE
PE472.699v01-00 B7‑0518/2011 Resolucija Evropskega parlamenta o razmerah v Libiji
Evropski parlament ,
– ob upoštevanju svojih prejšnjih resolucij o Libiji, zlasti resolucije z dne 10. marca 2011, ter svojega priporočila z dne 20. januarja 2011 o kritičnih razmerah glede pogajanj o okvirnem sporazumu med EU in Libijo ( 2010/2268(INI) ),
– ob upoštevanju nedavnih sklepov Sveta EU za zunanje zadeve ter izjav visoke predstavnice Catherine Ashton o Libiji in severni Afriki,
– ob upoštevanju konference v Parizu, ki je potekala 1. septembra 2011,
– ob upoštevanju resolucij varnostnega sveta Združenih narodov 1970/2011 z dne 26. februarja 2011 in 1973/2011 z dne 17. marca 2011, ki odobravajo „vse potrebne ukrepe“ za zaščito civilnega prebivalstva,
– ob upoštevanju pozivov Arabske lige k posredovanju za zaščito libijskega civilnega prebivalstva ter odziva Nata skupaj z nekaterimi arabskimi državami, kot je Katar, z zračno operacijo Odisejeva zora, ki se je začela 19. marca 2011 in še poteka,
– ob upoštevanju resolucije generalne skupščine Združenih narodov z dne 1. marca 2011, s katero je bilo soglasno preklicano članstvo Libije v Svetu Združenih narodov za človekove pravice,
– ob upoštevanju resolucije Sveta Združenih narodov za človekove pravice S-15/2, ki je bila sprejeta 25. februarja 2011,
– ob upoštevanju prekinitve pogajanj o okvirnem sporazumu med EU in Libijo 22. februarja 2011,
– ob upoštevanju člena 110(2) svojega poslovnika,
A. ker se je po šestih mesecih spopadov, ki so povzročili približno 50 000 žrtev ter zaskrbljujoče humanitarne potrebe in trpljenje, Gadafijev režim končal, začasna vlada, ki jo vodi prehodni nacionalni svet, pa je že začela izgradnjo nove Libije,
B. ker je 1. septembra v Parizu potekalo vrhunsko srečanje prijateljev Libije, ki se ga je udeležilo 60 držav in mednarodnih organizacij, da bi uskladile mednarodna prizadevanja za pomoč pri obnovi Libije,
C. ker bo moral prehodni nacionalni svet sočasno reševati najnujnejše humanitarne potrebe svojega prebivalstva, končati nasilje, vzpostaviti pravno državo ter se lotiti zahtevne naloge oblikovanja državnih struktur in izgradnje delujoče demokratične države,
D. ker bo zračna operacija pod vodstvom Nata, Odisejeva zora, trajala, dokler je potrebno, da bi zaščitili civilno prebivalstvo v Libiji v skladu z resolucijami varnostnega sveta Združenih narodov 1970 in 1973;
E. ker je Mednarodno kazensko sodišče 27. junija 2011 razpisalo tiralico za Gadafija in dva člana njegove družine zaradi domnevnih zločinov zoper človeštvo, storjenih od začetka ljudske vstaje;
F. ker je Evropska unija 1. septembra 2011 odpravila zamrznitev premoženja 28 libijskih subjektov, med katere spadajo naftne družbe, da bi začasni vladi libijskemu prebivalstvu zagotovila sredstva ter prispevala k oživitvi gospodarstva;
G. ker je EU zagotovila humanitarno pomoč v vrednosti več kot 152 milijonov EUR, visoka predstavnica/podpredsednica pa je 22. maja 2011 v Bengaziju odprla urad EU za vzpostavitev stikov z libijskim prehodnim nacionalnim svetom in Libiji pomoč pri pripravi naslednje faze prehoda v demokracijo;
1. izraža solidarnost in podporo revoluciji, ki jo vodi libijsko ljudstvo; trdno podpira zaveze prehodnega nacionalnega sveta za izgradnjo Libije na temeljih demokracije, človekovih pravic in pravne države;
2. odločno poziva EU k okrepitvi humanitarne pomoči, da bi se odzvala na nove potrebe Libijcev, zlasti v Tripoliju in drugih najbolj prizadetih mestih, vključno z dostopom do čiste vode, zdravil in medicinskih pripomočkov;
3. poziva visoko predstavnico/podpredsednico, naj v libijski prestolnici čim prej odpre delegacijo EU s polnimi pooblastili in nadaljuje pomembno delo, ki ga je začel urad EU v Bengaziju, da bi nadalje spodbujala odnose med prehodnim nacionalnim svetom in podprla nove libijske oblasti pri reševanju najnujnejših potreb libijskega naroda; odločno poziva EU, naj zagotovi podporo, zlasti prehodnemu nacionalnemu svetu pri pripravi volilnih in ustavnih postopkov,
4. poziva države članice EU, naj od varnostnega sveta Združenih narodov pridobijo dovoljenje za sprostitev zamrznjenih libijskih sredstev, da bi s tem pomagali prehodnemu nacionalnemu svetu; poziva države članice, naj zlasti naj izpolnijo zaveze, izrečene 1. septembra 2011 na konferenci v Parizu, kjer se je 60 držav zavezalo k sprostitvi 15 milijard USD;
5. pričakuje, da bo prehodni nacionalni svet uresničil svoje naloge in izpolnil zaveze glede vzpostavitve strpne, združene in demokratične države v Libiji ter zaščitil univerzalne človekove pravice za vse libijske državljane ter delavce migrante ali tujce; EU pričakuje, da bo ustava za novo demokratično libijsko državo dosledno upoštevala univerzalne človekove pravice, tudi pravice žensk;
6. pozdravlja izjave prehodnega nacionalnega sveta glede pomembnosti nacionalne sprave; v zvezi s tem meni, da je pomembno pred sodišče privesti osebe, odgovorne za zločine, storjene proti libijskemu narodu, zlasti Gadafija in njegovo družino;
7. pričakuje, da bodo libijska sodišča in postopki zagotovili dosledno upoštevanje mednarodnih standardov za pravično sojenje ter tudi preglednost za mednarodne opazovalce in izključitev smrtne kazni;
8. odločno poziva vse države, zlasti sosednje države Libije, naj sodelujejo z novo libijsko oblastjo in mednarodnim pravosodnim sistemom, tj. Mednarodnim kazenskim sodiščem, da bi zagotovili sojenje Gadafiju in njegovim najzvestejšim zaveznikom; poudarja, da sta na primer Nigerija in Burkina Faso članici Mednarodnega kazenskega sodišča, zato morata s tem sodiščem sodelovati ter mu Gadafija in njegove obtožene sorodnike predati, če bodo stopili na njuno ozemlje;
9. poziva vse vojaške sile prehodnega nacionalnega sveta, naj pri ravnanju z vojnimi ujetniki – preostalimi Gadafijevimi borci in plačanimi morilci – upoštevajo mednarodno humanitarno zakonodajo; odločno poziva prehodni nacionalni svet, naj nemudoma osvobodi afriške delavce migrante in temnopolte Libijce, ki so bili samovoljno pridržani, ker naj bi bili Gadafijevi plačani morilci, storilce zločinov pa privedejo pred neodvisno sodišče; prehodni nacionalni svet tudi poziva, naj zaščiti pravice na tisoče migrantov iz podsaharske Afrike, ki so žrtve nadlegovanja samo zaradi njihove barve kože, in naj poskrbi za varstvo in evakuacijo migrantov, ki se še vedno nahajajo v centrih Mednarodne organizacije za migracije, na primer v mestu Sebha ali v vseh začasnih taboriščih;
10. poudarja, da je revolucijo začel libijski narod, ki tudi utira pot naprej; zato morajo EU in drugi regionalni akterji, denimo Arabska liga in Afriška unija, storiti vse, kar je v njihovi moči, da bi Libiji pomagali vzpostaviti demokratične institucije, zagotoviti razorožitev, demobilizacijo, rehabilitacijo in reformo varnostnega sektorja, tudi poklicne policije, pripraviti svobodne in poštene volitve, vzpostaviti pravosodni sistem ter zagotoviti pravno državo in odgovorno upravljanje; poudarja, da je vloga Združenih narodov v tem procesu nenadomestljiva, zato pričakuje, da bodo vsi mednarodni akterji pri tem podprli prizadevanja Združenih narodov;
11. globoko obžaluje, da se EU ni mogla aktivno in pravočasno odzvati na čedalje večjo libijsko krizo, zlasti glede na grozeče uničenje in zagrešitve resnih zločinov proti človečnosti v Bengaziju; poziva visoko predstavnico/podpredsednico, naj zagotovi, da bo EU v prihodnosti lahko sprejela svojo mednarodno odgovornost in se odzvala na tako pereče grožnje;
12. poziva EU in mednarodno skupnost, naj prehodni nacionalni svet podpirata pri prizadevanjih za oživitev gospodarstva, mu pomagata ponovno zgraditi njegovo gospodarsko infrastrukturo in privabita tuje naložbe; poudarja, da prej ko bo libijsko gospodarstvo oživelo, zlasti s ponovnim zagonom naftne proizvodnje, prej bo lahko prehodni nacionalni svet podkrepil svojo legitimnost in poskrbel za srednje- in dolgoročne potrebe države; poziva Svet in Komisijo, naj zagotovita, da bo šel izkupiček od prodaje nafte v celoti v roke prehodnega nacionalnega sveta; odločno poziva vse države članice EU, naj zagotovijo, da posamezni nacionalni poslovni interesi ne bodo v nasprotju s pristopom EU do Libije;
13. poudarja, da mora dolgoročna zavezanost EU do Libije in drugih držav v Sredozemlju temeljiti na prosti trgovini in naložbah ter zagotavljanju trajnostnega razvoja; poziva Komisijo, naj Libijo nujno podpira pri njenem prihodnjem pristopu k Svetovni trgovinski organizaciji in ji zagotovi potrebno tehnično podporo;
14. v zvezi s tem poudarja, da se mora mednarodna skupnost dolgoročno zavezati, da bo prehodni nacionalni svet ter pozneje njegove izvoljene naslednike na njihovo zahtevo podpirala pri prenovi na usklajen in skladen način pod vodstvom Združenih narodov in kontaktne skupine; poudarja tudi, da imata lahko Evropska investicijska banka in Evropska banka za obnovo in razvoj pomembno vlogo pri vlaganju v trgovino in gospodarske projekte, zlasti da bi spodbujali rast libijskih malih in srednjih podjetij;
15. države članice odločno poziva, naj zagotavljajo pomoč pri ponovni naselitvi beguncev iz vojno razdejanih držav, ki se nahajajo v taboriščih na tunizijsko-libijski meji in se ne morejo vrniti na svoje domove;
16. pozdravlja preiskavo Združenega kraljestva o domnevni izmenjavi obveščevalnih podatkov med britanskimi obveščevalnimi službami in Gadafijevim režimom; poziva vse zadevne države članice, naj tudi same sprožijo neodvisne preiskave o domnevni sokrivdi za mučenje, ki so ga izvajale nekatere evropske tajne službe, katere naj bi sodelovale z Gadafijevim režimom v okviru programa izrednih izročitev obveščevalne agencije CIA; poziva EU, naj razišče morebitno sokrivdo evropskih podjetij za kršenje človekovih pravic z dobavo nadzorne tehnologije, namestitvijo in upravljanjem nadzornih centrov ter usposabljanjem agentov tajne službe;
17. naroči svojemu predsedniku, naj to resolucijo posreduje Svetu, Komisiji, Evropski službi za zunanje delovanje, visoki predstavnici Unije za zunanje zadeve in varnostno politiko/podpredsednici Evropske komisije, parlamentom in vladam držav članic, libijskemu prehodnemu nacionalnemu svetu, varnostnemu svetu Združenih narodov, generalni skupščini Združenih narodov, Svetu Združenih narodov za človekove pravice, Arabski ligi in Afriški uniji.
