5.7.2010 B7-0431/2010 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o začetku veljavnosti konvencije o kasetnem strelivu in vlogi EU
Johannes Cornelis van Baalen
,
Elizabeth Lynne
v imenu skupine ALDE
PE442.029v01-00 B7‑0431/2010 Resolucija Evropskega parlamenta o začetku veljavnosti konvencije o kasetnem strelivu in vlogi EU
Evropski parlament ,
– ob upoštevanju konvencije o kasetnem strelivu (v nadaljevanju "konvencija"), ki jo je na diplomatski konferenci v Dublinu od 19. do 30. maja 2008 sprejelo 107 držav,
– ob upoštevanju sporočila generalnega sekretarja Združenih narodov z dne 30. maja 2008, v katerem spodbuja države, naj brez odlašanja podpišejo in ratificirajo ta pomembni sporazum, in v katerem izjavlja, da se veseli čimprejšnjega začetka njegove veljavnosti,
– ob upoštevanju svoje resolucije z dne 20. novembra 2008 o konvenciji o kasetnem strelivu ( P6_TA(2008)0565 ),
– ob upoštevanju svoje resolucije z dne 10. marca 2010 o izvajanju evropske varnostne strategije in skupne varnostne in obrambne politike ( P7_TA(2010)0061 ),
– ob upoštevanju člena 110(2) svojega poslovnika,
A. ker je bila konvencija na voljo za podpis od 3. decembra 2008 v Oslu in nato na sedežu Združenih narodov v New Yorku, veljati pa bo začela prvi dan šestega meseca po trideseti ratifikaciji, ki je 1. avgusta 2010,
B. ker bo konvencija prepovedala uporabo, proizvodnjo in skladiščenje kasetnega streliva kot celotne kategorije orožja ter promet z njim,
C. ker bo konvencija od držav pogodbenic zahtevala, da uničijo zaloge takšnega streliva,
D. ker bo konvencija vzpostavila nove humanitarne standarde za pomoč žrtvam in bo od pogodbenic zahtevala, naj odstranijo neeksplodirane ostanke kasetnega streliva z območij, kjer so potekali spopadi,
E. ker je doslej konvencijo podpisalo dvajset držav članic EU, enajst držav članic jo je ratificiralo, sedem pa je ni niti podpisalo niti ratificiralo,
F. ker bo postopek pristopa h konvenciji zahtevnejši po začetku njene veljavnosti 1. avgusta 2010, saj bodo morale države k njej pristopiti v enostopenjskem procesu,
G. ker je bila podpora večine držav članic EU in velikega števila civilnodružbenih organizacij odločilna, da je konvencija lahko uspešno zaključila proces iz Osla,
H. ker bi podpis in ratifikacija vseh 27 držav članic EU pred začetkom veljavnosti konvencije 1. avgusta 2010 predstavljala močan politični signal za svet brez kasetnega streliva in za cilje EU na področju boja proti širjenju orožja, ki ubija neselektivno,
1. poziva vse države članice EU, naj nujno pred 1. avgustom 2010 podpišejo in ratificirajo konvencijo o kasetnem strelivu, tudi države, ki je še niso podpisale, in tiste, ki so jo podpisale, a je še niso ratificirale; opozarja, da konvencija začne veljati 1. avgusta 2010 in da bodo morale države po tem datumu pristopiti h konvenciji v enostopenjskem procesu;
2. poziva vse države članice EU, ki so podpisale konvencijo o kasetnem strelivu, naj izkoristijo vsako priložnost za spodbujanje držav, ki niso pogodbenice te konvencije, da to podpišejo in ratificirajo ali da takoj ko bo mogoče pristopijo h konvenciji, tudi na dvostranskih srečanjih, vojaških pogovorih in v večstranskih forumih, saj jih k temu zavezuje člen 21 konvencije;
3. poziva države članice EU, naj ne sprejemajo ukrepov, s katerimi bi utegnile zaobiti ali ogroziti konvencijo in njene določbe; zlasti poziva vse države članice EU, naj ne sprejmejo, podprejo ali posledično privolijo v obveznosti iz morebitnega protokola h Konvenciji o konvencionalnem orožju, ki bi dovoljeval uporabo kasetnega streliva in torej ne bi bil v skladu s členoma 1 in 2 Konvencije o kasetnem strelivu, ki to strelivo prepovedujeta; poziva Svet in države članice EU, naj na naslednjem srečanju konvencije, ki bo potekalo od 30. avgusta do 3. septembra 2010 v Ženevi, ravnajo v skladu z navedenim;
4. poziva države članice EU, ki še niso podpisnice konvencije, naj že v obdobju pred podpisom sprejmejo vmesne ukrepe, na primer moratorij na uporabo, proizvodnjo in promet s kasetnim strelivom, kar najhitreje pa naj začnejo z uničevanjem zalog kasetnega streliva;
5. vse države poziva k sodelovanju na prihajajočem prvem srečanju držav pogodbenic, ki bo od 8. do 12. novembra 2010 v Vientjanu v Laosu – državi, ki je najbolj onesnažena s kasetnim strelivom na svetu;
6. poziva države članice EU, naj sprejmejo ukrepe za začetek izvajanja konvencije, vključno z uničevanjem zalog, odstranjevanjem ostankov in zagotavljanjem pomoči žrtvam, ter prispevajo k financiranju različnih oblik pomoči drugim državam, da lahko začnejo izvajati konvencijo;
7. poziva države članice EU, ki so podpisale konvencijo, naj sprejmejo zakonodajo za izvajanje na nacionalni ravni;
8. poziva visoko predstavnico Unije za zunanje zadeve in varnostno politiko, naj stori vse, kar je v njeni moči, da bi uresničili pristop Unije h konvenciji, ki je mogoč po začetku veljavnosti Lizbonske pogodbe;
9. poziva visoko predstavnico Unije za zunanje zadeve in varnostno politiko, naj stori vse, kar je v njeni moči, da bi do prve revizijske konference razvili strategijo v obliki sklepa Sveta o skupnem stališču;
10. poziva Svet in Komisijo, naj zraven standardne klavzule o neširjenju orožja za množično uničevanje v pogodbe s tretjimi državami vključita tudi standardno klavzulo o prepovedi kasetnega streliva;
11. poziva Svet in Komisijo, naj dodata boj proti kasetnemu strelivu v programe pomoči Skupnosti, da bi tretjim državam ponudili podporo pri uničevanju zalog in humanitarno pomoč;
12. poziva države članice EU, naj pri prizadevanjih v skladu s to resolucijo ravnajo pregledno in naj javno poročajo o svojih dejavnostih;
13. naroča svojemu predsedniku, naj to resolucijo posreduje visoki predstavnici Unije za zunanje zadeve in varnostno politiko, Svetu, Komisiji, vladam in parlamentom držav članic EU, generalnemu sekretarju Združenih narodov in Zvezi proti kasetnemu strelivu.
