9. 2. 2011 B7-0099/2011 PREDLOG RESOLUCIJE ob zaključku razprave o izjavi Komisije
v skladu s členom 110(2) poslovnika
o zakonu o medijih na Madžarskem
József Szájer
,
Manfred Weber
,
Simon Busuttil
,
Marco Scurria
,
Kinga Gál
,
Salvatore Iacolino
v imenu skupine PPE
PE459.631v01-00 B7‑0099/2011 Resolucija Evropskega parlamenta o zakonu o medijih na Madžarskem
Evropski parlament ,
– ob upoštevanju določb Evropske unije o temeljnih svoboščinah, zlasti členov 2, 3 in 6 Pogodbe o Evropski uniji ter člena 11 Listine o temeljnih pravicah v zvezi z nediskriminacijo in svobodo tiska,
– ob upoštevanju Direktive 2010/13/EU Evropskega parlamenta in Sveta z dne 10. marca 2010 o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah),
– ob upoštevanju člena 110(2) svojega poslovnika,
A. ker sta svoboda izražanja in obveščanja med bistvenimi temelji evropskih demokratičnih družb in ju priznavajo evropske pogodbe in Listina EU o temeljnih pravicah,
B. ker je madžarski parlament 21. decembra 2010 z dvotretjinsko večino sprejel nov zakon o medijih (CLXXXV iz leta 2010), ki nadomešča zastarelo zbirko zakonodaje o medijih in uvaja nove določbe, povezane z novimi tehnologijami, v skladu z direktivo o avdiovizualnih medijskih storitvah,
C. ker je pristojna evropska komisarka Neelie Kroes 23. decembra 2010, to je dva dni po sprejetju tega zakona, poslala pismo madžarskemu podpredsedniku vlade in ministru za javno upravo in sodstvo Tiborju Navracsiscsu, v katerem je izrazila zaskrbljenost o pristojnosti in neodvisnosti novih organov za medije ter o prijavi medijev, določeni z novim madžarskim zakonom o medijih,
D. ker je madžarski podpredsednik madžarske vlade v odgovoru dne 27. decembra 2010 izrazil pripravljenost za sodelovanje, da bi se pojasnili vsebina in razlogi za novi zakon, to je oblikovanje preglednejšega in učinkovitejšega sistema zakonskega urejanja področja medijev in učinkovitejše varstvo človekovega dostojanstva, povečanje varstva otrok ter prisotnosti narodnostnih in etničnih manjšin pri storitvah javne radiodifuzije, pa tudi omejitev možnosti sovražnega govora,
E. ker je madžarski minister Navracsics 5. januarja 2011 Evropski komisiji poslal angleški prevod zakona o medijih in zagotovil zavezanost Republike Madžarske spoštovanju demokratičnih evropskih vrednost svobode govora in svobode tiska,
F. ker je ministrski predsednik Viktor Orbán v začetku januarja 2011 izjavil, da bo madžarska vlada spremenila zakon o medijih v skladu s pripombami, ki jih je podala Evropska komisija,
G. ker je pristojna komisarka v uradnem pismu z dne 21. januarja 2011 navedla tri področja, ki bi jih bilo treba pojasniti: vprašanje uravnotežene pokritosti; ozemeljski obseg in zahteve prijave; ker je madžarska vlada 31. januarja 2011 poslala svoj odgovor Komisiji in v njem navedla natančna pojasnila ter ponovno potrdila pripravljenost za izvedbo pogajanj o novem zakonu ter za spremembo besedila, če se bo ta izkazala za potrebno,
H. ker so 7. februarja 2011 potekala uspešna pogajanja med Komisijo in vladnimi strokovnjaki, ki se bodo nadaljevala v skladu s konkretnimi pripombami Komisije,
1. potrjuje, da sta svoboda in pluralizem medijev na Madžarskem zagotovljena z ustavo o medijih (CIV iz leta 2010) in zakonom o medijih, svoboda tiska in obveščanja pa sta uveljavljeni načeli v vsakdanjem življenju vseh madžarskih državljanov;
2. obžaluje preuranjene in neupravičene napade na madžarsko vlado, zlasti časovno načrtovane ob priložnosti začetka madžarskega predsedovanja Evropski uniji;
3. poziva Komisijo, naj kot varuhinja Pogodb preveri skladnost novega madžarskega zakona o medijih z zadevno evropsko zakonodajo;
4. pozdravlja pripravljenost madžarske vlade, da spremeni madžarski zakon o medijih, če bo analiza Evropske komisije pokazala, da je to potrebno;
5. izraža razočaranje nad manipulativimi in politično motiviranimi, pogosto neumestnimi kritikami madžarskega zakona o medijih in madžarske vlade ter meni, da je namen teh neutemeljenih kritik oslabiti madžarsko predsedovanje, s tem pa tudi škodovati EU kot celoti v času, ko se spoprijema z največjimi izzivi doslej;
6. naroči svojemu predsedniku, naj to resolucijo posreduje Komisiji, Svetu, vladam in parlamentom držav članic ter predsedniku Republike Madžarske.
