8. 2. 2012 B7-0059/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Rusiji ( 2012/2505(RSP) )
Helmut Scholz
v imenu skupine GUE/NGL
PE483.117v01-00 B7‑0059/2012 Resolucija Evropskega parlamenta o razmerah v Rusiji ( 2012/2505(RSP) )
Evropski parlament ,
– ob upoštevanju obstoječega sporazuma o partnerstvu in sodelovanju med Evropskimi skupnostmi in njihovimi državami članicami na eni in Rusko federacijo na drugi strani ter pogajanj za nov sporazum med EU in Rusijo, ki so se začela leta 2008, pa tudi partnerstva za modernizacijo, ki se je začelo leta 2010,
– ob upoštevanju svojih prejšnjih poročil in resolucij o Rusiji ter odnosih med Evropsko unijo in Rusijo, zlasti o vrhunskem srečanju med EU in Rusijo z 15. decembra 2012 v Bruslju,
– ob upoštevanju zaveze Ruske federacije, da bo izpolnjevala svoje obveznosti, ki izhajajo iz članstva v Svetu Evrope,
– ob upoštevanju člena 110(2) svojega poslovnika,
A. ker se tik pred prihodnjimi predsedniškimi volitvami spomnimo, da nedavne parlamentarne volitve niso potekale v skladu z mednarodno priznanimi demokratičnimi standardi ter da so se po poročilih o uradni razvojni pomoči in parlamentarne skupščine Sveta Evrope o opazovanju zgodile resne kršitve volilne zakonodaje Ruske federacije;
B. ker ljudje povsod v Rusiji z nenehnimi protesti proti poneverjanju rezultatov parlamentarnih volitev ter za svobodne in poštene predsedniške volitve marca 2012 postavljajo pod vprašaj sedanje razumevanje in delovanje demokratičnega sistema;
C. ker kriza zaupanja v politiko obstoječe vladne strukture nenehno narašča ne le v Ruski federaciji, temveč tudi v Evropski uniji, in ker so težave, kot so neenaka porazdelitev prihodkov, čedalje večja revščina, korupcija, pomanjkanje javnega nadzora nad gospodarskim in finančnim sektorjem, onemogočena aktivna udeležba državljanov v procesih sprejemanja odločitev, za Rusijo in EU velik izziv;
D. ker neuspelo reševanje teh težav povzroča čedalje večje napetosti v družbah v obliki nacionalizma, rasizma, desničarskega populizma in ksenofobije, ki se pojavljajo tako v Evropski uniji kot Rusiji;
1. ponovno poudarja, da Rusko federacijo, eno od najpomembnejših partneric Evropske unije pri vzpostavljanju strateškega partnerstva, in Evropsko unijo ne vežejo le gospodarski in trgovski interesi;
2. je zaskrbljen, da se tako Rusija kot Evropska unija soočata s sicer drugačnimi, a enako resnimi težavami v zvezi z demokracijo, ter globoko obžaluje, da Rusija ne izpolnjuje svojih obveznosti, povezanih s članstvom v Svetu Evrope – spoštovanje in izvajanje obveznosti, ki izhajajo iz EMRC, zlasti demokratičnih civilnih in političnih pravic, spoštovanje človekovih pravic in pravne države; resno je zaskrbljen tudi nad dejstvom, da politika EU za reševanje finančne krize ne vključuje javne razprave in da z odstranjevanjem političnega izbora iz demokratično izvoljenih vlad in parlamentov držav članic ogroža demokracijo;
3. ugotavlja, da se povsod po svetu ljudje močno, pospešeno in na različne načine upirajo ter protestirajo in na splošno stavkajo proti neuspešni politiki; pozdravlja vse večjo pripravljenost civilne družbe podpirati demokratične spremembe, da bi se zagotovile enake možnosti in družbena pravičnost za vse državljane; poudarja, da morajo za mir sedanjih in prihodnjih generacij iti z roko v roki trajnostni razvoj, spoštovanje demokratičnih in človekovih pravic ter reševanje družbenih in okoljskih vprašanj;
4. ugotavlja, da izid volitev v Rusiji ostaja sporen, in obžaluje, da dosedanje preiskave niso doprinesle pravih rezultatov;
5. podpira pričakovanja ruskih državljanov po svobodnih in poštenih predsedniških volitvah, spoštovanju demokratičnih in človekovih pravic, svobodi izražanja in zbiranja ter pričakuje, da bo to privedlo do prihodnje revizije zadevne zakonodaje, s čimer bi zagotovili pogoje za uresničevanje teh zahtev in to zakonodajo uskladili z zahtevami Organizacije za varnost in sodelovanje v Evropi ter Sveta Evrope;
6. poudarja, da morajo družbe doseči soglasje o spoštovanju demokratičnih standardov in človekovih pravic na podlagi univerzalnih standardov, kot so določeni v ustreznih deklaracijah Združenih narodov; ponovno poudarja pomen trajnega dialoga v ruski družbi za izvajanje teh standardov, kot je bilo izraženo v posameznih protestih, ki so potekali 4. februarja;
7. je zaskrbljen zaradi povečevanja napetosti v odnosu med Evropsko unijo in Združenimi državami Amerike in Rusko federacijo, pa tudi na splošno v mednarodni politiki; zato poziva h konstruktivnemu, obojestransko spoštujočemu in odprtemu dialogu med Rusijo in Evropsko unijo na vseh ravneh;
8. poziva Evropsko unijo, naj odstrani ovire za osebne stike z liberalizacijo vizumskega režima za ruske državljane, kar ruska stran že dolgo zahteva; poziva obe strani, naj sprejmeta nadaljnje pobude za spodbujanje izmenjav študentov in znanstvenikov; zahteva, naj se izboljšajo možnosti ruskih študentov ter univerzitetnih profesorjev za sodelovanje v programih izmenjave EU;
9. Evropsko unijo in Rusijo tudi poziva, naj izvajata učinkovite politične ukrepe proti nacionalizmu, rasizmu, desničarskemu populizmu in ksenofobiji;
10. izraža zaskrbljenost zaradi naraščajočih nasprotovanj Evropske unije in Rusije o političnih in varnostnih vprašanjih, medtem ko se sodelovanje na področju gospodarstva in energije ter trgovina razvijajo le postopoma; obe strani poziva, naj premostita stereotipe, ki izvirajo iz časov hladne vojne, in dajeta novega zagona političnemu, kulturnemu in varnostnemu dialogu; meni, da bi lahko bila začetna točka resnega dialoga o predlogu Medvedjeva za sklenitev skupnega vseevropskega varnostnega pakta, o katerem se bo razpravljalo v okviru Organizacije za varnost in sodelovanje v Evropi;
11. naroči svojemu predsedniku, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic, vladi in parlamentu Ruske federacije, Svetu Evrope ter Organizaciji za varnost in sodelovanje v Evropi.
