Vprašanje za ustni odgovor O-000227/2011
za Komisijo
Člen 115 poslovnika
Kristiina Ojuland
,
Anneli Jäätteenmäki
v imenu skupine ALDE Zadeva: Dosežki in rezultati dialoga med EU in Rusijo o človekovih pravicah
Prvi krog dialoga med EU in Rusijo o človekovih pravicah je potekal že leta 2005, ta posvetovanja pa so postala del odnosov EU z Rusko federacijo. Od leta 2005 EU in Rusija uresničujeta številne pobude za ponovno vzpostavitev in spodbujanje njunih odnosov, pogajanja o novem sporazumu o sodelovanju pa kljub temu le počasi napredujejo.
Evropski parlament je večkrat pozval k okrepitvi dialoga med EU in Rusijo o človekovih pravicah in da se ta proces dejansko odpre za prispevke Evropskega parlamenta in ruske dume s sodelovanjem ustreznih generalnih direktoratov in ministrstev za pravosodje ter notranje in zunanje zadeve v Bruslju in Moskvi. Evropski parlament je tudi pozval k večji vključenosti civilne družbe, nevladnih organizacij in organizacij za človekove pravice v dialog o človekovih pravicah.
Poleg tega je Evropski parlament lani sprejel proračunski pilotni projekt za ustanovitev foruma civilne družbe v zvezi z vrhunskimi srečanji med EU in Rusijo, ki potekajo dvakrat na leto.
Katere ukrepe je sprejela visoka predstavnica/podpredsednica Komisije, da bi okrepila in odprla dialog med EU in Rusijo o človekovih pravicah za vse zainteresirane strani, zlasti za organizacije civilne družbe?
Kakšne konkretne rezultate je dialog o človekovih pravicah doslej obrodil ter kaj Evropska služba za zunanje delovanje in visoka predstavnica pričakujeta od njega?
