5.7.2005
PREDLOG RESOLUCIJE
za zaključek razprave o izjavi Komisije
v skladu s členom 103(2) Poslovnika
ki ga vlagata Joost Lagendijk in Rebecca Harms
v imenu skupine Verts/ALE Group
o razmerah v Bolgariji po volitvah in napredku, ki sta ga Bolgarija in Romunija naredili glede naslednjega poročila o napredku
Resolucija Evropskega parlamenta o razmerah v Bolgariji po volitvah in napredku, ki sta ga Bolgarija in Romunija naredili glede naslednjega poročila o napredku
Evropski parlament ,
–
ob upoštevanju pristopne pogodbe z Bolgarijo in Romunijo, podpisane 25. aprila 2005 v Luxembourgu,
–
ob upoštevanju člena 103(2) svojega Poslovnika,
A.
ker bi morali Bolgarija in Romunija nadaljevati prizadevanja za odpravo pomanjkljivosti, opredeljenih v poročilu Komisije o napredku za leto 2004 in resoluciji Evropskega parlamenta z dne 13. aprila 2005, da bosta lahko prevzeli obveznosti, ki izhajajo iz pristopa, in s 1. januarjem 2007 postali članici Unije,
B.
ker nameravata Svet in Komisija še naprej omogočati udeležbo opazovalcev iz Bolgarije in Romunije v svojih notranjih postopkih, da bosta ti dve državi vsaj obveščeni o zakonodajnih postopkih, ki ju zadevajo,
1.
poudarja, da je Evropski parlament sprejel parlamentarne opazovalce iz 10 novih držav članic od podpisa pristopne pogodbe do njihovega dejanskega pristopa k Uniji;
2.
poudarja, da prisotnost parlamentarnih opazovalcev državam pristopnicam omogoča, da spoznajo delovanje Evropskega parlamenta in pozorno spremljajo sprejemanje zakonodaje EU;
3.
podpira odločitev Konference predsednikov z dne 9. junija, da povabi bolgarski in romunski parlament k imenovanju parlamentarnih opazovalcev in jih sprejme od 26. septembra 2005 do formalnega pristopa k Uniji;
4.
spodbuja bolgarski parlament k oblikovanju stabilne koalicije, da bo Bolgarija uspešno zaključila vse potrebne reforme in obveznosti na vseh področjih pravnega reda Skupnosti in pospešila izvajanje zakonodaje EU;
5.
izraža globoko zaskrbljenost zaradi nove nacionalistične stranke, ki je na volitvah dobila 8,2 % glasov in je med kampanjo spodbujala rasizem in antisemitizem proti romski manjšini v Bolgariji;
6.
opozarja, da je bil v pristopni pogodbi za Bolgarijo in Romunijo uveden nov mehanizem, s katerim morata Svet in Komisija Evropski parlament v celoti vključiti v nadaljnje spremljanje pristopa Bolgarije in Romunije ter v postopek odločanja, če se aktivirajo zaščitne klavzule iz pristopne pogodbe v povezavi s pristopom obeh držav;
7.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter vladama in parlamentoma Bolgarije in Romunije.
