Zaščita pešcev in kolesarjev
Promet
2008-06-18 - 15:05
Evropski poslanci so v sredo s 642 glasovi za, 8 proti in 7 vzdržanimi glasovi v prvem branju postopka soodločanja potrdili uredbo za izboljšanje varnosti pešcev in kolesarjev v primerih trčenja z motornimi vozili. Ta bodo z letom 2010 morala ustrezati testnim zahtevam o zmanjšanju ogrožanja pešcev, nova uredba pa bo predvidoma stopila v veljavo spomladi 2009.
Predstavniki Sveta in Komisije so se še pred obravnavo poročila o uredbi, ki ga je pripravil poslanec Franceso FERRARI (ALDE, IT) , dogovorili o kompromisnem besedilu dopolnil. Sprejeto besedilo bo nadomestilo dve sedaj veljavni direktivi o zaščiti pešcev in ostalih udeležencev v prometu, ki sta se izkazali za premalo učinkoviti.
Sistemi pomoči pri zaviranju in čelni zaščitni sistem
Na evropskih cestah vsako leto umre 8000 pešcev, kolesarjev in drugih izpostavljenih udeležencev v prometu, poškoduje pa se jih več kot 300 tisoč.
Študija, ki jo je naročila Komisija, ugotavlja, da je kombinacija pasivnih in aktivnih ukrepov za zaščito pešcev pokazala boljše rezultate od prvotno pričakovanih. Kot posebej uspešna se je pokazala kombinacija sistemov pomoči pri zaviranju kot aktivnega elementa skupaj z izboljšavami za izboljšanje pasivne varnosti.
Uredba bo predpisovala nadaljevanje izboljšav pri razvoju in uporabi čelnih zaščitnih sistemov. Namen je zmanjšanje števila in intenzivnosti poškodb, ki jih utrpijo pešci ali drugi izpostavljeni udeleženci v prometu ob trčenju v sprednji del vozila.
Avtomobilski proizvajalci bodo morali svoja vozila obvezno opremljati z ustreznimi preizkušenimi sistemi pomoči pri zaviranju. Testne zahteve in standarde bodo morali prav tako izpolnjevati tudi čelni zaščitni sistemi. Vsi sistemi bodo morali pridobiti ustrezno evropsko homologacijo in homologacijsko številko.
Poročilo: Francesco Ferrari ( A6-0081/2008 ) - Zaščita pešcev in drugih izpostavljenih udeležencev v cestnem prometu
Postopek soodločanja, 1. branje
Razprava: torek, 17. junij 2008
Glasovanje: sreda, 18. junij 2008
20080616IPR31791
-//EP//TEXT REPORT A6-2008-0081 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
