P7_TA-PROV(2011)0394
Eritreja: primer Dawita Isaaka
B7-0505 , 0507 , 0509 , 0510 , 0511 in 0512/2011
Resolucija Evropskega parlamenta z dne 15. septembra 2011 o Eritreji: primer Dawita Isaaka
Evropski parlament
, –
ob upoštevanju Splošne deklaracije o človekovih pravicah,
–
ob upoštevanju členov 2, 3, 6(3) in 21(2)(a) in (b) Pogodbe o Evropski uniji,
–
ob upoštevanju Afriške listine o človekovih pravicah in pravicah ljudstev, katere pogodbenica je Eritreja, zlasti njenih členov 6, 7 in 9,
–
ob upoštevanju člena 9 sporazuma o partnerstvu med AKP in EU, kot je bil spremenjen leta 2005 (cotonoujski sporazum), katerega podpisnica je Eritreja,
–
ob upoštevanju izjave predsedstva Sveta o političnih zapornikih v Eritreji z dne 22. septembra 2008; in izjav Sveta in Komisije o Eritreji ter stanju človekovih pravic, ki so prvi sledili,
–
ob upoštevanju svojih predhodnih resolucij o Eritreji, zlasti tistih v zvezi s človekovimi pravicami in primerom Dawita Isaaka,
–
ob upoštevanju člena 122(5) Poslovnika,
A.
izraža globoko zaskrbljenost zaradi slabšanja stanja človekovih pravic v Eritreji in očitnega pomanjkanja sodelovanja eritrejskih oblasti kljub večkratnim pozivom Evropske unije in mednarodnih organizacij za človekove pravice;
B.
ker je EU odločno in jasno zavezana varstvu človekovih pravic kot temeljni vrednoti in ker svoboda tiska in svoboda govora sodita med splošne in bistvene pravice;
C.
ker je pravna država načelo, ki ne sme nikoli biti ogroženo;
D.
ker je na tisoče Eritrejcev zaprtih brez obtožnice in pravičnega sojenja in ne morejo dostopati do svojih odvetnikov ali družin, med njimi pa so tudi nekdanji člani vladajoče stranke na visokih položajih, ki so leta 2001 javno kritizirali predsednika Isaiasa Afeverkija;
E.
ker je deset neodvisnih novinarjev že od septembra 2001 priprtih v Asmari, med njimi švedski državljan Dawit Isaak, ki mu ni bilo sojeno za noben zločin, eritejske oblasti pa so zavrnile kakršen koli komentar glede njegove usode;
F.
ker bo 23. septembra 2011 minilo deset let, odkar je Dawit Isaak, ki je nekdaj poročal za neodvisni časopis v Eritreji, v zaporu brez obtožnice, sojenja ali zakonitega zaslišanja, in ker se mednarodno obravnava kot zapornik vesti;
G.
ker je v pravnem mnenju, ki je bilo septembra 2010 predloženo predsedniku Evropskega parlamenta, poudarjeno, da ima EU pravno in moralno obveznost zaščititi svoje državljane v skladu z Evropsko konvencijo za človekove pravice in sodno prakso Evropskega sodišča;
H.
je pretresen, ker je eritrejska vlada večkrat zavrnila zagotovitev kakršnih koli informacij o stanju zapornikov, vključno s krajem njihovega zaprtja in o tem, ali so še vedno živi;
I.
ker je v skladu s poročili nekdanjih zaporniških paznikov več kot polovica uradnikov in novinarjev, zaprtih leta 2001, mrtvih,
J.
ker je EU pomembna partnerica Eritreje pri razvojni pomoči in podpori,
1.
izraža zaskrbljenost glede obžalovanja vrednih razmer na področju človekovih pravic v Eritreji; zlasti pomanjkanja svobode izražanja in nadaljnjega zapiranja političnih zapornikov, ki so pridržani v nasprotju z načeli pravne države in eritrejske ustave;
2.
obžaluje, da Dawit Isaak še ni bil izpuščen in da je moral deset let preživeti kot zapornik vesti; se boji za njegovo življenje zaradi dobro znanih težkih razmer v eritrejskih zaporih in nedostopnosti potrebnega zdravstvenega varstva;
3.
poziva eritrejske oblasti, naj v skladu s splošno deklaracijo o človekovih pravicah nemudoma izpustijo Dawita Isaaka in nekdanje visoke uradnike,
4.
poziva eritrejske oblasti, naj odpravijo prepoved neodvisnih medijev v tej državi in takoj izpustijo neodvisne novinarje in vse ostale, ki so bili zaprti samo zato, ker so uveljavljali svojo pravico do svobodnega izražanja,
5.
ponovno poziva Eritrejo, naj nemudoma izpusti vse politične zapornike, vključno z Dawitom Isaakom; zahteva, da tem in drugim zapornikom nemudoma nudi pravno in zdravniško pomoč, če jih ni mogoče takoj izpustiti; poleg tega zahteva, da se predstavnikom EU ali držav članic EU omogoči dostop do Dawita Isaaka, da se ugotovijo njegove potrebe po zdravstvenem varstvu in drugi podpori;
6.
poziva podpredsednico Komisije/visoko predstavnico za skupno zunanjo in varnostno politiko, naj okrepi prizadevanja EU in njenih držav članic za izpustitev Dawita Isaaka;
7.
poziva Svet, naj dejavneje uporablja mehanizme dialoga, povezane s programom razvojne pomoči EU za Eritrejo, da se nemudoma najdejo rešitve, ki bi lahko pripomogle k osvoboditvi političnih zapornikov in k bolj demokratičnemu upravljanju te države; v zvezi s tem poziva Svet, naj zagotovi, da razvojna pomoč EU ne bo koristila eritrejski vladi, ampak bo namenjena le potrebam eritrejskega prebivalstva;
8.
poziva Afriško unijo kot partnerico EU z izraženo izrecno zavezo splošnim vrednotam demokracije in človekovih pravic, da okrepi svoje dejavnosti glede obžalovanja vrednih razmer v Eritreji in sodeluje z EU, da se zagotovi izpustitev Dawita Isaaka in drugih političnih zapornikov;
9.
z zanimanjem spremlja sodni postopek pritožbe
habeas corpus
v zadevi Dawita Isaaka, ki so jo na eritrejskem vrhovnem sodišču julija 2001 vložili evropski pravniki;
10.
ponovno ponavlja zahtevo po eritrejski nacionalni konferenci, ki bo združila vodje različnih političnih strank in predstavnike civilne družbe, da se najde rešitev sedanje krize in država pripelje na pot k demokraciji, političnemu pluralizmu in trajnostnemu razvoju;
11.
odločno poudarja, da so opisane zadeve resne in nujne;
12.
izraža iskreno podporo in sočustvovanje družinam teh političnih zapornikov;
13.
naroči svojemu predsedniku, naj to resolucijo posreduje Svetu, Komisiji, visoki predstavnici Unije za zunanje zadeve in varnostno politiko/podpredsednici Evropske Komisije, Svetu, Komisiji, parlamentom in vladam držav članic, parlamentu in vladi Eritreje, Vseafriškemu parlamentu, Skupnemu trgu vzhodne in južne Afrike, Medvladni agenciji za razvoj, sopredsednikoma Skupne parlamentarne skupščine AKP-EU in Afriški uniji.
