Pogovor z evropskim poslancem Mihaelom Brejcem
Institucije
Slovenija
2008-04-18 - 12:36
Mihael Brejc (EPP-ED)
Poslanec Mihael Brejc je bil v Evropski parlament izvoljen na listi Slovenske demokratske stranke in je vključen v politično skupino Evropske ljudske stranke - Evropskih demokratov. Je polnopravni član odbora za državljanske svoboščine, pravosodje in notranje zadeve ter pododbora za varnost in obrambo ter delegacije za odnose z Južno Afriko. V odboru za zaposlovanje in socialne zadeve deluje kot nadomestni član.
Gospod Brejc, junija bodo minila štiri leta od evropskih volitev, po katerih ste prišli v Parlament. Kakšna pričakovanja ste imeli takrat glede funkcije evropskega poslanca in kakšno se vam zdi vaše delo danes?
Že pred izvolitvijo sem bil opazovalec v Evropskem parlamentu, tako da sem takrat precej dobro spoznal delovanje svoje politične skupine, ki je za poslanca ključna: je namreč okvir, kjer deluje na vsebinskih vprašanjih. Ko sem bil izvoljen, sem vedel, kam grem, v kakšno okolje. To okolje mi je zelo všeč, ker je zelo demokratično, zelo odprto in gradi svojo dejavnost na temeljnih vrednotah evropske civilizacije, ki so tudi moje vrednote.
Kot član konvencije sem bil vključen v nastajanje evropske ustavne pogodbe, kar je vplivalo na to, da sem postal član odbora za državljanske svoboščine. Odbor za zaposlovanje in socialne zadeve mi je blizu, ker sem bil prej minister za delo, nekoliko pa se spoznam tudi na področje pododbora za varnost in obrambo. Na začetku sem bil zelo obremenjen z delovanjem v teh odborih, zdaj pa sem lahko zelo zadovoljen, ker imam za seboj več kot 20 poročil kot poročevalec ali poročevalec v senci. Imel sem priložnost, da bistveno vplivam na zakonodajne akte, ki se tičejo Slovenije, recimo uredbo o maloobmejnem prometu na zunanjih mejah EU, ali evropski plačilni nalog ali pa to, kar delam zdaj, za spremembo schengenskega zakonika. Veseli me tudi, da se vzdušje v Parlamentu ni spremenilo. Namreč: ko imaš nekaj prakse, ko se "udomačiš" in privadiš temu delu, lahko začneš razmišljati tudi drugače. Sam še vedno mislim, da je to okolje zelo prijetno za delo, ker ni konfliktno.
S katerimi poročili pa se trenutno ukvarjate?
Eno, kjer sem poročevalec v senci, se tiče okvirnega sklepa o priznavanju obsodb v odsotnosti, oziroma, kako se ta sodba upošteva v drugi državi. Gre za to, da mora biti v vseh primerih jasno izkazano, če je šlo za sojenje v odsotnosti, da je bil vabljen odvetnik, skratka, da morajo biti zaščiteni interesi obsojenca kot posameznika. Ne gre sicer za veliko stvar, ki pa je kljub temu pomembna.
Drugo je moje poročilo, kjer se ukvarjam s spremembo schengenskega zakonika. V njem je namreč izredno neživljenjska določba o temeljni mejni kontroli za potnike, ki potrebujejo vizum za vstop v schengensko območje. Kontrola zajema pregled potnega lista, identifikacijo osebe, preverjanje v Schengenskem informacijskem sistemu in številke vizuma ter - odvzem prstnih odtisov. Pri tej kontroli pa na cestnem mejnem prehodu osebe ne smejo izstopiti iz vozila. To bi pomenilo, da bi moral policist pri opravljanju postopka ali okoli avtomobila ali vstopiti na avtobus. Dosledno izvajanje bi povzročilo nepregledne kolone za praznike in seveda v turistični sezoni. Sam iščem formulo, kako spremeniti to določilo še pred poletjem. Rešitev bi bila, da bi imel policist na meji diskrecijsko pravico do naključne temeljne kontrole, torej izvedbe celotnega postopka. Še vedno bi preveril potni list, identificiral osebo, številko vizuma in žigosal potni list. Odvzem prstnih odtisov pa bi se izvajal naključno - gre torej za delno opustitev celotnega postopka.
Tu se vidi, da se včasih ljudje, ki sprejemajo take odločitve, premalo ukvarjajo z njihovimi konkretnimi posledicami. Jaz mislim, da se je potrebno pogovoriti s policisti na meji in sem to tudi storil. Povedali so mi, kaj se v resnici dogaja, kako to poteka in zato zdaj vem, kakšne so dejanske razmere na terenu.
Slovensko predsedovanje Svetu EU je zdaj že čez polovico. Kako bi ga ocenili vi in kaj menijo vaši kolegi iz drugih držav članic?
Sodeloval sem že v pripravah na predsedovanje: imel sem predavanja za državne uradnike o delu, pojmih in postopkih v Evropskem parlamentu. Pogovarjal sem se z ministri o posameznih vsebinskih vprašanjih pred njihovimi predstavitvami v Parlamentu. Na področjih, ki jih pokrivam, sem tudi v stalnih stikih z našim stalnim predstavništvom. Mislim, da so naši ministri na predstavitvah zelo dobro nastopili, poznali so dosjeje, vedeli so za kaj gre.
Slovenija predsedovanje zelo dobro opravlja, naš predstavnik Sveta v Parlamentu, državni sekretar Janez Lenarčič, je zelo dobro pripravljen, ko gre za vprašanja poslancev. Mogoče se kdaj kakšni drugi slovenski predstavniki, ki sodelujejo na sejah, ne znajdejo najbolje in nimajo dovolj rutine, da bi mirno odgovarjali: "To vprašanje je zanimivo, zanj se zahvaljujemo, poslali bomo pisni odgovor". Včasih se trudijo, da bi odgovorili in pozabijo na ta osnovni stavek, ki smo v Parlamentu ga slišali že neštetokrat. Sam sem bil tako v primerih predsedovanj dveh velikih držav zelo nezadovoljen z odgovori.
Manjše države so praviloma boljše pripravljene, bolj resno vzamejo nalogo, ker mislijo, da bodo velike članice takoj "skočile", če bo kaj slabo. Doslej nisem opazil nobenega spodrsljaja, da bi ga Slovenija polomila ali kaj podobnega. Tudi kadar so kakšne izjave posameznikov nekoliko odstopajoče, to ni nič narobe. Gre za poteze, ki kažejo, da imamo svoj pogled in da se kot predsedujoča država zavedamo odgovornosti, hkrati pa s svojimi nastopi tudi opozarjamo, da ni pomembno samo tisto, za kar so se odločile največje države.
Čez dobro leto bodo spet evropske volitve - boste kandidirali?
Na vsakih volitvah v Sloveniji od leta 1994 sem tako ali drugače sodeloval kot podpredsednik stranke in tako bom tudi letos precej zaposlen z volitvami v Državni zbor. Zaenkrat zato o evropskih volitvah še ne razmišljam. Po državnozborskih volitvah bo seveda dovolj časa za razmislek o tem, kaj bomo počeli potem naprej. Sem pa v življenju že marsikaj počel in so še tudi kakšni drugi izzivi. Okolje mi je sicer zelo všeč in vem, da tudi moji pričakujejo, da bom spet kandidiral. Ampak je še dovolj časa, da se o tem odločim.
20080410IPR26345 EP: Mihael Brejc Spletna stran Mihaela Brejca
SL
1
PHOTO
20080416PHT26814.jpg
SL
2
LINK
/members/public/yourMep/view.do?name=brejc&partNumber=1&language=SL&id=23713
SL
3
LINK
http://www.mihabrejc.si/
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
