Vprašanje za ustni odgovor O-000060/2012
za Svet
Člen 115 poslovnika
Cecilia Wikström
,
Nadja Hirsch
,
Renate Weber
,
Gianni Vattimo
,
Sonia Alfano
,
Andrea Zanoni
,
Louis Michel
,
Leonidas Donskis
,
Jan Mulder
,
Sophia in 't Veld
,
Jens Rohde
, Baroness
Sarah Ludford
,
Ramon Tremosa i Balcells
,
Niccolò Rinaldi
,
Nathalie Griesbeck
,
Marielle de Sarnez
v imenu skupine ALDE Zadeva: Kriminalizacija brezdomcev na Madžarskem
Na Madžarskem je 1. decembra 2011 začel veljati zakon o kriminalizaciji brezdomcev. Brezdomce, ki živijo na cesti, bodo enkrat opozorili, nato pa jih bodo kaznovali s 445 EUR ali pa aretirali. Poročevalci Sveta ZN za človekove pravice o izjemni revščini in človekovih pravicah in o pravici do ustrezne nastanitve so kritizirali zakon in pozvali Madžarsko, naj ponovno pretehta to zakonodajo ter sprejme nacionalno stanovanjsko strategijo, ki bo upoštevala potrebe in pravice brezdomcev ter izpolnjevala mednarodne obveznosti na področju človekovih pravic. Po ocenah je na Madžarskem med 30.000 in 35.000 brezdomcev, vključno z invalidnimi osebami . Zaradi gospodarske in finančne krize se je povečalo število družin, ki živijo na cesti. Madžarske oblasti poročajo, da so bila zgrajena nova zavetišča, kritiki pa poudarjajo, da to ne opravičuje kaznovanja ali aretacije tistih, ki kljub temu ne najdejo zavetišča.
1. Ali Svet prav tako meni, da zgoraj omenjeni zakon ni združljiv s temeljnimi vrednotami Evropske unije, zapisanimi v členu 2 PEU, torej da „Unija temelji na vrednotah spoštovanja človekovega dostojanstva, svobode, demokracije, enakosti, pravne države in spoštovanja človekovih pravic, vključno s pravicami pripadnikov manjšin...v družbi, ki jo označujejo pluralizem, nediskriminacija, strpnost, pravičnost, solidarnost ter enakost žensk in moških“?
2. Ali se strinja s tem, da zakon ni združljiv z Listino EU o temeljnih pravicah, predvsem s členom 1 (pravica do dostojanstva), členom 4 (prepoved mučenja in nečloveškega ali ponižujočega ravnanja ali kaznovanja), členom 6 (pravica do svobode in varnosti) in členom 7 (spoštovanje zasebnega in družinskega življenja), pa tudi s členom 31 revidirane Evropske socialne listine, ki zagotavlja pravico do nastanitve?
3. Ali se strinja s tem, da zakon ni združljiv s politiko Evropske unije na področju boja proti brezdomstvu, vključno s posebno omembo v skupnem poročilu o socialni zaščiti in socialni vključenosti za leto 2010, ki ga je sprejel Svet?
4. Ali se strinja s tem, da gre za ukrep, ki ni prestal preizkusa Evropskega sodišča za človekove pravice o sorazmernosti in nujnosti v demokratični družbi?
5. Ali se strinja s tem, da ima zakon diskriminatorni učinek za tiste, ki živijo v revščini?
6. Ali se strinja s tem, da se zaradi tega zakona sredstva porabljajo za policijske dejavnosti, pridržanje, kazenski pregon in zapor, namesto da bi se učinkoviteje namenila za stanovanjske rešitve?
7. Ali bo posredoval statistične podatke o brezdomstvu v državah članicah?
8. Če je enakega mnenja, kakšne ukrepe namerava sprejeti zoper madžarske oblasti in ali bo zoper Madžarsko sprožil postopek za ugotavljanje kršitev?
http://www.ohchr.org/EN/NewsEvents/Pages/DisplayNews.aspx?NewsID=11829&LangID=E