A7-0353/2010
3.12.2010
POROČILO
o predlogu Sklepa Evropskega parlamenta in Sveta o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
(COM(2010)0685 – C7‑0389/2010 – 2010/2279(BUD))
Odbor za proračun
Poročevalka: Barbara Matera
PE 454.400v02-00
VSEBINA
PREDLOG RESOLUCIJE EVROPSKEGA PARLAMENTA.....................................................3
PRILOGA: SKLEP EVROPSKEGA PARLAMENTA IN SVETA.............................................5
OBRAZLOŽITEV.......................................................................................................................7
PRILOGA: PISMO ODBORA ZA ZAPOSLOVANJE IN SOCIALNE ZADEVE...................10
IZID KONČNEGA GLASOVANJA V ODBORU...................................................................13
PREDLOG RESOLUCIJE EVROPSKEGA PARLAMENTA
o predlogu Sklepa Evropskega parlamenta in Sveta o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
( COM(2010)0685 – C7‑0389/2010 – 2010/2279(BUD) )
Evropski parlament,
– ob upoštevanju predloga Komisije Evropskemu parlamentu in Svetu ( COM(2010)0685 – C7‑0389/2010 ),
– ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
UL C 139, 14.6.2006, str. 1. , zlasti točke 28 tega sporazuma,
– ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji
UL L 406, 30.12.2006, str. 1. 1. (uredba o ESPG),
– ob upoštevanju pisma Odbora za zaposlovanje in socialne zadeve,
– ob upoštevanju poročila Odbora za proračun ( A7-0353/2010 ),
A. ker je Evropska unija oblikovala primerne zakonodajne in proračunske instrumente za zagotavljanje dodatne podpore delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela,
B. ker je bilo za vloge, vložene po 1. maju 2009, področje uporabe Evropskega sklada za prilagoditev globalizaciji (ESPG) razširjeno na podporo delavcem, ki so bili odpuščeni neposredno zaradi svetovne finančne in gospodarske krize,
C. ker mora biti finančna pomoč Evropske unije za odpuščene delavce dinamična ter na voljo čim hitreje in na najučinkovitejši način v skladu s skupno izjavo Evropskega parlamenta, Sveta in Komisije, sprejeto na usklajevalnem sestanku 17. julija 2008, in ob upoštevanju medinstitucionalnega sporazuma z dne 17. maja 2006 glede sprejetja sklepov za uporabo sredstev ESPG,
D. ker je Nizozemska zaprosila za pomoč v zvezi s 613 presežnimi delavci v dveh podjetjih, ki delujeta v panogi, razvrščeni v oddelek 46 NACE (revizija 2) (trgovina na debelo, razen z motornimi vozili), v nizozemski regiji Severna Holandija na ravni NUTS II,
E. ker vloga izpolnjuje merila za upravičenost do pomoči, določena v uredbi o ESPG,
1. od zadevnih institucij zahteva, naj naredijo vse potrebno, da bi pospešile uporabo sredstev iz sklada;
2. opozarja, da so institucije zavezane zagotoviti nemoten in hiter potek postopka za sprejetje sklepov o uporabi sredstev ESPG, ki zagotavljajo enkratno in časovno omejeno individualno podporo za delavce, ki so bili odpuščeni zaradi globalizacije ter finančne in gospodarske krize; poudarja vlogo, ki jo lahko ima ESPG pri ponovnem vključevanju odpuščenih delavcev na trg dela;
3. poudarja, da bi bilo treba v skladu s členom 6 uredbe ESPG zagotoviti, da se s sredstvi tega sklada podpira ponovno vključevanje posameznih presežnih delavcev v proces zaposlovanja; poudarja, da pomoč iz ESPG ne sme nadomestiti ukrepov, za katere so odgovorna podjetja na podlagi nacionalne zakonodaje ali kolektivnih pogodb, niti ukrepov za prestrukturiranje podjetij oziroma sektorjev;
4. ugotavlja, da so med informacijami iz usklajenega svežnja prilagojenih storitev, za katere je predvideno financiranje iz ESPG, tudi natančne informacije o njihovem dopolnjevanju z ukrepi, ki se financirajo iz strukturnih skladov; ponovno poziva, naj se v letna poročila vključi tudi primerjalna ocena teh podatkov;
5. pozdravlja dejstvo, da je Komisija po številnih opozorilih Evropskega parlamenta, da je bil ESPG ustanovljen kot ločen in poseben instrument z lastnimi cilji in roki ter da je zaradi tega treba opredeliti ustrezne proračunske vrstice za prerazporeditve, v okviru uporabe ESPG predlagala vir plačil, ki je alternativa neporabljenim sredstvom Evropskega socialnega sklada;
6. ugotavlja pa, da se bodo za uporabo ESPG v tem primeru sredstva za plačila prenesla iz proračunske vrstice, namenjene podpori malim in srednje velikim podjetjem ter inovacijam; obžaluje hude napake, ki jih je storila Evropska komisija pri izvajanju programov za konkurenčnost in inovativnost, zlasti med gospodarsko krizo, zaradi katere naj bi bile potrebe po takšni podpori znatno večje;
7. opozarja, da bi morali delovanje in dodano vrednost ESPG oceniti v okviru splošne ocene programov in različnih drugih instrumentov, vzpostavljenih z medinstitucionalnim sporazumom z dne 17. maja 2006, pri vmesnem pregledu večletnega finančnega okvira 2007–2013;
8. pozdravlja novo obliko predloga Komisije, kjer so v obrazložitvenem memorandumu podane jasne in podrobne informacije o vlogi ter analiza meril za upravičenost do pomoči, pojasnjeni pa so tudi razlogi za odobritev vloge, kar je v skladu z zahtevami Parlamenta;
9. odobri sklep, priložen tej resoluciji;
10. naroči svojemu predsedniku, naj podpiše ta sklep skupaj s predsedujočim Svetu ter poskrbi za njegovo objavo v Uradnem listu Evropske unije;
11. naroči svojemu predsedniku, naj resolucijo skupaj s prilogo posreduje Svetu in Komisiji.
PRILOGA: SKLEP EVROPSKEGA PARLAMENTA IN SVETA
z dne xxx
o uporabi Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/012 NL/Severna Holandija, IKT, Nizozemska)
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o delovanju Evropske unije,
ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
UL C 139, 14.6.2006, str. 1. , zlasti njegove točke 28,
ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji
UL L 406, 30.12.2006, str. 1. 1. , zlasti njenega člena 12(3),
ob upoštevanju predloga Evropske komisije
UL C […], […], str.[…]. ,
ob upoštevanju naslednjega:
(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, nastalih kot posledica globalizacije, ter za pomoč pri njihovi ponovni vključitvi na trg dela.
(2) Področje uporabe ESPG je bilo za vloge, predložene po 1. maju 2009, razširjeno, da bi vključili pomoč za delavce, ki so bili odpuščeni neposredno zaradi svetovne finančne in gospodarske krize.
(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.
(4) Nizozemska je 8. aprila 2010 vložila vlogo za uporabo sredstev ESPG v zvezi s presežnimi delavci v dveh podjetjih, ki delujejo v panogi, razvrščeni v oddelek 46 NACE (revizija 2) (trgovina na debelo, razen z motornimi vozili) v regiji NUTS II Severna Holandija (NL32). Do 5. avgusta 2010 je bila vloga dopolnjena z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 2.557.135 EUR.
(5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Nizozemska –
SKLENILA:
Člen 1
V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 2.557.135 EUR za sredstva za prevzem obveznosti in sredstva za plačila.
Člen 2
Ta sklep se objavi v Uradnem listu Evropske unije .
V xxx,
Za Evropski parlament Za Svet
Predsednik Predsednik
OBRAZLOŽITEV
I. Ozadje
Evropski sklad za prilagoditev globalizaciji je bil ustanovljen za zagotovitev dodatne pomoči delavcem, ki so jih prizadele posledice večjih strukturnih sprememb v svetovnih trgovinskih tokovih.
Glede na določbe točke 28 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju
UL C 139, 14.6.2006, str. 1. ter člena 12 Uredbe (ES) št. 1927/2006
UL L 406, 30.12.2006, str. 1. 1. sklad ne sme preseči najvišjega zneska 500 milijonov EUR, ki izhaja iz rezerve pod skupno zgornjo mejo odhodkov iz prejšnjega leta in/ali iz zapadlih sredstev za prevzem obveznosti iz prejšnjih dveh let, razen tistih, povezanih z razdelkom 1b. Ustrezni zneski se vključijo v proračun kot rezerva, takoj ko so opredeljene zadostne rezerve in/ali zapadla sredstva za prevzem obveznosti.
Kar zadeva postopek, Komisija v primeru pozitivne ocene vloge proračunskemu organu predloži predlog za uporabo sredstev sklada in tudi ustrezno zahtevo za prerazporeditev, da bi omogočila črpanje iz sklada. Hkrati se lahko organizirajo tristranski pogovori, na katerih naj bi dosegli sporazum o uporabi sredstev sklada in zahtevanih zneskih. Ti pogovori lahko potekajo v poenostavljeni obliki.
II. Trenutno stanje: predlog Komisije
Komisija je 23. novembra 2010 sprejela nov predlog sklepa o uporabi sredstev ESPG v korist Nizozemske, da bi podprla ponovno vključevanje delavcev, ki so bili odpuščeni zaradi svetovne finančne in gospodarske krize, na trg dela.
To je dvaintrideseta vloga, ki jo je treba preučiti v okviru proračuna za leto 2010, zadeva pa uporabo skupnega zneska v višini 2.557.135 EUR iz ESPG za Nizozemsko. Vloga zadeva 613 presežnih delavcev (za vse je predvidena pomoč) v devetmesečnem referenčnem obdobju od 1. maja 2009 do 31. januarja 2010 v dveh podjetjih, ki delujeta v oddelku 46 NACE (revizija 2) (trgovina na debelo, razen z motornimi vozili) v nizozemski regiji Severna Holandija na ravni NUTS II.
Ta vloga (primer EGF/2010/012 NL/Severna Holandija, IKT) je bila predložena Komisiji 8. aprila 2010 in je bila do 5. avgusta 2010 dopolnjena z dodatnimi informacijami. Temelji na merilih za pomoč iz člena 2(b) uredbe ESPG, v skladu s katero mora biti odpuščenih vsaj 500 presežnih delavcev v obdobju devetih mesecev v podjetjih, ki delujejo v istem razdelku NACE (revizija 2) v eni regiji ali dveh sosednjih regijah na ravni NUTS II v državi članici, predložena pa je bila v roku 10 tednov (člen 5 te uredbe).
Ocena Komisije je temeljila na naslednjih elementih: ocena povezav med presežnimi delavci in velikimi strukturnimi spremembami v svetovnih trgovinskih tokovih ali finančno krizo, nepredvidena narava zadevnega odpuščanja, prikaz števila presežnih delavcev in izpolnjevanje meril iz člena 2(a), obrazložitev nepredvidene narave tega odpuščanja, opredelitev podjetij, ki odpuščajo, in delavcev, ki jim je pomoč namenjena, zadevno ozemlje, njegovi organi in zainteresirane strani, vpliv presežnih delavcev na lokalno, regionalno ali nacionalno stopnjo zaposlenosti, usklajen sveženj prilagojenih storitev, ki jih je treba financirati, vključno z njihovim dopolnjevanjem z ukrepi, financiranimi iz strukturnih skladov, datumi, ko so se prilagojene storitve za prizadete delavce začele ali naj bi se začele izvajati, in nazadnje postopki za posvetovanje s socialnimi partnerji ter sistemi upravljanja in nadzora.
V skladu z oceno Komisije vloga izpolnjuje merila za upravičenost do pomoči, določene v uredbi o ESPG, zato se priporoča proračunskemu organu, da jo odobri.
Za uporabo sredstev sklada je Komisija proračunskemu organu predložila vlogo za prerazporeditev (DEC 48/2010) skupnega zneska 2.557.135 EUR iz rezerve za ESPG (40 02 43) za prevzem obveznosti ter iz proračunske vrstice „Okvirni program za konkurenčnost in inovacije – program za podjetništvo in inovacije“ (01 04 04) za plačila v proračunske vrstice ESPG (04 05 01).
Poročevalka z zadovoljstvom ugotavlja, da Komisija še naprej išče vire sredstev za plačila, ki so alternativa neporabljenim sredstvom Evropskega socialnega sklada, kar je Evropski parlament večkrat zahteval.
Meni pa, da nadomestne rešitve, ki so bile izbrane v zadnjih primerih (proračunska vrstica za podporo podjetništvu in inovacijam), niso zadovoljive glede na resne pomanjkljivosti, s katerimi se sooča Komisija pri izvajanju programov za konkurenčnost in inovacije. V obdobju gospodarske krize bi bilo treba ta sredstva pravzaprav povečati. Zaradi tega poziva Komisijo, naj tudi v prihodnje išče ustreznejše proračunske vrstice za plačila.
Medinstitucionalni sporazum omogoča uporabo sredstev sklada do letne zgornje meje v višini 500 milijonov EUR.
V letu 2010 je proračunski organ že odobril 24 vlog za uporabo sredstev iz sklada in prerazporeditev za tehnično pomoč v skupnem znesku 75.935.163 EUR, pri čemer je, če ta znesek prištejemo dodatnemu znesku 8.728.978 EUR za druge vloge (vključno s to), o katerih se še razpravlja, do konca leta 2010 ostalo na voljo še 415.335.859 EUR.
III. Postopek
Komisija je predložila zahtevo za prerazporeditev
DEC 48/2010 of 23. november 2010 , da se v proračun za leto 2010 vnesejo posebna sredstva za prevzem obveznosti in za plačila v skladu z zahtevami točke 28 medinstitucionalnega sporazuma z dne 17. maja 2006.
Tristranski pogovori o predlogu Komisije za sklep o uporabi sredstev Evropskega sklada za prilagoditev globalizaciji bi lahko potekali v poenostavljeni obliki (izmenjava pisem), kot predvideva člen 12(5) pravne podlage, razen če sporazum med Parlamentom in Svetom ne bo dosežen.
V skladu z notranjim dogovorom mora Odbor za zaposlovanje in socialne zadeve (EMPL) sodelovati v postopku, da bi zagotovil konstruktivno podporo in prispevek k oceni vlog sklada.
Po opravljeni oceni bo odbor EMPL v zvezi z uporabo sredstev iz sklada izrazil svoje stališče, ki bo kot pismo priloženo temu poročilu.
V skupni izjavi, sprejeti na usklajevalnem sestanku 17. julija 2008, so Evropski parlament, Svet in Komisija potrdili, da je treba ob spoštovanju medinstitucionalnega sporazuma zagotoviti hiter postopek sprejemanja sklepov o uporabi sredstev sklada.
PRILOGA: PISMO ODBORA ZA ZAPOSLOVANJE IN SOCIALNE ZADEVE
ES/jm
D(2010)60048
G. Alain Lamassoure
predsednik odbora za proračun
ASP 13E158
Zadeva: Mnenje o uporabi sredstev Evropskega sklada za prilagoditev globalizaciji za primer ESPG/2010/012 NL/Severna Holandija IKT (COM(2010) 685 končno)
Spoštovani gospod Lamassoure,
Odbor za zaposlovanje in socialne zadeve (EMPL) ter njegova delovna skupina za ESPG sta preučila uporabo sredstev ESPG za primer ESPG/2010/012 NL/Severna Holandija IKT in sprejela naslednje mnenje.
Odbor EMPL in njegova delovna skupina za ESPG se v zvezi z zgornjo zahtevo strinjata z uporabo sredstev sklada. Odbor EMPL ima sicer nekaj pripomb, ki pa ne ogrožajo prerazporeditve sredstev za plačila.
Premisleki odbora EMPL temeljijo na naslednjem:
A) ker vloga temelji na členu 2b uredbe o ESPG in zajema 613 presežnih delavcev, ki so službo izgubili v devetmesečnem referenčnem obdobju med 1. majem 2009 in 31. januarjem 2010 v dveh podjetjih, ki se ukvarjata s trgovino na debelo, razen z motornimi vozili, kot je opredeljeno v oddelku 46 NACE (revizija 2) Uredbe (ES) št. 1893/2006,
B) ker je ta sektor, zlasti podjetja, ki so se ukvarjala z razvojem in prodajo strojne opreme, finančna in gospodarska kriza hudo prizadela, kar je povzročilo ogromen padec prometa dveh podjetij, ki sta prosili za pomoč, in sicer za 25 % v podjetju Getronics ter za 17 % v enoti podjetja HP za prodajo računalnikov in za 19 % v enoti istega podjetja za prodajo tiskalnikov; razlog za ta padec je nenadno in nepredvideno zmanjšanje proračunov za naložbe v opremo IKT;
C) ker so nizozemske oblasti zatrdile, da je trg opreme IKT do sredine leta 2008 deloval razmeroma uspešno, kar je obetalo rast obema omenjenima podjetjema in njunim strankam, kljub strukturnim spremembam na svetovnem trgu IKT, zlasti selitvi proizvodnje na Kitajsko in v Indijo, zaradi česar je tržni delež držav OECD v celotni trgovini z opremo IKT padel z 88 % v letu 1996 na 56 % v letu 2006;
D) ker so bili presežni delavci odpuščeni v pokrajini Severna Holandija, regiji z veliko koncentracijo podjetij za IKT, zaradi česar se bo položaj na trgu dela, ki se je že tako poslabšal zaradi svetovne finančne in gospodarske krize, še toliko bolj zaostril; ker je v uvodni izjavi 4 uredbe ESPG navedeno, da je treba „zagotoviti, da se finančni prispevek iz ESPG osredotoči na delavce iz najbolj prizadetih regij in gospodarskih sektorjev Skupnosti“,
E) ker je Nizozemska potrdila, da sta obe podjetji spoštovali svoje obveznosti glede posvetovanja s socialnimi partnerji o socialnem načrtu v primerih, ko je odpuščenih več kot 30 presežnih delavcev, kar natančneje pomeni, da je CA-ICT, v katerem so predstavniki delodajalcev in zaposlenih, odigral pomembno vlogo pri pripravi ukrepov;
F) ker so nizozemske oblasti navedle, da bi bili odpuščeni delavci lahko upravičeni do udeležbe v dveh posebnih projektih Evropskega socialnega sklada za delavce v sektorju IKT, in ker so potrdile, da so vzpostavile vse potrebne mehanizme, da bi preprečile tveganje dvojnega financiranja iz ESPG in drugih finančnih instrumentov EU;
G) ker Nizozemska prosi za pomoč za vse presežne delavce, tudi tiste, ki so starejši od 65 let,
H) ker je 64,9 % presežnih delavcev moških;
I) ker je 79,9 % delavcev strokovnjakov in tehnikov;
J) ker ima 24 delavcev (3,9 %) dolgotrajne zdravstvene težave ali so invalidi;
zato Odbor za zaposlovanje in socialne zadeve poziva Odbor za proračun kot pristojni odbor, da v svoj predlog resolucije v zvezi z vlogo Nizozemske vključi naslednje pobude:
1. se strinja s Komisijo, da so izpolnjeni pogoji za finančni prispevek na podlagi uredbe o ESPG (1927/2006);
2. spominja na nedavni vlogi ESPG/2009/026 NL/Severna Holandija in Utrecht, oddelek 18, za presežne delavce v 79 podjetjih, ki delujejo v panogi, razvrščeni v oddelek 18 NACE (revizija 2) (tiskarstvo in razmnoževanje posnetih nosilcev zapisa), v dveh sosednjih nizozemskih regijah na ravni NUTS II, Severni Holandiji (NL32) in Utrechtu (NL31), in ESPG/2009/024 NL/Severna Holandija in Južna Holandija, oddelek 58, za presežne delavce v osmih podjetjih, ki delujejo v panogi, razvrščeni v oddelek 58 NACE (revizija 2) (založništvo), v dveh sosednjih nizozemskih regijah na ravni NUTS II, Severna Holandija (NL32) in Južna Holandija (NL33), saj se ti vlogi nanašata na isto regijo kot trenutna;
3. odobrava dejstvo, da so bili socialni partnerji dejavno vključeni v pripravo ukrepov;
4. ugotavlja, da so ukrepi namenjeni hitremu ponovnemu vključevanju delavcev na trg dela ter se nanašajo predvsem na najnujnejše potrebe po usposabljanju za boljšo zaposljivost in pomoč pri iskanju zaposlitve;
5. obžaluje, da v vlogi ni navedeno, ali so bili delavcem z dolgotrajnimi zdravstvenimi problemi in starejšim od 65 let ponujeni posebni ukrepi;
6. pozdravlja pristop, s katerim se sredstva ESPG uporabljajo kot dodatek k obstoječi pomoči iz Evropskega socialnega sklada; obžaluje pa, da vloga ne navaja posebnosti in dodane vrednosti ukrepov ESPG.
Lep pozdrav,
Pervenche Berès
IZID KONČNEGA GLASOVANJA V ODBORU
Datum sprejetja
2.12.2010
Izid končnega glasovanja
+:
–:
0:
20
1
0
Poslanci, navzoči pri končnem glasovanju
Damien Abad, Lajos Bokros, José Manuel Fernandes, Eider Gardiazábal Rubial, Salvador Garriga Polledo, Jens Geier, Estelle Grelier, Lucas Hartong, Sergej Kozlík, Jan Kozłowski, Alain Lamassoure, Giovanni La Via, Vladimír Maňka, Barbara Matera, Dominique Riquet, László Surján, Helga Trüpel, Angelika Werthmann
Namestniki, navzoči pri končnem glasovanju
Paul Rübig, Georgios Stavrakakis
Namestniki (člen 187(2)), navzoči pri končnem glasovanju
Jan Mulder
