A7-0322/2010
12.11.2010
POROČILO
o predlogu Sklepa Evropskega parlamenta in Sveta o uporabi Evropskega sklada za prilagoditev globalizaciji v skladu s točko 28 medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
(KOM(2010)0528 – C7‑0312/2010 – 2010/2228(BUD))
Odbor za proračun
Poročevalka: Barbara Matera
PE 450.597v02-00
VSEBINA
PREDLOG RESOLUCIJE EVROPSKEGA PARLAMENTA.....................................................3
PRILOGA: SKLEP EVROPSKEGA PARLAMENTA IN SVETA.............................................6
OBRAZLOŽITEV.......................................................................................................................8
PRILOGA: PISMO ODBORA ZA ZAPOSLOVANJE IN SOCIALNE ZADEVE...................11
IZID KONČNEGA GLASOVANJA V ODBORU...................................................................14
PREDLOG RESOLUCIJE EVROPSKEGA PARLAMENTA
o predlogu Sklepa Evropskega parlamenta in Sveta o uporabi Evropskega sklada za prilagoditev globalizaciji v skladu s točko 28 medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
( KOM(2010)0528 – C7‑0312/2010 – 2010/2228(BUD) )
Evropski parlament ,
– ob upoštevanju predloga Komisije Evropskemu parlamentu in Svetu ( KOM(2010)0528 – C7‑0312/2010 ),
– ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
UL C 139, 14.6.2006, str. 1. , zlasti točke 28,
– ob upoštevanju Uredbe Evropskega parlamenta in Sveta (ES) št. 1927/2006 z dne 20. decembra 2006 o ustanovitvi Evropskega sklada za prilagoditev globalizaciji
UL L 406, 30.12.2006, str. 1. ,
– ob upoštevanju pisma Odbora za zaposlovanje in socialne zadeve,
– ob upoštevanju poročila Odbora za proračun ( A7-0322/2010 ),
A. ker je Evropska unija vzpostavila primerne zakonodajne in proračunske instrumente za zagotavljanje dodatne podpore delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela,
B. ker je bilo za vloge, predložene po 1. maju 2009, področje uporabe Evropskega sklada za prilagoditev globalizaciji (ESPG) razširjeno na podporo delavcem, ki so postali presežni neposredno zaradi svetovne finančne in gospodarske krize,
C. ker mora biti finančna pomoč Evropske unije za presežne delavce dinamična ter na razpolago čim hitreje in na najučinkovitejši način v skladu s skupno izjavo Evropskega parlamenta, Sveta in Komisije, ki je bila sprejeta na usklajevalnem sestanku 17. julija 2008, in ob upoštevanju medinstitucionalnega sporazuma z dne 17. maja 2006 glede sprejetja sklepov za uporabo ESPG,
D. ker je Nizozemska prosila za pomoč v zvezi s 650 presežnimi delavci v 45 podjetjih, ki delujejo v panogi, razvrščeni v oddelek 18 NACE revizija 2 (tiskarstvo in razmnoževanje posnetih nosilcev zapisa), v dveh sosednjih regijah na ravni NUTS II, Gelderland in Overijssel;
E. ker vloga izpolnjuje pogoje upravičenosti iz uredbe ESPG,
1. od zadevnih institucij zahteva, naj združijo vse potrebne moči za pospešitev uporabe sredstev ESPG;
2. opozarja, da so institucije zavezane zagotoviti nemoten in hiter potek postopka za sprejetje sklepov o uporabi sredstev ESPG, iz katerih se zagotavlja enkratna in časovno omejena individualna podpora za delavce, ki so bili odpuščeni zaradi globalizacije ter finančne in gospodarske krize; poudarja vlogo, ki jo lahko igra ESPG pri ponovnem vključevanju odpuščenih delavcev na trg dela;
3. poudarja, da bi bilo treba v skladu s členom 6 uredbe ESPG zagotoviti, da se s sredstvi tega sklada podpira ponovno vključevanje posameznih presežnih delavcev v proces zaposlovanja; poudarja, da pomoč iz ESPG ne sme nadomestiti ukrepov, za katere so odgovorna podjetja na podlagi nacionalne zakonodaje ali kolektivnih pogodb, niti ukrepov za prestrukturiranje podjetij oziroma sektorjev;
4. ugotavlja, da so med informacijami iz usklajenega svežnja prilagojenih storitev, za katere je predvideno financiranje iz ESPG, tudi natančne informacije o njihovem dopolnjevanju z ukrepi, ki se financirajo iz strukturnih skladov; ponovno poziva, naj se v letnih poročilih predstavi tudi primerjalna ocena teh podatkov, vključno z oceno učinka, ki ga imajo te začasne in prilagojene storitve na dolgoročno ponovno vključevanje presežnih delavcev na trg dela;
5. pozdravlja dejstvo, da je Komisija po številnih opozorilih Evropskega parlamenta, da je bil ESPG ustanovljen kot ločen in poseben instrument z lastnimi cilji in roki ter da je zaradi tega treba opredeliti ustrezne proračunske vrstice za prerazporeditve, v okviru uporabe ESPG predlagala alternativni vir odobritev plačil za neporabljena sredstva Evropskega socialnega sklada;
6. ugotavlja pa, da se bodo za uporabo ESPG v tem primeru sredstva za odobritve plačil prenesla iz proračunske vrstice, namenjene podpori malim in srednje velikim podjetjem ter inovacijam; obžaluje resne napake, ki jih je storila Evropska komisija pri izvajanju programov za konkurenčnost in inovativnost, zlasti med gospodarsko krizo, ki bi morala znatno povečati potrebe po takšni podpori;
7. opozarja, da bi morali delovanje in dodano vrednost ESPG oceniti v okviru splošne ocene programov in različnih drugih instrumentov, vzpostavljenih z medinstitucionalnim sporazumom z dne 17. maja 2006 v okviru vmesnega pregleda večletnega finančnega okvira 2007–2013;
8. pozdravlja novo obliko predloga Komisije, kjer so v obrazložitvenem memorandumu podane jasne in podrobne informacije o vlogi ter analiza meril za upravičenost do pomoči, pojasnjeni pa so tudi razlogi za odobritev vloge, kar je v skladu z zahtevami Parlamenta;
9. odobri sklep, priložen tej resoluciji;
10. naroči svojemu predsedniku, naj podpiše ta sklep skupaj s predsedujočim Svetu ter poskrbi za njegovo objavo v Uradnem listu Evropske unije;
11. naroči svojemu predsedniku, naj resolucijo skupaj s prilogo posreduje Svetu in Komisiji.
PRILOGA: SKLEP EVROPSKEGA PARLAMENTA IN SVETA
o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/029 NL/Gelderland in Overijssel, oddelek 18, Nizozemska)
EVROPSKI PARLAMENT IN SVET EVROPSKE UNIJE STA –
ob upoštevanju Pogodbe o delovanju Evropske unije,
ob upoštevanju medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
1UL C 139, 14.6.2006, str. 1. , zlasti njegove točke 28,
ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji
UL L 406, 30.12.2006, str. 1. , zlasti njenega člena 12(3),
ob upoštevanju predloga Evropske komisije
UL C […], […], str.[…]. ,
ob upoštevanju naslednjega:
(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, nastalih kot posledica globalizacije, ter za pomoč pri njihovi ponovni vključitvi na trg dela.
(2) Področje uporabe ESPG se je razširilo na vloge, predložene od 1. maja 2009, da bi se vključila pomoč za delavce, ki so bili odpuščeni neposredno zaradi svetovne finančne in gospodarske krize.
(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.
(4) Nizozemska je 30. decembra 2009 vložila vlogo za uporabo sredstev ESPG v zvezi s presežnimi delavci v 45 podjetjih, ki delujejo v panogi, razvrščeni v oddelek 18 NACE revizija 2 (tiskarstvo in razmnoževanje posnetih nosilcev zapisa) v dveh sosednjih regijah na ravni NUTS II Gelderland (NL22) in Overijssel (NL21), ter jo dopolnila z dodatnimi informacijami do 6. maja 2010. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 2.013.619 EUR.
(5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Nizozemska.
SPREJELA NASLEDNJI SKLEP:
Člen 1
V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 2.013.619 EUR za sredstva za prevzem obveznosti in sredstva za plačila.
Člen 2
Ta sklep se objavi v Uradnem listu Evropske unije.
V …
Za Evropski parlament Za Svet
predsednik predsednik
OBRAZLOŽITEV
I. Ozadje
Evropski sklad za prilagoditev globalizaciji je bil ustanovljen za zagotovitev dodatne pomoči delavcem, ki so jih prizadele posledice večjih strukturnih sprememb v svetovnih trgovinskih tokovih.
Glede na določbe točke 28 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju
UL C 139, 14.6.2006, str. 1. ter člena 12 uredbe (ES) št. 1927/2006
UL L 406, 30.12.2006, str. 1. sklad ne sme preseči najvišjega zneska v višini 500 milijonov EUR, ki izhaja iz rezerve pod skupno zgornjo mejo odhodkov iz prejšnjega leta in/ali iz zapadlih sredstev za prevzem obveznosti iz prejšnjih dveh let, razen tistih, povezanih z razdelkom 1b. Ustrezni zneski bodo vključeni v proračun kot rezerva, takoj ko bodo določene zadostne rezerve in/ali zapadla sredstva za prevzem obveznosti.
Kar zadeva postopek, Komisija v primeru pozitivne ocene vloge proračunskemu organu predloži predlog za uporabo sredstev sklada in tudi ustrezno zahtevo za prerazporeditev, da bi omogočila črpanje iz sklada. Hkrati se lahko organizirajo tristranski pogovori, na katerih naj bi dosegli sporazum o uporabi sredstev sklada in zahtevanih zneskih. Ti pogovori lahko potekajo v poenostavljeni obliki.
II. Stanje: predlog Komisije
Komisija je 1. oktobra 2010 sprejela nov predlog za sklep o uporabi sredstev ESPG v korist Nizozemske, da bi podprla ponovno vključevanje tistih delavcev, ki so bili odpuščeni zaradi svetovne finančne in gospodarske krize, na trg dela.
Ta vloga je ena od šestih povezanih vlog, ki zadevajo odpuščanje presežnih delavcev v osmih različnih regijah na ravni NUTS II na Nizozemskem v podjetjih, ki delujejo v grafičnem sektorju, njihove dejavnosti pa so razvrščene v dva različna razdelka NACE po 2. reviziji, in sicer v razdelek 18 (tiskarstvo in razmnoževanje posnetih nosilcev podatkov) in oddelek 58 (založništvo).
To je triindvajseta vloga, ki jo je treba preučiti v okviru proračuna za leto 2010, zadeva pa uporabo skupnega zneska v višini 2.013.619 EUR iz ESPG za Nizozemsko. Nanaša se na 650 presežnih delavcev v 45 podjetjih, ki delujejo v panogi, razvrščeni v oddelek 18 NACE revizija 2 (tiskarstvo in razmnoževanje posnetih nosilcev podatkov), v dveh sosednjih regijah na ravni NUTS II, Gelderland in Overijssel, presežni pa so postali v devetmesečnem referenčnem obdobju od 1. aprila 2009 do 29. decembra 2009.
Ta vloga (primer EGF/2009/029 NL/Gelderland in Ovreijssel) je bila predložena Komisiji 30. decembra 2009 in je bila dopolnjena z dodatnimi informacijami do 6. maja 2010. Temelji na merilih za pomoč iz člena 2(b) uredbe o ESPG, v skladu s katero mora biti odpuščenih vsaj 500 presežnih delavcev v obdobju devetih mesecev v podjetjih, ki delujejo v istem razdelku NACE revizija 2 v eni regiji ali dveh sosednjih regijah na ravni NUTS II v državi članici.
Ocena Komisije je temeljila na naslednjih elementih: ocena povezav med presežnimi delavci in velikimi strukturnimi spremembami v svetovnih trgovinskih tokovih ali finančno krizo, nepredvidena narava zadevnega odpuščanja, prikaz števila presežnih delavcev in izpolnjevanje meril iz člena 2(a), obrazložitev nepredvidene narave tega odpuščanja, opredelitev podjetij, ki odpuščajo, in delavcev, ki jim je pomoč namenjena, zadevno ozemlje, njegovi organi in zainteresirane strani, vpliv presežnih delavcev na lokalno, regionalno ali nacionalno stopnjo zaposlenosti, usklajen sveženj prilagojenih storitev, ki jih je treba financirati, vključno z njihovim dopolnjevanjem z ukrepi, financiranimi iz strukturnih skladov, datumi, ko so se prilagojene storitve za prizadete delavce začele ali naj bi se začele izvajati, in nazadnje postopki za posvetovanje s socialnimi partnerji ter sistemi upravljanja in nadzora.
V skladu z oceno Komisije vloga izpolnjuje merila za upravičenost do pomoči, določene v uredbi o ESPG, zato priporoča proračunskemu organu, da jo odobri.
Za uporabo sredstev sklada je Komisija proračunskemu organu predložila vlogo za prerazporeditev (DEC 33/2010) skupnega zneska 2.013.619 EUR iz rezerve za ESPG (40 02 43) za prevzem obveznosti ter iz proračunske vrstice „Okvirni program za konkurenčnost in inovacije – program za podjetništvo in inovacije“ (01 04 04) za plačila v proračunske vrstice ESPG (04 05 01).
Poročevalka z zadovoljstvom ugotavlja, da je Komisija opredelila alternativni vir sredstev za plačila, pri katerem ne gre za neporabljena sredstva Evropskega socialnega sklada, kar je Evropski parlament že večkrat zahteval.
Meni pa, da izbira v tem primeru (proračunska vrstica, namenjena podpori podjetnikom ter inovacijam) ni zadovoljiva, če pomislimo na resne pomanjkljivosti, s katerimi se srečuje Komisija pri izvajanju programov za konkurenčnost in inovacije. V obdobju gospodarske krize bi bilo treba ta sredstva pravzaprav povečati. Zaradi tega poziva Komisijo, naj tudi v prihodnosti poskusi poiskati ustreznejše proračunske vrstice za plačila.
Medinstitucionalni sporazum dopušča uporabo sredstev sklada do letne zgornje meje 500 milijonov EUR.
V letu 2010 je proračunski organ že odobril petnajst vlog za uporabo sredstev iz sklada in prerazporeditev za tehnično pomoč v skupnem znesku 47.432.497 EUR, pri čemer je, če ta znesek prištejemo dodatnemu znesku 17.746.171 EUR za druge vloge (vključno s to), o katerih se razpravlja, do konca leta 2010 ostalo na voljo še 434.621.332 EUR.
III. Postopek
Komisija je predstavila zahtevek za prerazporeditev
DEC 33/2010 z dne 1. septembra 2010. za vnos posebnih sredstev za prevzem obveznosti in za plačila v proračun za leto 2010, kot zahteva točka 28 medistitucionalnega sporazuma z dne 17. maja 2006.
Tristranski pogovori o predlogu Komisije o sklepu o uporabi sredstev Evropskega sklada za prilagoditev globalizaciji bi lahko potekali v poenostavljeni obliki (izmenjava pisem), kot predvideva člen 12(5) pravne podlage, razen če sporazum med Parlamentom in Svetom ne bo dosežen.
V skladu z notranjim dogovorom mora Odbor za zaposlovanje in socialne zadeve (EMPL) sodelovati v postopku, da bi zagotovil konstruktivno podporo in prispeval k oceni vlog sklada.
Odbor EMPL je po opravljeni oceni izrazil svoje stališče glede uporabe sklada, kot je navedeno v priloženem mnenju.
V skupni izjavi, sprejeti na usklajevalnem sestanku 17. julija 2008, so Evropski parlament, Svet in Komisija potrdili, da je treba ob spoštovanju medinstitucionalnega sporazuma zagotoviti hiter postopek sprejemanja sklepov o uporabi sredstev sklada.
PRILOGA: PISMO ODBORA ZA ZAPOSLOVANJE IN SOCIALNE ZADEVE
ES/jm
D(2010)52561
M. Alain Lamassoure
Predsednik odbora za proračun
ASP 13E158
Zadeva: Mnenje o uporabi sredstev Evropskega sklada za prilagoditev globalizaciji (ESPG) za primer ESPG/2009/029/NL/Gelderland in Overijssel, oddelek 18 (KOM(2010)528 končno)
Spoštovani gospod Lamassoure,
Odbor za zaposlovanje in socialne zadeve (EMPL) ter njegova delovna skupina za ESPG sta preučila uporabo sredstev ESPG za primer ESPG/2009/029 NL/Gelderland in Overijssel, oddelek 18, in sprejela naslednje mnenje.
Odbor EMPL in njegova delovna skupina, odgovorna za ESPG, se v zvezi z zgornjo zahtevo strinjata z uporabo sredstev sklada. Odbor EMPL je imel glede tega nekaj pripomb, ki pa ne ogrožajo predvidene prerazporeditve sredstev.
Razmišljanje odbora EMPL je osredotočeno na naslednje:
A) ker vloga temelji na členu 2c uredbe ESPG in zajema 650 presežnih delavcev, ki so službo izgubili v devetmesečnem referenčnem obdobju med 1. aprilom in 29. decembrom 2009 v 45 podjetjih, ki se ukvarjajo s tiskarstvom in razmnoževanjem posnetih nosilcev zapisa, kot je opredeljeno v oddelku 18 Uredbe (ES) št. 1893/2006,
B) ker je ta vloga ena od šestih povezanih vlog, ki zadevajo odpuščanje presežnih delavcev v osmih različnih regijah na ravni NUTS II na Nizozemskem, ki delujejo v grafičnem sektorju;
C) ker je ta sektor močno prizadela finančna kriza, zaradi katere se je zmanjšalo povpraševanje po storitvah tiskarskega in založniškega sektorja, in sicer približno za 32 % za tiskano reklamno gradivo ter med 7,5 in 18,2 % za revije in časopise,
D) ker je tiskarska in založniška industrija na Nizozemskem pred krizo izvedla drag proces prestrukturiranja, da bi lahko še naprej tehnično konkurirala podjetjem zunaj EU, zlasti v Turčiji, na Kitajskem in v Indiji, in ker bi lahko ta kriza izničila koristi velikih investicij in prizadevanj sektorja,
E) ker je do odpuščanja delavcev prišlo v dveh sosednjih regijah na ravni NUTS II, v katerih je stopnja brezposelnosti do 6,8 %; ker je v uvodni izjavi 4 uredbe ESPG navedeno, da je treba "zagotoviti, da se finančni prispevek iz ESPG osredotoči na delavce iz najbolj prizadetih regij in gospodarskih sektorjev Skupnosti",
F) ker je na splošno v grafičnem sektorju sorazmerno velik delež starejših delavcev, je v zadevnih provincah stopnja brezposelnosti te skupine zelo visoka; ker ta vloga zajema 163 presežnih delavcev, starejših od 54 let, in 13 delavcev, starejših od 65 let,
G) ker je bil predlog usklajenega svežnja posameznikom prilagojenih storitev vzpostavljen v tesnem sodelovanju s socialnimi partnerji v sektorju grafike in medijev in ker je Sklad za trg dela in usposabljanje ustanovil center za mobilnost C3 (Centrum Creative Carrières), ki bo izvajal ukrepe, ki jih podpira ESPG; ker so ti ukrepi enaki za vseh šest vlog in se ne razlikujejo precej od ukrepov, ki jih je C3 ponudil odpuščenim delavcem v grafični industriji,
H) ker pri več projektih usposabljanja Evropskega socialnega sklada (ESS) za delavce v grafičnem sektorju čas njihovega izvajanja sovpada z obdobjem izvajanja ESPG,
I) ker je Nizozemska zaprosila za pomoč za vse presežne delavce, tudi tiste, ki so starejši od 65 let,
J) ker sta v vseh šestih nizozemskih vlogah odstotek delavcev, ki bodo prejeli pomoč, in odstotek poklicnih kategorij enaka, kar kaže na to, da število odpuščenih delavcev verjetno temelji na sporazumu med socialnimi partnerji; ker vloga ne navaja dejanske strukture zadevnih podjetij.
Zato Odbor za zaposlovanje in socialne zadeve poziva Odbor za proračun kot pristojni odbor, da v svoj predlog resolucije v zvezi z vlogo Nizozemske vključi naslednje pobude:
1. se strinja s Komisijo, da so izpolnjeni pogoji za finančni prispevek na podlagi uredbe ESPG (1927/2006);
2. pozdravlja sodelovanje ministrstva za socialne zadeve s socialnimi partnerji pri soočanju z manjšim povpraševanjem po storitvah tiskarskega in založniškega sektorja na Nizozemskem, kar je v skladu s tradicionalnim nizozemskim pristopom, t.i. modelom polderja, ki je omogočil hiter odziv na odpuščanja (dan po izteku referenčnega obdobja);
3. pozdravlja pristop, s katerim se v obdobju krize s pomočjo sredstev iz ESPG delavcem ponudi usposabljanje, prekvalificiranje in priznanje prejšnjih izkušenj; obžaluje pa, da slaba razlaga zagotovljenih ukrepov ne omogoča sprejemanja zaključkov o cilju in strategiji, ki se skrivata za usposabljanjem presežnih delavcev, na katere se nanaša ta vloga; domneva, da bo s takšnim pristopom težko oceniti uspeh ukrepov;
4. poziva Komisijo, naj se natančneje pozanima, v katere sektorje se preusmerja delavce v smislu usposabljanja ali ustanovitve lastnega podjetja; cilj te poglobljene analize bi morala biti trajnost ponovne vključitve delavcev na trg dela in posledično dober izkoristek sredstev ESPG; to oceno je treba opraviti ob upoštevanju ciljev iz strategije EU 2020;
5. pozdravlja pristop, s katerim se sredstva ESPG uporabljajo kot dodatek k obstoječi pomoči iz Evropskega socialnega sklada; obžaluje pa, da vloga ne navaja specifike in dodane vrednosti ukrepov ESPG;
6. zaradi tega od nizozemske vlade zahteva podrobnejše informacije o ciljih ukrepov.
Lep pozdrav,
Pervenche Berès
IZID KONČNEGA GLASOVANJA V ODBORU
Datum sprejetja
9.11.2010
Izid končnega glasovanja
+:
–:
0:
19
1
1
Poslanci, navzoči pri končnem glasovanju
Alexander Alvaro, Reimer Böge, Lajos Bokros, Giovanni Collino, Göran Färm, José Manuel Fernandes, Eider Gardiazábal Rubial, Salvador Garriga Polledo, Jutta Haug, Jiří Havel, Ivailo Kalfin, Sergej Kozlík, Jan Kozłowski, Barbara Matera, Claudio Morganti, Miguel Portas, Dominique Riquet, László Surján, Helga Trüpel, Derek Vaughan, Angelika Werthmann
