6. 6. 2011 B7-0355/2011 PREDLOG RESOLUCIJE z zahtevo za vključitev razprave o primerih kršitev človekovih pravic, demokracije in načela pravne države v dnevni red
v skladu s členom 122 poslovnika
o Južnem Sudanu
Raül Romeva i Rueda
,
Judith Sargentini
v imenu skupine Verts/ALE
PE465.660v01-00 B7‑0355/2011 Resolucija Evropskega parlamenta o Južnem Sudanu
Evropski parlament ,
– ob upoštevanju svojih prejšnjih resolucij o Sudanu,
– ob upoštevanju sudanskega celovitega mirovnega sporazuma iz leta 2005 (CPA),
– ob upoštevanju resolucije 1978 (2011) varnostnega sveta Združenih narodov,
– ob upoštevanju izjave Afriške unije z dne 31. januarja 2011,
– ob upoštevanju izjave visoke predstavnice EU z dne 24. maja 2011,
– ob upoštevanju sklepa Sveta Evropske unije 9953/11 z dne 17. maja 2011,
– ob upoštevanju končne izjave misije Evropske unije za spremljanje volitev z dne XXXX junija 2011,
– ob upoštevanju člena 122 svojega poslovnika,
A. ker je med 9. in 15. januarjem 2011 potekal referendum v Južnem Sudanu, na katerem je več kot 98 % volivcev Južnega Sudana glasovalo za odcepitev od Severnega Sudana,
B. ker naj bi Južni Sudan 9. julija 2011 uradno razglasil svojo neodvisnost,
C. ker prebivalstvo Južnega Sudana kljub bogatim naravnim virom, kot so nafta, baker in železo, ter gozdnatim in rodovitnim površinam živi v revščini, in sicer ima Južni Sudan eno najvišjih stopenj umrljivosti dojenčkov in glede na kazalnike eno najnižjih ravni izobraženosti na svetu;
D. ker se Južni Sudan za doseganje trajnostne rasti in izkoreninjenje revščine sooča s številnimi izzivi,
E. ker nekaterih vidikov celovitega mirovnega sporazuma niso pravočasno izpeljali ali še jih niso izvedli, vključno s splošnimi posvetovanji v Južnem Kordofanu in Modrem Nilu ter referendumom v pokrajini Abyei,
F. ker še ostajajo odprta vprašanja, na primer določitev meje, državljanstvo (zlasti veliko število prebivalcev Južnega Sudana, ki se množično vračajo s severa), delitev naftnih prihodkov ter uporaba naftovodov in javni dolg,
1. pozdravlja miroljubno in verodostojno vedenje tako Sudana kot Južnega Sudana med referendumom v Južnem Sudanu leta 2011; meni, da je to ključni korak pri izvajanju celovitega mirovnega sporazuma in pozitiven znak za miroljubno sobivanje obeh držav;
2. meni, da bi moralo biti vodilno načelo pri oblikovanju demokratičnih institucij spoštovanje človekovih, socialnih in ekonomskih pravic, okolja in temeljnih delovnih standardov, da bi se izboljšali življenjski pogoji prebivalcev;
3. poziva vlado Južnega Sudana, naj s pomočjo postopka za oceno ustavnosti sprejme pregleden, odgovoren in vključujoč pristop k upravljanju; poudarja, da morajo vse politične stranke medsebojno sodelovati, da bodo zastopale celotno prebivalstvo in pomagale oblikovati stabilne demokratične politične institucije;
4. ponavlja zavezo EU, da bo spoštovala želje prebivalcev Južnega Sudana, in pozdravlja enako zavezo sudanske vlade; poudarja, da je pomembno, da EU še naprej sodeluje tako s Sudanom kot Južnim Sudanom;
5. poziva obe strani celovitega mirovnega sporazuma, naj še naprej zagotavljata varnost in zaščito vseh prebivalcev v Sudanu, zlasti v pokrajini Abyei; obsoja nedavno nasilje v tej regiji in obžaluje izgubo življenj; poziva oborožene sile Sudana in Južnega Sudana, da se umaknejo iz pokrajine Abyei, ter obe strani, naj pokažeta zmernost in v okviru celovitega mirovnega sporazuma začneta konstruktiven dialog za miroljubno rešitev statusa te pokrajine;
6. poudarja svojo podporo prizadevanjem izvedbene skupine Afriške unije za Sudan na visoki ravni pod vodstvom Thaba Mbekija, da bi spodbudili pogajanja med pogodbenicami celovitega mirovnega sporazuma; ponovno poudarja, da mora biti EU pripravljena zagotoviti vso potrebno dodatno pomoč;
7. poziva vse strani, naj hitro rešijo vsa vprašanja, ki so po sklenitvi celovitega mirovnega sporazuma in po referendumu še ostala odprta, med katere spadajo delitev naftnih prihodkov in uporaba naftovodov, ureditev državljanstva tako za državljane s severa kot z juga ter izvedba demokratičnih posvetovanj v Modrem Nilu in Južnem Kordofanu;
8. poziva Južni Sudan, naj v interesu prebivalstva sprejme predpise glede tujih naložb, tako da bodo tuje naložbe v naravne vire pozitivno prispevale k razvoju domačega gospodarstva in s tem k izkoreninjanju revščine;
9. pozdravlja napoved Sveta z dne 17. maja 2011, da bo Južnemu Sudanu poleg 150 milijonov evrov, dodeljenih v prejšnjem letu za pomoč najbolj ranljivemu prebivalstvu v celotnem Sudanu, dodelil 200 milijonov evrov; poudarja, da bi morali nova finančna sredstva nameniti podpori za osnovne storitve, in sicer izobraževanje, zdravstvo, kmetijstvo, prehranska varnost in vzpostavljanje institucij; ponavlja, da je treba Južnemu Sudanu nameniti posebno pozornost in mu tako pomagati pri doseganju razvojnih ciljev tisočletja;
10. poudarja, da mora EU na donatorski konferenci, ki bo v drugi polovici leta potekala v Južnem Sudanu, prevzeti vodilno vlogo in dejavno spodbujati druge donatorice, da storijo enako; poziva mednarodne upnike, naj razveljavijo mednarodni dolg Sudana in Južnega Sudana;
11. poudarja, da bosta upravljanje in pravičen dostop do naravnih virov bistvena za ugoden razvoj Južnega Sudana; poudarja, da so vsi večnacionalni subjekti in tuja podjetja, ki delujejo v tej regiji, ustrezno regulirani in pregledno razkrivajo svoje dejavnosti in prihodke;
12. naroči svojemu predsedniku, naj to resolucijo posreduje Svetu, Komisiji, visokemu predstavniku EU, posebnemu predstavniku EU za Južni Sudan, sudanski vladi, vladi Južnega Sudana, institucijam Afriške unije ter predsedniku izvedbene skupine Afriške unije za Sudan na visoki ravni.
