5.7.2006
PREDLOG SKUPNE RESOLUCIJE
v skladu s členom 103(4) poslovnika, ki ga vlagajo:
– Martine Roure v imenu skupine PSE
– Alexander Alvaro, Sophia in 't Veld in Margarita Starkevičiūtė v imenu skupine ALDE
– Monica Frassoni in Daniel Marc Cohn-Bendit v imenu skupine Verts/ALE
– Francis Wurtz, Sahra Wagenknecht, Giusto Catania, Umberto Guidoni in Sylvia-Yvonne Kaufmann v imenu skupine GUE/NGL
in ki nadomesti predloge naslednjih političnih skupin:
– PSE ( B6‑0386/2006 )
– Verts/ALE ( B6‑0391/2006 )
– ALDE ( B6‑0393/2006 )
– GUE/NGL ( B6‑0395/2006 )
o prestreganju podatkov iz bančnih nakazil sistema SWIFT s strani ameriških tajnih služb
Resolucija Evropskega parlamenta o prestreganju podatkov iz bančnih nakazil sistema SWIFT s strani ameriških tajnih služb
Evropski parlament ,
–
ob upoštevanju Evropske konvencije o človekovih pravicah, zlasti člena 8 Konvencije,
–
ob upoštevanju Listine o temeljnih človekovih pravicah, zlasti členov 7 in 8 Listine,
–
ob upoštevanju Konvencije Sveta Evrope št. 108 o varstvu posameznikov pri avtomatski obdelavi osebnih podatkov,
–
ob upoštevanju člena 6 Pogodbe EU in člena 286 Pogodbe ES,
–
ob upoštevanju Direktive 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov UL 281, 23.11.1995, str. 31. ,
–
ob upoštevanju Uredbe (ES) št. 45/2001 z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov UL 8, 12.1.2001, str. 1. ,
–
ob upoštevanju predloga Uredbe (KOM(2005) 343) o podatkih o plačniku, ki spremljajo prenose sredstev,
–
ob upoštevanju pritožb, ki jih je Privacy International vložil pri nadzornih organih za varstvo osebnih podatkov v 33 državah, ker trdi, da se pri bančnih nakazilih sistema SWIFT niso spoštovali zakonski postopki, predvideni z zakonom o varstvu podatkov, in da so se podatki razkrili brez pravne podlage ali pooblastila,
–
ob upoštevanju člena 103(4) svojega poslovnika,
A.
ker so evropski in ameriški mediji nedavno razkrili obstoj programa za sledenje financiranja terorističnih dejavnosti, ki ga je vzpostavila ameriška administracija in ki je ameriškim oblastem omogočil dostop do vseh finančnih podatkov, ki jih hrani družba SWIFT (Družba za svetovne medbančne finančne telekomunikacije), zadruga v bančnem sektorju s sedežem v Belgiji, ki združuje več kot 8 000 komercialnih bank in institucij v 200 državah, vključno s številnimi centralnimi bankami,
B.
ker informacije, ki jih hrani SWIFT, do katerih so imele dostop ameriške oblasti, zadevajo stotine tisočev državljanov EU, saj Evropska banka uporablja sistem sporočanja SWIFT za prenos sredstev med bankami po celem svetu, in ker SWIFT vsak dan izvede na milijone prenosov in bančnih transakcij,
C.
ker mora biti za vse prenose podatkov, nastale na ozemlju EU in namenjene uporabi izven ozemlja EU, opravljena najmanj presoja primernosti v skladu z Direktivo 95/46/ES o varstvu podatkov,
D.
ker dostop do podatkov, s katerimi upravlja SWIFT, omogoča, da se odkrijejo ne samo prenosi sredstev v zvezi z nezakonitimi dejavnostmi, temveč tudi informacije o gospodarskih dejavnostih zadevnih posameznikov in držav, kar lahko povzroči razmah gospodarskega in industrijskega vohunjenja,
1.
opozarja na svojo odločenost, da se bo boril proti terorizmu, in verjame, da je treba najti pravo ravnotežje med varnostnimi ukrepi in varstvom državljanskih svoboščin in temeljnih pravic; izraža svojo globoko zaskrbljenost ob dejstvu, da se je ustvarilo ozračje, ko se vedno manj spoštuje varstvo zasebnosti in podatkov;
2.
poudarja, da Evropska unija temelji na pravni državi in morajo biti vsi prenosi osebnih podatkov v tretje države podvrženi zakonodaji o varstvu podatkov na nacionalni in evropski ravni, ki določa, da mora vse prenose odobriti sodni organ in da mora biti vsako odstopanje od tega načela sorazmerno in temeljiti na zakonu ali mednarodnemu sporazumu;
3.
meni, da lahko države članice samo z izvajanjem člena 8 Konvencije o človekovih pravicah v okviru zakonodaje Skupnosti in ob upoštevanju člena 13 Direktive 95/46/ES – v interesu državne varnosti, javnega reda in varnosti – odstopajo od načela namena uporabe podatkov, ki prepoveduje prenos komercialnih podatkov, kar je edina legitimna podlaga za shranjevanje osebnih podatkov s strani zasebnih strank, in tako zmanjšajo raven varstva podatkov samo, kadar je to potrebno, sorazmerno in skladno z demokratično družbo;
4.
opozarja na predlog Uredbe o podatkih o plačniku, ki spremljajo prenose sredstev (KOM(2005)343), ki lahko prispeva k oblikovanju pravnega okvira za prenos te informacije; obžaluje, da druge institucije, zlasti Evropska centralna banka – v nasprotju z načelom lojalnega in stalnega sodelovanja med institucijami Skupnosti – med pogajanji in trialogi niso obvestile Evropskega parlamenta o obstoju prenosov podatkov iz bančnih nakazil SWIFT;
5.
poziva Evropsko komisijo, Svet in Evropsko centralno banko, naj v celoti pojasnijo, v kolikšnem obsegu so bili seznanjeni o tajnem sporazumu med družbo SWIFT in ameriško vlado;
6.
zahteva, da se pojasni vloga in delovanje Evropske centralne banke v zvezi s tem, in poziva evropskega varuha osebnih podatkov, naj čim prej preveri, če je bila ECB dolžna v skladu z Uredbo (ES) št. 45/2001 z dne 18. decembra 2000 o varstvu posameznikov pri obdelavi osebnih podatkov ukrepati glede morebitne kršitve varovanja podatkov, za katero je izvedela;
7.
opozarja, da mora ECB zagotoviti, da centralne banke dostopajo do medbančnega telekomunikacijskega omrežja (SWIFT) samo v zakonitem okviru;
8.
zahteva, da države članice zagotovijo in preverijo, da na nacionalni ravni ni zakonodajnih vrzeli in da zakonodaja o varstvu podatkov Skupnosti pokriva tudi centralne banke; poziva države članice, naj sporočijo izide tega preverjanja Evropski komisiji, Svetu in Evropskemu parlamentu;
9.
zahteva, da Svet nujno pregleda in sprejme okvirni sklep o varstvu podatkov, obdelanih v okviru sodnega in policijskega sodelovanja, da se evropskim državljanom zagotovi enaka in visoka raven varstva podatkov na ozemlju celotne Unije;
10.
opozarja Svet zlasti na predloga sprememb 26 in 58 poročila Parlamenta, sprejetega 14. junija 2006, o okvirnem sklepu o varstvu podatkov Zapisnik s tega dne, P6_TA-PROV(2006)0258 . , ki si prizadeva za ureditev obdelovanja podatkov, ki se v javnem interesu prenesejo k zasebnim skupinam;
11.
ponovno izraža svoje razočaranje nad nepripravljenostjo Sveta, da bi premostil trenutno stanje v zakonodaji, ko v okviru prvega oziroma tretjega stebra veljata dva različna postopkovna okvira za varstvo temeljnih pravic; zato ponavlja zahtevo, da se dvojni okvir odpravi z uporabo premostitvene določbe, kar omogoča člen 42 PEU;
12.
zahteva, da Komisija prične izvajati ocenjevanje vse sprejete protiteroristične zakonodaje EU s stališča učinkovitosti, nujnosti, sorazmernosti in spoštovanja temeljnih pravic; odločno poziva Komisijo in Svet, naj pretehtata sprejem možnih ukrepov, s katerimi bi se v prihodnosti izognili ponovnim tovrstnim resnim kršitvam zasebnosti;
13.
ostro obsoja kakršne koli tajne operacije na ozemlju EU, ki bi vplivale na zasebnost državljanov EU; je močno zaskrbljen, da bi se take operacije dogajale, ne da bi bili evropski državljani in njihovi parlamentarni predstavniki o tem obveščeni; poziva Združene države Amerike in njihove obveščevalne in varnostne službe, naj delujejo v duhu dobrega sodelovanja in obvestijo svoje zaveznike o kakršnih koli operacijah, ki jih nameravajo izvajati na ozemlju EU;
14.
poziva Odbor za državljanske svoboščine, pravosodje in notranje zadeve, naj skupaj z Odborom za ekonomske in monetarne zadeve čim prej opravi skupno zaslišanje Evropske centralne banke, Komisije, Sveta, Evropskega varuha osebnih podatkov ter drugih zasebnih in javnih strani, ki so povezane z zadevo, da se odkrije, katere informacije so morda pridobili;
15.
naroči svojemu Predsedniku, naj to resolucijo posreduje Svetu, Komisiji Evropski centralni banki, vladam in parlamentom držav članic ter držav kandidatk in vladi ter zbornicama kongresa Združenih držav Amerike.
