Varovanje osebnih podatkov
Pravosodje in notranje zadeve
2006-09-27 - 14:41
Evropski parlament je v sredo v postopku posvetovanja potrdil predlog okvirnega sklepa Sveta EU o varstvu osebnih podatkov, ki se obdelujejo v okviru policijskega in pravosodnega sodelovanja v kazenskih zadevah. Poslanci so o predlogu razpravljali že junija, poudarjajo pa pomen kvalitete in veljavnosti podatkov ter nadzornih mehanizmov v državah članicah, ki bi preprečevali morebitne zlorabe sistema in z njimi povezane posledice.
Poročilo, ki ga je pripravila poslanka Martine ROURE (PES, FR) , ugotavlja, da so države članice odgovorne za redno preverjanje kakovosti osebnih podatkov. Kolikor je to mogoče, se v baze podatkov navedejo sodne odločbe in sklepi o nepreganjanju, medtem ko bi morali tiste podatke, ki temeljijo na mnenjih ali osebnih ocenah, preveriti pri viru ter navesti njihovo stopnjo točnosti ali zanesljivosti. Članice morajo izvajati tudi proceduralne in tehnične ukrepe, ki zagotavljajo spoštovanje rokov za shranjevanje osebnih podatkov. Med ukrepi je tudi samodejen in reden izbris osebnih podatkov po določenem obdobju, osebe na katere se nanašajo, pa morajo biti obveščene o časovnem obdobju, v katerem se bodo podatki shranjevali.
Poslanci poudarjajo, da bi morale države članice še dodatno jamčiti za zanesljivost osebnih podatkov, ki jih posredujejo tretjim državam, pri čemer bi morali označiti tudi stopnjo njihove natančnosti in zanesljivosti. Tretjim državam bi lahko posredovali le podatke, ki jih zberejo ustrezni organi. Zapis o poizvedbi po osebnih podatkih bi moral biti na voljo ustreznim nadzornikom tudi brez posebne prošnje. Organi, ki zbirajo osebne podatke, morajo biti vedno obveščeni o morebitni nadaljnji obdelavi teh podatkov, te načine obdelave pa bi morali tudi sistematično spremljati, da bi zagotovili njihovo ustreznost.
Osebni podatki o ljudeh, ki niso osumljenci v kazenskih postopkih, bi se lahko uporabljali le v namene, v katere so bili zbrani ter za omejeno časovno obdobje, z ustreznimi omejitvami v dostopu in posredovanju. Kadar zasebniki zbirajo in obdelujejo podatke, povezane z organi javne oblasti, mora biti za morebitno zlorabo zagrožena kazenska odgovornost. Posredovanje tovrstnih podatkov organom oblasti drugih držav članic bi bilo možno le v primeru izvajanja zakonitih dejavnosti ali z namenom preprečevanja, preiskave, odkrivanja ali pregona določenih kaznivih dejanj.
Parlamentarci poudarjajo, da bi morale biti odločitve, ki temeljijo na avtomatski obdelavi podatkov predmet jasnih pogojev in varovalk, še posebej, če imajo pravne ali občutne posledice za posameznika. Tovrstne odločitve ali ukrepi so lahko dovoljeni le, če so izrecno določeni v zakonodaji in morajo varovati interese posameznika. Za varovanje pravic posameznika pri oblikovanju zakonodaje o obdelavi podatkov pa so odgovorni nadzorni organi in ne same države članice.
20060922IPR10899 Poročilo: Martine Roure - Varstvo osebnih podatkov
-//EP//TEXT REPORT A6-2006-0192 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
