Poslanci pozivajo Catherine Ashton, naj uradno prizna svet libijskih upornikov
Zunanji odnosi
Plenarno zasedanje
2011-03-10 - 12:42
Evropski parlamentarci pozivajo visoko predstavnico za skupno zunanjo in varnostno politiko naj prizna začasni prehodni nacionalni svet za uradnega predstavnika libijske opozicije. Skupna resolucija vseh političnih skupin tudi poziva države članice, naj bodo pripravljene na morebitno razglasitev območja prepovedi preletov nad Libijo in pomagajo beguncem.
Dokument poziva države članice, naj bodo pripravljene na odločitev varnostnega sveta Združenih narodov o nadaljnjih ukrepih, vključno z možnostjo območja prepovedi preletov, ki pa bodo morali biti v skladu z mandatom Združenih narodov in usklajeni z Arabsko ligo ter Afriško unijo. Resolucijo je Parlament sprejel s 584 glasovi za, 18 proti in 18 vzdržanimi glasovi. V sredini razpravi je podpori morebitni razglasitvi območja prepovedi preletov sicer nasprotovala le skupina GUE/NGL.
Parlamentarci želijo, da bi libijski uporniki dobili več mednarodne podpore, zato pozivajo visoko predstavnico za skupno zunanjo in varnostno politiko Catherine Ashton, naj vzpostavi odnose z začasnim prehodnim nacionalnim svetom in začne postopek, da bi postali uradni. Resolucija tudi najostreje obsoja očitno in sistematično kršenje človekovih pravic v Libiji, zlasti nasilno zatiranje miroljubnih protestnikov in poziva polkovnika Gadafija naj nemudoma odstopi ter tako prepreči dodatno prelivanje krvi in omogoči mirno politično tranzicijo.
Človekoljubna pomoč beguncem
Zaradi spopadov je iz Libije doslej pobegnilo že več kot 200 tisoč tujcev, ki so bili tam zaposleni. Parlament poziva EU in države članice, naj zagotovijo zračni in pomorski prevoz za pomoč pri njihovem vračanju v domovino ali preselitev migrantov, prosilcev za azil in beguncev iz ter zagotovijo finančno pomoč kot odziv na skupen poziv visokega komisarja Združenih narodov za begunce in Mednarodne organizacije za migracije.
Na zahtevo italijanskih in malteških poslancev in kljub nekaterim začetnim pomislekom iz drugih nacionalnih delegacij, resolucija poziva Komisijo naj, kot predvideva Lizbonska pogodba, v skladu z načelom solidarnosti in skupne odgovornosti za nadzor zunanjih meja Unije, p ripravi vse potrebne ukrepe, vključno z ustreznimi finančnimi, humanitarnimi in tehničnimi viri, da se zagotovi ustrezno odzivanje EU na morebitno množično preseljevanje.
V ločeni resoluciji o 16. zasedanju Sveta OZN za človekove pravice, ki poteka v Ženevi do 25. marca, poslanci pozdravljajo soglasno izključitev Libije iz tega organa. Opozarjajo, da bi nekatere grobe in sistematične kršitve človekovih pravic v Libiji utegnile soditi med zločine proti človečnosti, zato pozivajo k napotitvi neodvisne mednarodne komisije v Libijo, ki bi preiskala vse domnevne kršitve mednarodnega prava o človekovih pravicah v tej državi.
Evropska strategija za Libijo
Poleg priporočil glede območja prepovedi preletov in pomoči beguncem poslanci želijo, da bi voditelji držav članic EU na izrednem srečanju v petek sprejeli tudi naslednje ukrepe:
Zamrznitev premoženja Gadafijevega režima bi morala zajemati celotno libijsko državno premoženje, vključno z državnimi premoženjskimi skladi, in zaslužek od prodaje nafte in zemeljskega plina. Nezakonito pridobljeno premoženje pa je treba raziskati in v prihodnosti vrniti libijskemu prebivalstvu.
Nujno je treba razviti ambicioznejšo in učinkovitejšo evropsko sosedsko politiko, ki bo kot prednostna merila imela neodvisnost sodstva, spoštovanje temeljnih pravic, pluralizem in svobodo tiska ter boj proti korupciji.
20110310IPR15255 Resolucija Evropskega parlamenta o južnem sosedstvu, zlasti Libiji Resolucija EP o prednostnih nalogah v zvezi s 16. zasedanjem Sveta OZN za človekove pravice
-//EP//TEXT MOTION P7-RC-2011-0169 0 NOT XML V0//SL
-//EP//TEXT MOTION P7-RC-2011-0158 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
