Francija in druge članice morajo nemudoma prekiniti izgone Romov
Pravosodje in notranje zadeve
Plenarno zasedanje
2010-09-09 - 13:14
Parlament izraža globoko zaskrbljenost zaradi ukrepov oblasti v Franciji in drugih članicah Unije ter poudarja, da predstavljajo množični izgoni kršitev evropske zakonodaje, saj pomenijo diskriminacijo na podlagi rase in narodnosti. V dokumentu, sprejetem v četrtek, poslanci oblikovalce politik pozivajo, naj se izogibajo hujskanju in so kritični do Sveta ter Komisije, ker se nista zadosti posvetila temu vprašanju.
Resolucija, ki so jo skupaj predlagale skupine S&D, ALDE, Zeleni/EFA in GUE/NGL, Francijo in druge članice EU poziva, naj nemudoma prekinejo vse izgone, zbiranje prstnih odtisov izgnanih Romov pa je nezakonito in v nasprotju z Listino EU o temeljnih pravicah. Parlament zavrača vsakršne izjave, ki manjšine in priseljence povezujejo s kriminalom ter ustvarjajo diskriminatorne stereotipe in dajejo verodostojnost rasističnim izjavam in dejanjem skupin skrajne desnice.
Poslanci poudarjajo, da po evropski zakonodaji o prostem pretoku oseb pomanjkanje finančnih sredstev nikakor ne more upravičevati samodejnega izgona državljanov EU. O omejitvi svobode gibanja in prebivanja zaradi javne varnosti se namreč lahko odloča samo na podlagi osebnega ravnanja, ne pa na podlagi splošnega vidika preprečevanja, etničnega ali narodnega izvora. Poleg tega je treba oceniti vsak sklep o izgonu posebej in o vsakem posebej odločati, pri tem pa upoštevati osebne okoliščine ter zagotoviti postopkovna jamstva in pravna sredstva
Zahteva po celoviti analizi stanja v Franciji in drugih državah članicah
Parlament z velikim obžalovanjem ugotavlja, da se je Evropska komisija kot varuhinja pogodb pozno in skromno odzvala pri preverjanju skladnosti dejanj držav članic z zakonodajo EU. Komisija bi morala trdno podpreti vrednote in načela, zapisana v Listini o temeljnih pravicah in pogodbah, ter se takoj odzvati s celovito analizo razmer v Franciji in vseh državah članicah o skladnosti romskih politik z evropsko zakonodajo.
Nezanimanje za aprilski vrh o Romih
Poslanci tudi obžalujejo, ker Komisija še vedno ni odgovorila na pozive Parlamenta, da naj pripravi predlog evropske strategije za Rome. Prav tako zelo obžalujejo pomanjkanje politične volje držav članic, ki se je odražalo na drugem evropskem romskem vrhu, kjer so sodelovali le trije ministri.
Parlament še dodaja, da trenutne razmere glede Romov v Evropi nikakor ne smejo vplivati na predvideni vstop Bolgarije in Romunije v Schengensko območje ter na pravice državljanov teh članic Unije.
Resolucija je bila sprejeta s 337 glasovi za, 245 proti in 51 vzdržanimi glasovi.
20100909IPR81794 Izgon Romov iz Francije: Evropski parlament zahteva ukrepanje EU (razprava na zasedanju, 7. 9. 2010)
-//EP//TEXT IM-PRESS 20100907IPR81450 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
