Vprašanje za čas za vprašanja H-0371/2010
za Komisijo
Delno zasedanje: september I 2010
Člen 116 poslovnika
Andres Perello Rodriguez
(S&D) Zadeva: Prispevek EU k uspehu vrha v Cancunu
Yvo de Boer, nekdanji odgovorni za podnebne spremembe pri Združenih narodih, je v Bonnu izjavil, da je „malo verjetno“, da bo na prihodnjem vrhu v Cancunu dosežen zavezujoč dogovor glede emisij toplogrednih plinov za obdobje po letu 2012, ko bo potekla veljavnost Kjotskega protokola. Druge politične osebnosti, ki so se udeležile srečanja v Bonnu, denimo Fernando Tudela, namestnik mehiškega ministra za okolje, so opozorile, da je treba pogajalski proces modernizirati in oživiti, da bo srečanje v Cancunu lahko uspešno.
Ali Komisija meni, da je na voljo še dovolj časa, da bo mogoče zagotoviti, da vrh v Cancunu ne bo le vmesni korak, temveč bo na njem dosežen res zavezujoč sporazum? Kaj lahko stori EU, da bodo trenutna pogajanja bolj prilagodljiva, praktična in učinkovita, z namenom doseči karseda dokončen kompromis za šestnajsto konferenco pogodbenic (COP 16)?
