VPRAŠANJE ZA USTNI ODGOVOR Z RAZPRAVO O-0059/09
v skladu s členom 108 Poslovnika
predložila
Werner Langen
, v imenu skupine PPE-DE ,
Jorgo Chatzimarkakis
, v imenu skupine ALDE
za Komisijo
Zadeva: Sporočilo Komisije "Odziv na krizo v evropski avtomobilski industriji" KOM(2009)0104
Komisija je konec februarja 2009 objavila sporočilo o krizi v evropski avtomobilski industriji. Avtomobilska industrija je eden paradnih konjev EU in zaposluje približno 12 milijonov ljudi. Finančna kriza je še posebej močno prizadela avtomobilsko industrijo. Ker je avtomobilska proizvodnja tesno povezana z drugimi industrijami, je upad povpraševanja po novih osebnih avtomobilih temu ustrezno prizadel tudi mnoge druge industrijske panoge v več državah članicah.
Evropska komisija bi morala pojasniti naslednja vprašanja:
1. Dostop do kreditnega financiranja je ključnega pomena za avtomobilsko industrijo in njene dobavitelje. Ali obstaja namera po razširitvi in/ali dopolnitvi trenutnega programa kreditov Evropske investicijske banke?
2. Novi „Začasni okvir Skupnosti za ukrepe državne pomoči“, sprejet decembra 2008 , olajšuje zagotavljanje finančne pomoči podjetjem. Kako bo lahko Komisija ohranila enake pogoje na notranjem trgu in se izognila konkurenčnemu subvencioniranju? Kako namerava Komisija preprečiti nepričakovane dobičke?
3. Komisija je predlagala ukrepe in programe, s katerimi namerava zaščititi delovna mesta v avtomobilski industriji in izboljšati strokovno usposobljenost. Ali je Komisija prepričana, da so ti ukrepi učinkoviti, če pomislimo, da se avtomobilska industrija v EU v povprečju spopada z 20-odstotnim presežkom zmogljivosti, medtem ko je ta delež v svetovnem merilu 30-odstoten?
4. Da bi se povečale naložbe, je v evropskem načrtu za oživitev gospodarstva predlagano javno-zasebno partnerstvo, v okviru katerega bi bilo vsaj 5 milijard EUR namenjenih avtomobilskemu sektorju. Kako lahko Komisija s pomočjo usklajevalnega okvira na evropski ravni zagotovi, da ne bodo posamezni drugačni ukrepi iz programa privedli do nelojalne konkurence?
Sporočilo o uporabi pravil o državni pomoči za ukrepe v zvezi s finančnimi institucijami v okviru trenutne svetovne finančne krize, december 2008 (UL C 16, 22.1.2009, str. 1); revidirano 25.2.2009 - C(2009) 1270.