17.2.2010 B7-0120/2010 PREDLOG RESOLUCIJE ob zaključku razprave o izjavi visoke predstavnice za zunanje zadeve in varnostno politiko
v skladu s členom 110(2) poslovnika
o Ukrajini
Lena Kolarska-Bobińska
,
Paweł Zalewski
,
Elmar Brok
,
José Ignacio Salafranca Sánchez-Neyra
,
Ioannis Kasoulides
,
Cristian Dan Preda
,
Elżbieta Katarzyna Łukacijewska
,
Filip Kaczmarek
,
Traian Ungureanu
,
Mário David
v imenu skupine PPE
PE432.977v01-00 B7‑0120/2010 Resolucija Evropskega parlamenta o Ukrajini
Evropski parlament ,
– ob upoštevanju pridružitvenega načrta med EU in Ukrajino, ki nadomešča akcijski načrt med EU in Ukrajino, ki ga je junija 2009 sprejel Svet za sodelovanje med EU in Ukrajino;
– ob upoštevanju pogajanj, ki so se začela 5. marca 2007, o pridružitvenem sporazumu, ki bo nadomestil sporazum o partnerstvu in sodelovanju,
– ob upoštevanju sporazuma o ponovnem sprejetju in poenostavitvi vizumskih postopkov med EU in Ukrajino, podpisanem junija 2007, ki ga je ukrajinska vrhovna rada (skupščina) ratificirala januarja 2008,
– ob upoštevanju vzhodnega partnerstva Evropske unije, oblikovanem na Evropskem svetu decembra 2008 in potrjenem s skupno izjavo na vrhunskem srečanju vzhodnega partnerstva v Pragi 7 maja 2009;
– ob upoštevanju memoranduma o soglasju za sodelovanje na področju energije med Evropsko unijo in Ukrajino, podpisanega 1. decembra 2005,
– ob upoštevanju dejstva, da je Ukrajina od marca 2008 članica Svetovne trgovinske organizacije,
– ob upoštevanju memoranduma o soglasju za vzpostavitev dialoga o regionalni politiki in razvoju regionalnega sodelovanja med ukrajinskim ministrstvom za regionalni razvoj in gradbeništvo in Evropsko komisijo, podpisanega 22. julija 2009,
– ob upoštevanju dejstva, da je ministrski svet iz pogodbe o ustanovitvi energetske skupnosti na srečanju v Zagrebu 18. decembra 2009 odobril pristop Ukrajine k tej pogodbi,
– ob upoštevanju skupne izjave, sprejete na skupni mednarodni investicijski konferenci med EU in Ukrajino o modernizaciji plinskega tranzitnega sistema, ki je potekala 23. marca 2009;
– ob upoštevanju sporazuma med Ukrajino in Rusko federacijo o tranzitnih pristojbinah za dobavo nafte v letu 2010, sklenjenega decembra 2009,
– ob upoštevanju dejavnosti delegacije Evropskega parlamenta v parlamentarnem odboru za sodelovanje med EU in Ukrajino in njene misije za opazovanje volitev,
– ob upoštevanju trinajstega srečanja parlamentarnega odbora za sodelovanje med EU in Ukrajino 26. in 27. oktobra 2009 v Kijevu ter zlasti končne izjave in priporočil,
– ob upoštevanju izida ukrajinskih predsedniških volitev, katerih prvi krog je potekal 17. januarja, drugi pa 7. februarja 2010,
– ob upoštevanju poročila o uvodnih ugotovitvah in sklepih mednarodne misije za opazovanje predsedniških volitev v Ukrajini 17. januarja (prvi krog) in 7. februarja 2010 (drugi krog),
– ob upoštevanju izjave visoke predstavnice Unije za zunanje zadeve in varnostno politiko in podpredsednice Komisije Catherine Ashton o obeh krogih ukrajinskih predsedniških volitev, ki jo je dala 8. februarja 2010,
– ob upoštevanju sprememb ukrajinske volilne zakonodaje, ki jih je vrhovna rada sprejela v zadnjem trenutku, to je 3. februarja 2010, tik pred drugim krogom predsedniških volitev,
– ob upoštevanj rezultatov nedavnih vrhunskih srečanj med EU in Ukrajino, vključno s priznanjem na vrhunskem srečanju med EU in Ukrajino v Parizu leta 2008, da je Ukrajina evropska država, ki jo z državami Evropske unije povezuje skupna zgodovina in skupne vrednote, ter sklepov vrhunskega srečanja med EU in Ukrajino v Kijevu 4. decembra 2009,
– ob upoštevanju člena 110(2) svojega poslovnika,
A. ker je Ukrajina strateško pomembna soseda EU ter njena naravna povezava z Rusijo in osrednjo Azijo; ker ima Ukrajina zaradi svoje velikosti, virov, prebivalstva in zemljepisne lege poseben položaj v Evropi ter je zato ključni dejavnik v regiji,
B. ker imata EU in Ukrajina 1257 kilometrov skupne meje z močnimi trgovinskimi in kulturnimi povezavami in nadaljnjimi možnostmi za regionalno trgovino, industrijsko sodelovanje in gospodarsko rast,
C. ker si Unija prizadeva doseči, da bi Ukrajina postala stabilna, demokratična, pravna država s tržnim gospodarstvom, ki bo temeljilo na lojalni konkurenci in socialni koheziji,
D. ker je eden od glavnih ciljev Parlamenta na področju zunanje politike povečati in spodbujati sosedsko politiko in vzhodno partnerstvo, in ker politična, gospodarska in družbena vprašanja v vzhodni Evropi pomenijo skupne izzive, ki terjajo usklajen odziv Evrope,
E. ker taka prizadevanja zahtevajo ozračje dobre volje, ki omogoča svobodno izmenjavo ljudi, blaga in idej,
F. ker je Ukrajina s pristopom k številnim mednarodnim organizacijam, med drugim tudi k Svetovni trgovinski organizaciji in energetski skupnosti, pokazala, da želi sprejeti mednarodna in evropska merila,
G. ker sta EU in Ukrajina odločeni, da bosta hitro napredovali pri doseganju cilja, ki predvideva ustanovitev skupnega prostotrgovinskega območja, kar je bilo potrjeno na nedavnih srečanjih na visoki ravni in vrhunskih srečanjih,
H. ker so bile volitve 17. januarja in 7. februarja 2010 svobodne in poštene, kot je potrdila evropska parlamentarna misija za opazovanje volitev, misija urada OVSE za demokratične ustanove in človekove pravice ter Svet Evrope, vendar ostaja zaskrbljenost zaradi dejstva, da je v zadnjem trenutku prišlo do sprememb ukrajinske volilne zakonodaje, da je v nekaterih predelih države prišlo do protestov zaradi dvomov o poštenosti volitev in zaradi politične in institucionalne negotovosti,
I. ker je tesno sodelovanje med EU in Ukrajino v interesu obeh strani in odraža voljo ukrajinskega ljudstva,
REZULTATI PREDSEDNIŠKIH VOLITEV IN ODNOSI Z EU
1. se seznanja z izidi ukrajinskih predsedniških volitev; v zvezi s tem poziva bodočega predsednika, naj njegov pristop k delu temelji na učinkovitosti ter naj bo njegovo delovanje (skupaj z ukrajinsko vlado) usmerjeno v spodbujanje demokratičnih mehanizmov, sprejemanje političnih in gospodarskih reform in krepitev stabilnosti in enotnosti v državi;
2. pozdravlja poročilo mednarodne misije za opazovanje volitev, ki navaja, da so bile volitve svobodne in poštene, v skladu z evropskimi vrednotami, ter da so bile izpolnjene vse obveze; kljub temu ugotavlja, da bo potrebno nadaljnje delo za odpravo pomanjkljivosti, ki so navedene v poročilu, da bi se v Ukrajini zagotovila demokracija; poziva vse ukrajinske politične stranke in njihove voditelje, naj sodelujejo pri krepitvi Ukrajine;
3. poudarja, da je sedaj, ko so mimo svobodne volitve, treba ustvariti še ustrezen, jasen in stabilen pravni okvir; poziva vse stranke, naj sprejmejo potrebne spremembe ukrajinske volilne zakonodaje v skladu z mednarodnimi merili, da se pred prihodnjimi volitvami oblikuje enoten volilni zakonik;
4. poziva Ukrajino, naj izkoristi to priložnost in poveča svoja notranja prizadevanja za krepitev pravne države in človekovih pravic, vključno z državljanskimi pravicami in pravicami manjšin, zlasti pravice do izobraževanja v manjšinskih jezikih, ter za krepitev boja proti korupciji, za strukturne reforme javnih financ in prosti trg v državi;
5. pričakuje, da bo Ukrajina ponovno izrazila svojo odločenost, da nadaljuje svojo pot k evropski integraciji in k tesnemu sodelovanju z EU na področju sosedske politike v okviru vzhodnega partnerstva in črnomorske sinergije;
6. obenem poziva Komisijo in Svet, naj ponovno izrazita voljo Unije, da podpre ukrajinska evropska pričakovanja in pomaga državi, da doseže ta cilj z gospodarskimi sredstvi in uporabnimi ukrepi, vključno s koraki, ki jih določata pridružitveni načrt med EU in Ukrajino ter vzhodno partnerstvo; poziva Komisijo in Svet, naj raven te podpore temelji na preverjenem delovanju ukrajinskega vodstva pri uvajanju pravne države in gospodarskih reform;
VZHODNO PARTNERSTVO IN ZDRUŽENJE
7. poziva Unijo in države članice, naj v celoti podprejo ukrepe, začrtane v vzhodnem partnerstvu, vključno z vodilnimi pobudami za integrirano obmejno upravljanje in energijo ter prostotrgovinsko območje kot prve korake v dolgosežnem partnerstvu;
8. pozdravlja zavezanost ukrajinskega parlamenta v parlamentarni skupščini Euronest, ki bo kmalu začela uradno delovati, da med drugim preveri sodelovanje v okviru vzhodnega partnerstva in zagotovi učinkovitost parlamentarnih dejavnosti in izvajanje EU meril in prakse v Ukrajini;
9. poziva, naj se pred dokončanjem pogajanj o pridružitvenem sporazumu leta 2011 v celoti izvede pridružitveni program;
10. poziva Komisijo, naj zaradi predvidevanj, da se bodo povečali čezmejni stiki z Ukrajino, okrepi programe, izvajane v okviru kohezijskega sklada in drugih evropskih skladov;
11. poziva države članice vzhodnega partnerstva, naj okrepijo svoje vzajemne politične in gospodarske odnose, da se spodbudi večstranski pristop;
12. poudarja, da je pomembno povečati sodelovanje na področju mladinskih in študentskih izmenjav in razvoja šolskih programov, kar bi Ukrajincem omogočilo, da spoznajo svobodne, demokratične države in Evropsko unijo ter vzpostavijo mednarodne stike, kar bi imelo poziven vpliv na družbeno-gospodarsko in kulturno sodelovanje med Ukrajino in svobodno EU in njenimi državami članicami;
13. globoko obžaluje odločitev odhajajočega ukrajinskega predsednika Viktorja Jušenka, da Stepana Bandero, vodjo organizacije ukrajinskih nacionalistov, ki je sodelovala z nemškimi neonacisti, posthumno odlikuje z nazivom "ukrajinski narodni heroj"; v zvezi s tem upa, da bo novo ukrajinsko vodstvo ponovno obravnavalo take odločitve in bo ohranilo svojo zavezanost evropskim vrednotam;
GOSPODARSKO POVEZOVANJE
14. poziva k okrepitvi sodelovanja Ukrajine in EU na trgovinskem in gospodarskem področju, čemur je Ukrajina dala veliko spodbudo s svojim pristopom k Svetovni trgovinski organizaciji, ter spodbuja obe strani, naj prevzameta še večje obveznosti pri pogajanjih o čvrstem in obsežnem prostotrgovinskem območju;
15. poziva, naj se v Ukrajini izboljša ozračje za poslovanje in naložbe, zlasti z napredkom pri vzpostavljanju pravne države, pri reformah pravosodja in v boju proti korupciji, kar bi zelo koristilo gospodarskim odnosom;
16. meni, da je bistvenega pomena okrepitev sodelovanja na visoki ravni med Ukrajino in EU na energetskem področju, ter poziva k napredku pri liberalizaciji ukrajinskega energetskega trga in njegovo vključitev v Evropo;
17. poudarja pomen, da se zagotovi varen, pregleden in zanesljiv energetski tranzitni sistem med Ukrajino in EU, ter zato pozdravlja sporazum med Ukrajino in Rusijo o tranzitnih pristojbinah za leto 2010; vendar poziva, naj se bodoči sporazumi sklenejo mnogo prej, preden nastopi rok za njihov začetek veljavnosti, da se tako prepreči negotovost glede energetske oskrbe;
18. pozdravlja sporazum o tem, da bo EU financirala ukrajinsko plinsko infrastrukturo, ter poziva k nadaljnjemu sodelovanju EU pri ukrajinski energetski infrastrukturi, da bi v prihodnosti Ukrajina in EU skupaj prevzeli odgovornost za pretok in tranzit plina in nafte proti EU;
19. poziva Ukrajino, naj v celoti izvaja in ratificira svoj pristop k pogodbi o energetski skupnosti in hitro sprejme nov zakon o plinu, ki bo v skladu z Direktivo EU 2003/55/ES;
20. poudarja, da mora Ukrajina še nadalje preoblikovati svoj notranji trg z električno energijo in druge energetske sektorje, da se uskladi z evropskimi merili in omogoči večjo konkurenco;
21. poudarja, da se s sporazumom o čvrstem in obsežnem prostotrgovinskem območju štiri svoboščine širijo tudi v Ukrajino, kar državi zagotavlja postopno vključevanje v notranji trg EU;
22. pozdravlja namen, da se v Kijevu odpre predstavništvo Evropske investicijske banke, ter poudarja, da je pomembno, da Evropska investicijska banka razširi svoje obveznosti na Ukrajino;
SVOBODA GIBANJA
23. meni, da je bil pri izvajanju sporazumov o ponovnem sprejemu in poenostavitvi vizumskih postopkov narejen velik napredek , ter poziva k nadaljnjemu dialogu o izboljšanju sporazuma o poenostavitvi vizumskih postopkov, zlasti z možnostjo, da se koristi od tega sporazuma razširijo na več kategorij ukrajinskih državljanov in da se uporabijo ustrezna sredstva za poenostavitev splošnega postopka za pridobivanje vizumov za ukrajinske državljane pred sprejetjem nove zakonodaje EU o vizumskih postopkih;
24. poziva države članice, naj vizumski zakonik uporabljajo tako, da bo postopek za pridobivanje in izdajo vizumov za vlagatelja prošnje čim hitrejši in enostavnejši, ter naj čim bolj znižajo pristojbine tega postopka; poziva vse države članice, naj upoštevajo sporazum Unije o poenostavitvi vizumskih postopkov ter naj opustijo vse nepotrebne postopke;
25. pozdravlja napredek, ki je bil narejen na poti za dosego dolgoročnega cilja o vzpostavitvi režima brez vizumov za Ukrajino, ter začetek strukturiranega dialoga o vizumih na poti k temu cilju; meni, da bo dosega tega cilja poenostavila nadaljnje vključevanje Ukrajine v evropske strukture;
26. poudarja, da mora Svet v tem letu podpreti načrt za potovanja brez vizumov za ukrajinske državljane, h kateremu poziva tudi sporočilo Komisije o vzhodnem partnerstvu; poziva Svet, naj Komisijo pooblasti, da v bližnji prihodnosti pregleda sporazum z Ukrajino o poenostavitvi vizumskih postopkov zaradi možnosti, da se v skladu s členom 14(4) sporazuma in drugo fazo pakta o mobilnosti in varnosti opustijo vse vizumske pristojbine;
27. poziva Komisijo, naj z državami članicami in Ukrajino pripravi posebne ukrepe, ki bodo veljali v času evropskega nogometnega prvenstva leta 2012, da se imetnikom vstopnic poenostavijo potovanja;
o
o o
28. naroči svojemu predsedniku, naj to resolucijo posreduje Svetu, Komisiji, državam članicam ter ukrajinski vladi in parlamentu.
