24. 10. 2011 B7-0550/2011 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o sedanjih razmerah v Ukrajini
Rebecca Harms
,
Werner Schulz
,
Raül Romeva i Rueda
,
Indrek Tarand
,
Nicole Kiil-Nielsen
v imenu skupine Verts/ALE
PE472.747v01-00 B7‑0550/2011 Resolucija Evropskega parlamenta o sedanjih razmerah v Ukrajini
Evropski parlament ,
– ob upoštevanju svojih prejšnjih resolucij o Ukrajini, zlasti svoje resolucije o primeru Julije Timošenko z dne 9. junija 2011,
– ob upoštevanju sporazuma o partnerstvu in sodelovanju med Evropsko unijo in Ukrajino, ki je začel veljati 1. marca 1998, in sedanjih pogajanj o novem pridružitvenem sporazumu, ki bo nadomestil sporazum o partnerstvu in sodelovanju,
– ob upoštevanju pridružitvenega načrta med EU in Ukrajino, ki nadomešča akcijski načrt in ga je junija 2009 sprejel svet za sodelovanje med EU in Ukrajino,
– ob upoštevanju izjave visoke predstavnice Catherine Ashton v imenu Evropske unije o primeru Julije Timošenko z dne 11. oktobra 2011,
– – ob upoštevanju sporočila Komisije „Pregled evropske sosedske politike“ z dne 12. maja 2011 in poročila o napredku o izvajanju evropske sosedske politike z dne 25. maja 2011,
– ob upoštevanju skupne izjave o vzhodnem partnerstvu, sprejete na vrhu v Varšavi 29. in 30. septembra 2011,
– ob upoštevanju člena 110(2) svojega poslovnika,
A. ker je evropska integracija še vedno osrednja prednostna naloga ukrajinskega političnega programa in ena od glavnih ambicij ukrajinske družbe kot tudi sedanje vlade in preteklih vlad ne glede na politične sile na oblasti; ker je stabilna in demokratična Ukrajina, ki spoštuje načela socialno tržnega gospodarstva in pravne države, človekove pravice in varstvo manjšin ter zagotavlja spoštovanje temeljnih pravic v interesu tako EU kot tudi ukrajinskega ljudstva;
B. ker so voditelji EU in vzhodnoevropski voditelji na Varšavskem vrhu 29. in 30. septembra 2011 ponovno potrdili, da evropsko partnerstvo temelji na skupnih vrednotah in načelih svobode, demokracije, spoštovanja človekovih pravic in temeljnih svoboščin ter načelih pravne države;
C. ker korupcija in zloraba moči v Ukrajini ostaja razširjena težava, ki zahteva jasen odziv organov za privedbo odgovornih pred sodišče; ker morajo biti pregoni in preiskave nepristrani in neodvisni in ne smejo biti predmet političnih odločitev;
D. ker se obsežna reforma sodstva, spoštovanje pravne države pri kazenskih preiskavah in pregonih, vključno z načelom poštenih, nepristranih in neodvisnih sodnih postopkov v Ukrajini še ne izvaja v praksi, ker je spoštovanje pravne države, ki vključuje poštene, nepristranske in neodvisne sodne postopke, predpogoj za nadaljnji razvoj odnosov med EU in Ukrajino;
E. ker je 11. oktobra 2011 okrožno sodišče Pečersk v Kijevu bivšo predsednico vlade Julijo Timošenko obsodilo na sedem let zapora zaradi zlorabe oblasti, ker je zahtevala, da družba Naftogaz podpiše sporazum o uvozu z Rusijo v letu 2009, pri čemer mora tej glavni energetski družbi v državi plačati 200 milijonov dolarjev in v naslednjih treh letih ne sme kandidirati na volitvah;
F. ker je 12. oktobra ukrajinska varnostna služba sprožila nov kazenski postopek proti Juliji Timošenko in bivšemu predsedniku vlade Lazarenku, ker sta obtožena sodelovanja, saj sta kot predsednika in dejanska lastnika Združenih energetskih sistemov Ukrajine obsežno zlorabila ukrajinska javna sredstva;
G. ker je predsednik Janukovič izrazil svojo podporo, da se odpravi kazenska narava člena 365 Kazenskega zakonika, po katerem je bila obtožena in obsojena Julija Timošenko; ker ukrajinski parlament sedaj proučuje člena 364 in 365;
H. ker je bil bivši minister za notranje zadeve Jurij Lučenko aretiran zaradi zlorabe oblasti, ki je povzročila resne posledice, in prilastitve državnega premoženja na podlagi zlorabe položaja, ter se nahaja v zaporu od 27. decembra 2010; ker je sojenje trenutno v teku kljub poslabšanju njegovega zdravstvenega stanja;
I. ker so tudi drugi člani bivše vlade Julije Timošenko žrtve sodnega pregona;
J. ker se politično vmešavanje v ukrajinski pravosodni sistem stopnjuje, zlasti kar zadeva sedanje politično motivirano zamenjavo uradnikov;
K. ker EU še naprej poudarja potrebo po spoštovanju človekovih pravic in pravne države pri sedanjih pogajanjih o ambicioznem pridružitvenem sporazumu z Ukrajino, ki bo okrepil in poglobil odnose na vseh ravneh ter okrepil evropsko perspektivo Ukrajine;
L. ker so se zaključila pogajanja o poglobljenem in obsežnem prostotrgovinskem sporazumu kot delu pridružitvenega sporazuma;
1. obžaluje način sojenja proti Juliji Timošenko, ki je bilo po mnenju mnogih neodvisnih opazovalcev politično motivirano in ni izpolnjevalo mednarodnih standardov;
2. izraža svojo zaskrbljenost nad široko razširjenim mnenjem, da so bili pravosodni ukrepi v tem primeru uporabljeni selektivno, in opozarja pred morebitno uporabo kazenskega prava kot sredstva za pregon političnih nasprotnikov in dosego političnih ciljev;
3. poziva ukrajinske oblasti, naj zagotovijo nepristranskost in preglednost pritožbenega postopka in jih poziva, naj Timošenkovi ne omejuje možnosti kandidature na parlamentarnih volitvah, predvidenih za naslednje leto;
4. opozarja ukrajinske oblasti, da obstaja skupno evropsko razumevanje in razlikovanje med odločitvami, sprejetimi v okviru političnega procesa v času mandata brez osebnega okoriščanja, in odločitvami, ki legitimirajo korupcijo in neposredno ali posredno vodijo do osebnih ekonomskih koristi; s tem v zvezi obžaluje odločitev ukrajinskega parlamenta, da preloži obravnavo zakonodajnih sprememb, s katerimi bi se ukinila zaporna kazen za določene vrste gospodarskega kriminala in omogočila izpustitev Timošenkove iz zapora;
5. poudarja pomembnost ukrajinskega evropskega procesa vključevanja za uresničevanje gospodarskih, socialnih in političnih reform v Ukrajini; poudarja, da je bistven napredek pri pogajanjih o pridružitvenem sporazumu odvisen od spoštovanja demokratičnih standardov EU in pravne države;
6. se s tem v zvezi seznanja z odločitvijo predsednikov Komisije in Sveta, da preložita srečanje z ukrajinskim predsednikom Viktorjem Janukovičem, napovedanim za 20. oktober, ki naj bil odprl pot za dokončno sprejetje sporazuma na prihodnjem vrhu med EU in Ukrajino;
7. pozdravlja dokončanje poglobljenega in razširjenega prostotrgovinskega območja kot pomemben korak za sklenitev pridružitvenega sporazuma;
8. meni, da je boj proti korupciji temeljni dejavnik za vzpostavitev in konsolidacijo pravne države v Ukrajini z namenom poglobitve odnosov z EU in krepitvijo njene integracije v politike EU; poudarja, da ta prizadevanja zahtevajo poštene, nepristranske in neodvisne zakonodajne postopke;
9. poziva Komisijo, naj z boljšo uporabo programa EU za izgradnjo zmogljivosti pomaga pri reformi sodstva v Ukrajini in naj preuči ustanovitev svetovalne skupine EU na visoki ravni za Ukrajino, da bi ji tako pomagala pri njenih prizadevanjih za uskladitev svoje zakonodaje z zakonodajo EU, tudi kar zadeva sodstvo;
10. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, vladam držav članic, predsedniku, vladi, in parlamentu Ukrajine ter parlamentarnim skupščinam Sveta Evrope in Organizacije za varnost in sodelovanje v Evropi.
