P6_TA(2006)0091
Okolju prijaznejši načini ribolova
A6-0019/2006
Resolucija Evropskega parlamenta o okolju prijaznejših načinih ribolova ( 2004/2199(INI) )
Evropski parlament
, –
ob upoštevanju reforme skupne ribiške politike,
–
ob upoštevanju sporočila Komisije Svetu in Evropskemu parlamentu o okolju prijaznejših načinih ribolova: Vloga tehničnih ohranitvenih ukrepov ( KOM(2004)0438 ),
–
ob upoštevanju člena 45 svojega Poslovnika,
–
ob upoštevanju poročila Odbora za ribištvo ( A6-0019/2006 ),
A.
ker je treba spodbujati načine ribolova, ki spoštujejo okolje,
B.
ker je trajnost ribolovnih virov ključna za zagotavljanje ribolovne dejavnosti in dolgoročne sposobnosti preživetja ribiškega sektorja,
C.
ker bi morali biti ribiči in njihova reprezentativna združenja vključeni v določanje ukrepov za zaščito morskega okolja in za obnavljanje izčrpanega staleža,
D.
ker bi bilo treba uvesti primerne družbeno-gospodarske ukrepe, da se ribičem zagotovi nadomestilo za stroške zaradi zmanjšanja dela, ki so povezani z načrti obnove izčrpanega staleža;
1.
pozdravlja sporočilo Komisije o spodbujanju okolju prijaznejših načinov ribolova;
2.
opozarja Komisijo, da bi morala na ukrepe za zaščito morskega okolja in obnovo izčrpanega staleža gledati širše, zlasti tako, da za dopolnitev obstoječih metod upravljanja upošteva in preuči druge dejavnike, ki pomembno vplivajo na morsko okolje in stanje virov, kakor so onesnaževanje na obalah in odprtih morjih, industrijske in kmetijske odplake, poglabljanje morskega dna in pomorski promet;
3.
poudarja, da bi morali biti vsi tehnični ukrepi za zaščito morskega okolja in obnovo izčrpanega staleža rib utemeljeni na znanstvenih ribolovnih raziskavah;
4.
meni, da je to pomemben korak k ekološko trajnostnemu upravljanju ribištva za zmanjšanje vpliva ribolova na morsko okolje, pri čemer je treba upoštevati, da je določena raven vpliva ribolova v razumnih mejah neizogibna; opozarja, da imajo onesnaževanje, prelov in netrajnostni načini ribolova velik vpliv na ribištvo, saj je bilo na primer znanstveno dokazano, da nekatera onesnaževala povzročajo resno škodo na različnih stopnjah morske prehranjevalne verige, kar ima resne posledice tudi za komercialne vrste, ki bi jih bilo treba zaščititi;
5.
meni, da se gospodarsko in družbeno pomembnih ribolovnih dejavnosti kljub velikemu pomenu okoljskih vidikov v prihodnje ne sme nadalje kaznovati z ukrepi upravljanja ribištva;
6.
poudarja, da je treba nujno doseči ravnotežje med družbeno-gospodarskimi zahtevami in okoljsko trajnostjo, hkrati pa poudarja, da je treba vzpostaviti mehanizem subvencij ali nadomestil za ribiče, ki so jih prizadele negativne posledice okolju prijaznega ribolova, zlasti tiste, ki izvajajo svojo dejavnost v manj razvitih območjih;
7.
poziva k uvedbi tehničnih postopkov za izboljšanje selektivnosti in s tem možnosti ulova rib prave velikosti, da se ohrani visoka produktivnost;
8.
poudarja, da je zadovoljiv razplod rib mogoč le, če se zagotovi, da se ribe drstijo in razvijajo določeno minimalno obdobje;
9.
poudarja potrebo po omejitvi vse večjih negativnih učinkov ribolova na morsko biološko raznovrstnost z ustanovitvijo morskih rezervatov, s pravočasnim zaprtjem določenih območij in z drugimi primernimi ter uravnoteženimi upravljalnimi ukrepi, ki se jih strogo izvaja, vsaj dokler se morski habitati ne vrnejo na varne biološke ravni;
10.
izraža posebno zaskrbljenost glede vprašanja izgubljenega ali namerno odvrženega ribolovnega orodja, v katero se še vedno ujamejo ribe, in poziva Komisijo, naj se proti temu spopade z ustreznimi kratkoročnimi in dolgoročnimi ukrepi, vključno s pozornim spremljanjem učinkovitosti vseh določil, ki so sprejeta na ravni EU;
11.
poudarja potrebo po zmanjšanju zavržkov z uvedbo primernih tehničnih ukrepov, ki temeljijo na zanesljivih znanstvenih raziskavah, kakor so lovopust, prepovedana območja in predpisi o velikosti mrežnega očesa, ki niso le biološko škodljivi, ampak tudi negativno vplivajo na gospodarstvo
,
pri čemer je treba upoštevati posebne lastnosti vsakega morskega območja, v katerem se izvajajo tehnični ohranitveni ukrepi;
12.
poziva Komisijo, naj nemudoma pripravi predloge pilotskih projektov za zmanjševanje zavržkov;
13.
predlaga zlasti, da se pretehta možnost prepovedi zavržkov, kar bi spremljale ustrezne spodbude za ribiče;
14.
poziva Komisijo, naj aktivno spodbuja sprejetje mednarodnega akcijskega načrta za zmanjšanje prilova v okviru FAO;
15.
poziva Komisijo, naj v okviru skupnega paketa upravljalnih ukrepov poudari razvoj okolju prijaznega ribolova;
16.
poziva Komisijo, naj se izogiba navzkrižnim ciljem in odvečnim predpisom ter izkoristi to priložnost za poenostavitev celotnega regulativnega sistema;
17.
poziva Komisijo, naj presodi uporabo okolju prijaznih tehničnih načinov ribolova kakor dopolnilo k obstoječim omejitvam prizadevanj v zvezi z načrti za obnovitev staleža;
18.
meni, da je v zvezi s tem nujno treba razvijati in izvajati satelitsko tehnologijo za ugotavljanje položaja ribiških ladij, ki so brez dovoljenj v varstvenih območjih in v zaščitenih morskih območjih, da se zagotovi učinkovita zaščita rib, njihovega ključnega naravnega okolja in druge biološke raznovrstnosti;
19.
poudarja, da je treba zaradi pospeševanja ciljev sporočila Komisije podpreti ukrepe, sprejete v okviru reformirane skupne ribiške politike, zlasti:
a)
uvedbo decentraliziranega pristopa, ki bo upošteval posebnosti posameznih vrst rib,
b)
razvoj postopka odločanja, v sodelovanju z regionalnimi svetovalnimi sveti (RSS), za uporabo tehničnih ukrepov, s katerimi bo mogoče razvijati, izvajati in spremljati posebne zahteve in lokalne ukrepe,
c)
povečanje tehnične in finančne podpore za RSS, da se jim omogoči primeren prispevek k doseganju tega cilja,
d)
razvoj skupnega znanstvenega in tehničnega raziskovanja na ravni Skupnosti,
e)
vključitev okolju prijaznih predpisov za ribolov v dolgoročno upravljanje,
20.
poudarja pomen sporočila Komisije, ki bi moralo igrati večjo vlogo pri ureditvi morskega ribolova, da se ustvari pozitivna dolgoročna prihodnost tako za tiste, ki se preživljajo z ribolovom, kakor tudi za morsko okolje;
21.
naroči svojemu predsedniku, naj to resolucijo posreduje Svetu in Komisiji.
