Vprašanje za čas za vprašanja H-0299/2010
za Komisijo
Delno zasedanje: junij 2010
Člen 116 poslovnika
Anni Podimata
(S&D) Zadeva: Vloga trga instrumentov zamenjave kreditnega tveganja državnih obveznic
Pojavljanje težav s fiskalnim primanjkljajem v Grčiji, na Portugalskem in v Španiji ter splošna fiskalna kriza v euroobmočju sta izpostavila veliko neučinkovitost nadzora in popolno pomanjkanje preglednosti trga instrumentov zamenjave kreditnega tveganja državnih obveznic ( sovereign credit default swaps market – CDS ). Po navedbah udeležencev na trgu in mednarodnega tiska se je vloga instrumentov zamenjave kreditnega tveganja državnih obveznic spremenila: iz sredstva za prenos tveganja, ki je vlagateljem omogočalo, da svoj položaj v državnem dolgu zavarujejo, so postali instrument, ki omogoča špekulacije, povzroča prelivanje tveganj in vpliva na gibanje cen, in sicer na načine, ki ne odražajo nujno dejanskega fiskalnega položaja države.
Glede na pričakovane predloge Komisije o reguliranju zunajborznega trga ( over-the-counter market ), ali bodo predloženi konkretni predlogi glede trga instrumentov zamenjave kreditnega tveganja in ali obstaja namera, da se omejijo tisti instrumenti zamenjave kreditnega tveganja državnih obveznic, s katerimi se ne zavarujejo že prevzeta tveganja in pozicije?
V luči razprave o novem pristopu k ekonomskemu upravljanju in novega svežnja o finančnem nadzoru ter glede na veliko grožnjo sistemske okužbe zaradi negotovosti, povezane z izpostavljenostjo udeležencev na trgu tveganju, ali je dolgoročna finančna in fiskalna stabilnost euroobmočja ogrožena zaradi pomanjkanja informacij o položaju sodelujočih pri instrumentih zamenjave kreditnega tveganja na trgu teh instrumentov ter o tistih, ki imajo na koncu koristi?
