3.3.2010 B7-0136/2010 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o izvajanju priporočil iz Goldstonovega poročila o Izraelu in Palestini
Annemie Neyts-Uyttebroeck
v imenu skupine ALDE
PE432.995v01-00 B7‑0136/2010 Resolucija Evropskega parlamenta o izvajanju priporočil iz Goldstonovega poročila o Izraelu in Palestini
Evropski parlament ,
– ob upoštevanju vrednot, kot so spoštovanje človeškega dostojanstva, svoboda, demokracija, enakost, pravna država in spoštovanje človekovih pravic, na katerih temelji Evropska unija in so določene v členu 2 Pogodbe o Evropski uniji,
– ob upoštevanju splošne deklaracije o človekovih pravicah,
– ob upoštevanju ženevskih konvencij,
– ob upoštevanju svojih prejšnjih resolucij o Bližnjem vzhodu,
– ob upoštevanju sklepov Sveta o mirovnem procesu na Bližnjem vzhodu, sprejetih 8. decembra 2008,
– ob upoštevanju misije Združenih narodov za ugotavljanje dejstev o konfliktu v Gazi,
– ob upoštevanju resolucije generalne skupščine Združenih narodov št. 64/10,
– ob upoštevanju poročila generalnega sekretarja Združenih narodov, predstavljenega 5. februarja 2010 generalni skupščini te organizacije,
– ob upoštevanju dejstva, da je EU Hamas vključila na svoj seznam terorističnih organizacij,
– ob upoštevanju člena 110(2) svojega poslovnika,
A. ker je bilo v oboroženih spopadih v Gazi, ki so trajali od 27. decembra 2008 do 18. januarja 2009, ubitih več kot 1400 Palestincev in 13 Izraelcev, povzročena pa je bila tudi precejšnja škoda na civilni infrastrukturi,
B. ker je generalna skupščina Združenih narodov v resoluciji št. 64/10 z dne 5. novembra 2009 obe strani pozvala, naj izvedeta neodvisno, verodostojno in z mednarodnimi standardi skladno preiskavo,
C. ker nobena država članica EU ni glasovala za mandat Goldstonove misije,
D. ker je generalni sekretar Združenih narodov 3. decembra 2009 obe strani opozoril na resolucijo generalne skupščine Združenih narodov št. 64/10 o zahtevi, da do 29. januarja 2010 posredujeta pisne informacije o vseh ukrepih, ki sta jih sprejeli ali jih nameravata sprejeti,
E. ker je generalni sekretar Združenih narodov v izjavi 5. februarja obe strani pozval, naj opravita verodostojno domačo preiskavo o poteku konflikta v Gazi,
F. ker je generalna skupščina Združenih narodov v resoluciji 26. februarja 2010 znova pozvala tako Izrael kot Palestino, naj opravita verodostojno preiskavo, in zahtevala nadaljnja poročila v roku petih mesecev,
G. ker Hamas ni pogodbenik ženevskih konvencij, vendar je izjavil, da ga zavezujejo,
H. ker je izraelska vlada že začela postopek in tudi raziskala 150 ločenih incidentov med operacijo v Gazi,
I. ker so palestinske oblasti 25. januarja 2010 ustanovile neodvisno preiskovalno komisijo,
1. poziva Evropsko unijo prek njene visoke predstavnice/podpredsednice Komisije, naj v skladu z naštetimi vrednotami Unije oblikuje jasno, odločno in načelno stališče do priporočil iz Goldstonovega poročila;
2. poudarja, da je spoštovanje pravne države temeljna vrednota tako v Evropski uniji kot v njenih odnosih s tretjimi državami in stranmi; v tem okviru poudarja, da je zelo pomembno zagotoviti, da bosta obe strani v celoti spoštovali mednarodno pravo s področja človekovih pravic in mednarodno humanitarno pravo, kar mora biti ključni element za dosego pravičnega in trajnega miru na Bližnjem vzhodu;
3. odločno poziva vpleteni strani, vključno s Hamasom, naj opravita temeljiti, neodvisni, verodostojni in z mednarodnimi standardi skladni preiskavi;
4. poziva obe strani, naj se zavežeta, da bosta v celoti spoštovali vse ugotovitve in uresničili vse sklepe teh preiskav;
5. poudarja, da odgovornost in ugled Evropske unije in njenih držav članic zahtevata, da preiskavi polno spremljajo;
6. poziva Evropsko unijo in njene države članice, naj zagotovijo, da bo izid preiskav upoštevan v celoti in da se bo to odražalo v odnosih med Evropsko unijo in obema stranema;
7. se zaveda, da se brezupne razmere prebivalcev Gaze nadaljujejo zaradi blokade, ki 1,5 milijona ljudem ne odreka le tistega, kar nujno potrebujejo za posle in trgovino, ter jim onemogoča oskrbo s čisto vodo, popravilo kanalizacijskih naprav in obnovo poslopij, uničenih med spopadi, temveč ovira tudi oskrbo z nujno potrebno hrano, gorivom in medicinsko opremo;
8. pozdravlja poziv Sveta EU z dne 8. decembra 2009 k takojšnjemu, trajnemu in brezpogojnemu odprtju prehodov za pretok humanitarne pomoči, komercialnega blaga in ljudi v Gazo in iz nje ter za polno izvajanje sporazuma o gibanju in dostopu;
9. naroči svojemu predsedniku, naj to resolucijo posreduje Svetu, Komisiji, visoki predstavnici/podpredsednici Komisije, vladam in parlamentom držav članic, generalnemu sekretarju Združenih narodov, odposlancu četverice na Bližnjem vzhodu, izraelski vladi in parlamentu, predsedniku palestinskih oblasti in palestinskemu zakonodajnemu svetu.
