Vprašanje za ustni odgovor O-000007/2011
za Komisijo
Člen 115 poslovnika
Ulrike Rodust
,
Luis Manuel Capoulas Santos
,
Paolo De Castro
,
Linda McAvan
,
Jo Leinen
v imenu skupine S&D Zadeva: Škandal z dioksinom v živalski krmi v Nemčiji
Nemške oblasti so 27. decembra 2010 obvestile Komisijo, da so bile maščobne kisline iz podjetja Harles und Jentzsch, ki vsebujejo dioksin in so bile namenjene industrijski rabi, primešane maščobam, ki se uporabljajo za proizvodnjo živalske krme.
Čeprav to podjetje že od marca 2010 ve za kontaminacijo z dioksinom, tega ni prijavilo javnim organom, kar je povsem nesprejemljivo za kmete, potrošnike in zlasti Komisijo, ki je pristojna za sprožitev sistema hitrega opozarjanja na nevarnosti hrane in krme (RASFF).
Medtem je bila kontaminirana krma dobavljena več nemškim zveznim deželam, kontaminirana jajca in predelani proizvodi pa so bili izvoženi v druge države članice EU.
Laboratorijske preiskave so prejšnji teden pokazale prisotnost dioksina tudi v prašičjem mesu. Skoraj 5000 nemških kmetij je moralo začasno ustaviti proizvodnjo in ta trenutek nihče ne ve, kdo bo plačal za izgube kmetov.
Zaradi te kontaminacije z dioksinom so potrošniki v vsej Evropi zaskrbljeni zaradi varnosti hrane.
Glede na ponavljajoče se hude težave z varnostjo hrane v Evropi:
1. Ali bo Komisija preučila, ali je treba pregledati in okrepiti sedanji zakonodajni okvir, da bi v prihodnje preprečili težave z varnostjo krme?
2. Kakšne informacije je Komisija prejela od nemških oblasti? Ali lahko Komisija poda podrobne podatke o trženju kontaminirane krme in predelanih proizvodov, ki so prišli v stik s to krmo (jajca, perutnina, prašiči itd.)?
3. Ali bo Komisija od držav članic zahtevala zvišanje kazni za malomarno in/ali nevestno ravnanje s krmnimi proizvodi? Kako bo zagotovila uveljavitev načela odgovornosti povzročitelja v zakonodaji o krmi?
4. Kako bo Komisija zagotovila, da bodo nacionalne in regionalne oblasti izvajale učinkovitejši nadzor nad prehransko verigo?
5. Ali lahko Komisija zagotovi popolno sledljivost celotne verige proizvodnje krme?
