Povzetek plenarnega zasedanja - Strasbourg, 3. do 6. september
Institucije
2007-09-10 - 11:45
Evropski poslanci so se na prvem zasedanju po poletnih počitnicah posvetili predvsem posledicam nedavnih požarov po Evropi ter boju proti terorizmu. Med pomembnejšimi temami so bila še prizadevanja za poenostavitev evropske zakonodaje, spremembe na trgu mleka in strategija za zmanjšanje škode, ki jo povzroča alkohol. Na slavnostnem delu zasedanja je poslance nagovoril portugalski predsednik Anibal Cavaco Silva.
Ponedeljek, 3. september
Parlament je zasedanje začel z razpravo o posledicah požarov v Grčiji in ukrepih za izboljšanje preventive. Sledila je razprava o štirih poročilih, ki obravnavajo ukrepe za boljšo pravno ureditev v Evropski uniji.
Torek, 4. september
Dopoldne so se poslanci posvetili poročilu o reviziji skupnega trga, sledili pa sta dve razpravi s prometnega področja: notranji prevoz nevarnega blaga ter logistika tovornega prometa. Po poročilu o strategiji za podporo državam pri zmanjševanju škode zaradi uživanja alkohola so bili na dnevnem redu še trije predlogi Komisije za spremembe ureditve skupnega trga mleka in mlečnih izdelkov.
Po glasovanjih je poslance nagovoril portugalski predsednik republike Anibal Cavaco Silva, popoldne pa so predstavniki Komisije predstavili predlog proračuna za leto 2008.
Sreda, 5. september
Na osrednji razpravi v dopoldanskih urah se je Parlament posvetil boju proti terorizmu, popoldne pa so predstavniki Sveta EU in Komisije predstavili gospodarske posledice krize na finančnih trgih.
Četrtek, 6. september
Zadnji dan zasedanja je bilo dopoldne na dnevnem redu med drugim poročilo o Zeleni knjigi o pregledu pravnega reda o varstvu potrošnikov, popoldne pa se je zasedanje zaključilo z razpravami o stanju človekovih pravic po svetu.
20070906FCS10160
Ponedeljek na plenarnem zasedanju: Požari v Grčiji, boljša evropska zakonodaja
Dim požara na grškem polotoku Peloponezu V središču pozornosti prvega plenarnega zasedanja po poletnem premoru so bili nedavni požari v Grčiji, ki so terjali več kot 60 žrtev in povzročili ogromno materialno škodo v vrednosti štirih milijard evrov: uničenih je bilo 280.000 hektarjev gozdov ter 130 mest in vasi. Evropski poslanci so obsodili zločine požigalcev, izrazili sočutje z žrtvami in pozvali k uporabi Solidarnostnega sklada EU. Na dnevnem redu pa so bila tudi štiri poročila o izboljšanju in poenostaviti evropske zakonodaje.
Evropski poslanci so ob otvoritvi plenarnega zasedanja z minuto molka počastili spomin na žrtve požarov v Grčiji, potresa v Peruju in nasilja v Iraku.
Solidarnost pri zadušitvi ognja
V nadaljevanju so poslanci pozvali k takojšnji uporabi Solidarnostnega sklada EU, ki bi prispeval k odpravi znatne škode po poletnih požarih v Grčiji, in k vzpostavitvi evropskih hitrih posredovalnih enot za primere naravnih nesreč.
Grški poslanec Ioannis Varvitsiotis iz Skupine Evropske ljudske stranke in Evropskih demokratov je predlagal vzpostavitev neodvisnih dodatnih sil, zlasti iz držav, kjer v poletnih mesecih ni nevarnosti požarov, in ki bile poleti 2008 poslane na območja z visokim tveganjem požarov.
Nemški poslanec Martin Schulz, predsednik Skupine socialdemokratov se je zavzel za decentraliziran način organizacije v primeru naravnih nesrečah in poudaril, da se ljudje v takšnih stiskah nikakor ne smejo počutiti prepuščeni samim sebi. Italijanski liberalni demokrat Matsakis pa je pojav požiganja opisal kot novo katastrofalno obliko terorizma, požigalce pa poimenoval za teroriste-požigalce.
Vladimir Špidla, evropski komisar za zaposlovanje, socialne zadeve in enake možnosti, je poslancem dejal, da bo pospešil proces dodelitve pomoči v okviru Solidarnostnega sklada, finančnega inštrumenta LIFE+ in Evropskega socialnega sklada. Špidla je pomoč Grčiji imenoval kot osupljiv primer solidarnosti, saj se na klice na pomoč niso odzvale le države članice EU temveč tudi Švica, Srbija, Rusija in Izrael.
Nekateri poslanci so vrsto naravnih nesreč tega poletja – požari v Španiji, Bolgariji, Italiji, Grčiji in Španiji ter tragične poplave v Veliki Britaniji – povezali podnebnimi spremembami oz. s posledicami globalnega segrevanja.
Boljša evropska zakonodaja
Popoldne so poslanci razpravljali o štirih poročilih o izboljšanju in poenostavitvi evropske zakonodaje ter zmanjšanju birokracije.
Madžarski poslanec in poročevalec Katalin Lévai je poudaril, da je boljša in preprostejša zakonodaja pogoj za zagotovitev poštene konkurence, blaginje za državljane in učinkovitega varstva zdravja in okolja. Hkrati je opozoril, da EU k poenostaviti predpisov prispeva tako, da ogromno število nacionalnih pravil, ki so pogosto protislovna, nadomesti z evropskimi predpisi. Tiskovna služba: Naravne nesreče po Evropi Evropska civilna zaščita Poročilo o ustanovitvi Solidarnostnega sklada Dnevni red plenarnega zasedanja
Torek na plenarnem zasedanju: Portugalski predsednik, proračun EU, ladjedelnica v Gdansku
Protest delavcev iz gdanske ladjedelnice v Bruslju, 31. avgusta 2007 Drugi dan plenarnega zasedanja v Strasbourgu so evropski poslanci pozdravili portugalskega predsednika Anibala Cavaca Silvo, ki je v svojem nagovoru poudaril vizijo o solidarnosti v osrčju evropskega projekta. Na dnevnem redu sta bila tudi prihodnost ladjedelnice v poljskem zgodovinskem mestu Gdansku in predlog proračuna EU za leto 2008.
"Solidarnost je ključni steber evropskega združevanja"
Anibal Cavaco Silvia, predsednik Portugalske, ki trenutno predseduje Uniji, je včeraj prvič, odkar je prevzel funkcijo, obiskal Evropski parlament. V svojem nagovoru evropskim poslancem je poudaril potrebo po boju proti revščini in socialni izključenosti tako doma kot drugod po svetu. Zanj je ključni steber evropskega združevanja solidarnost, ki mora biti vodilo pri ustvarjanju močnejše in bolj združene Unije.
Predsednik je spregovoril tudi o institucionalnih vprašanjih, ter izrazil upanje, da bo med predsedovanjem dosežen sporazum glede besedila nove reformne pogodbe.
Kaj se bo zgodilo z gdansko ladjedelnico?
Evropski poslanci so na torkovem plenarnem zasedanju z evropskim komisarjem za notranji trg Charliejem McCreevyem razpravljali o trenutni situaciji v ladjedelnici v poljskem mestu Gdansk ter o državni pomoči v ladjedelniškem sektorju nasploh.
Komisija je leta 2005 začela s številnimi preiskavami glede države pomoči ladjedelnicam, med njimi tudi ladjedelnici v Gdansku, ki je zibelka Solidarnosti, a danes tik pred stečajem. Julija je Komisija od ladjedelnice zahtevala, da pripravi načrt za prestrukturiranje, saj ji lahko v nasprotnem primeru grozi negativna ocena glede državne pomoči.
V skladu s pravili EU mora namreč državna pomoč v ladjedelniškem sektorju pomoč temeljiti na dolgoročnih načrtih za prestrukturiranje, vključno z zmanjšanjem zmogljivosti, saj se tako prepreči morebitna izkrivljajoča konkurenca v sektorju.
Komisar McCreevy je poudaril, da Komisija ne namerava zapreti gdanske ladjedelnice in da bodo v intenzivnem dialogu s poljskimi oblastmi poskušali poiskati rešitev zanjo.
Proračun EU za leto 2008
Portugalski državni sekretar za finančne zadeve Emanuel Augustos Santos je evropskim poslancem predstavil osnutek proračuna EU za prihodnje leto, ki ga je sredi julija sprejel Svet finančnih in gospodarskih ministrov držav članic.
Predlog proračuna za leto 2008 znaša 128 milijard 401 milijon evrov obveznosti (prihodkov) in 119 milijard 410 milijonov evrov plačil (odhodkov). V primerjavi s proračunom za leto 2007 ta zneska predstavljata 1,44 odstotno povečanje prihodkov in 3,39 odstotno povečanje odhodkov.
Santos je dejal, da je previdno nadzorovano povečanje proračuna za leto 2008 odziv na izzive, da se poveča dinamičnost evropskega gospodarstva, informativne družbe in razvije trajnostna oskrba z energijo.
Kyösti Virrankoski, finski liberalni demokrat in poročevalec, pa je kritiziral zmanjšanja v predlogu proračuna Sveta glede na predlog proračuna, ki ga je pripravila Komisija. Virrankoski je dejal, da mora biti Evropa pripravljena nameniti sredstva za uresničitev svojih ambicij, proračunske številke pa je označil kot nerealistično nizke. Izrazil je tudi obžalovanje, da projektu satelitsko-navigacijskega sistema Galileo niso bila namenjena zadostna sredstva. Tudi Evropski institut za tehnologijo bi potreboval trdno podlago, saj ne more temeljiti zgolj na idejah in iluzijah, je dodal Virrankoski.
Predsednik parlamentarnega Odbora za proračun, nemški krščanski demokrat Reimer Böge, je opozoril, da je predlog proračuna Sveta za 10 milijard nižji od vsote, ki so ga leta 2006 v okviru večletnega finančnega okvira za izvajanje politik EU določile države članice.
Zdaj je na vrsti Parlament, da do oktobra predlaga spremembe o predlogu proračuna.
Tiskovna služba: Portugalski predsednik za več solidarnosti v Evropi Vprašanje za 120 milijard evrov: kako razložiti proračun EU za leto 2007 Tiskovna služba: Revizija enotnega trga
Sreda na plenarnem zasedanju: Terorizem, osebna prtljaga, finančni trgi
Kriza na ameriškem nepremičninskem trgu Odgovor Evropske unije na mednarodni terorizem je bila osrednja tema razprav na sredinem plenarnem zasedanju. Prepoved tekočin v osebni prtljagi letalskih potnikov naj bi bila, po mnenju večine evropskih poslancev, ponovno ocenjena in bolje utemeljena ali pa ukinjena. Poslanci so popoldne analizirali krizo finančnih trgov in zahtevali obsežno ureditev sektorja.
Omejitve o tekočinah v osebni prtljagi letalskih potnikov
Parlament je izrazil zaskrbljenost glede stroškov, ki so nastali zaradi nadzorov in zasege večjih količin tekočin, zlasti proizvodov, ki so jih tranzitni potniki kupili v brezcarinskih trgovinah. Ti stroški nikakor niso sorazmerni z dodatno vrednostjo varnosti.
Poslanci kljub temu podpirajo vse potrebne varnostne ukrepe za preprečitev terorističnih napadov.
Zaradi vseh nedoslednosti ter nejasnosti ob izvajanju uredbe o določitvi ukrepov za izvajanje skupnih osnovnih standardov za varnost letalstva (tekočine, prinesene na letalo) Parlament Komisijo poziva, da uredbo ponovno pregleda in jo razveljavi, če ne bodo predstavljena dodatna odločilna dejstva.
Boj proti terorizmu
Osrednja točka plenarnega zasedanja v sredo je bila razprava o boju proti terorizmu. Poslanci so med drugim razpravljali o vprašanju učinkovitosti izmenjave podatkov v EU ter mestu evropskega koordinatorja za boj proti terorizmu, ki je po februarskem odstopu Nizozemca Gijsa de Vriesa še zmeraj prazno.
Nemški krščanski demokrat Manfred Weber je zahteval novi zagon pri boju proti terorizmu, saj ta še ni premagan. Teroristi so povezani tudi na evropski ravni, medtem ko se ministri za notranje zadeve ukvarjajo z nacionalnimi zadevami in verjamejo, da držijo zadevo v vajetih, je dejal Weber. Britanski socialni demokrat Michael Cashman pa je države članice pozval k skupnemu ukrepanju tudi z Združenim državami.
Razprave se je udeležil tudi evropski komisar Franco Frattini, ki je omenil nedavne aretacije osumljenih teroristov na Danskem. Aretacije so dokaz učinkovitosti ukrepov za preprečevanje napadov in so odličen rezultat pristojnih služb, je komisar pohvalil danske in nemške organe pregona.
Turbulence na finančnih trgih
Evropski poslanci so pretekli teden v razpravi o krizi na finančnih trgih večinsko podprli odziv Evropske centralne banke in zahtevali boljše nadzorne mehanizme za finančne trge.
Britanski poslanec John Purvis iz Skupine Evropske ljudske stranke in Evropskih demokratov je razlog za krizo videl v novih finančnih instrumentih, tako imenovanih derivatih, ki so ti prezapleteni, saj jih tudi banke ne razumejo ter zato tveganja napačno ocenijo.
Litovska liberalna demokratka Margarita Starkevičiūtė se je zavzela za obsežno ureditev kreditnih poslov, zlasti za tiste ponudnike, ki niso banke, saj imajo celo veleblagovnice pri kreditnih poslih pogosto prste zraven.
Evropski parlament bo 11. septembra obiskal predsednik Evropske centralne banke Jean-Claude Trichet in spregovoril v Odboru za ekonomske in monetarne zadeve. Tiskovna služba: Resolucija o vnašanju tekočin na letala Tiskovna služba: Boj proti terorizmu Več preglednosti na svetovnem finančnem trgu
Četrtek na plenarnem zasedanju: Varstvo potrošnikov, droge, klic v sili 112, znanstveni poskusi na primatih
21 milijonov za program za preprečevanje drog v EU Varstvo potrošnikov in boj proti drogam sta bili osrednji temi na četrtkovem plenarnem zasedanju v Strasbourgu. Poslanci so zahtevali koherentnejša pravila na področju varstva potrošnikov v Evropski uniji. Ta dan sta bili sprejeti tudi dve pisni izjavi: prva poziva k večji učinkovitosti in prepoznavnosti evropske številke za klic v sili 112, druga k o odpravi znanstvenih poskusov na primatih.
Varstvo potrošnikov
Evropski poslanci so podprli Zeleno knjigo Evropske komisije o varstvu potrošnikov, katere namen je doseči večjo skladnost med osmimi evropskimi direktivami na tem področju, ter sprejeli poročilo, ki ga je na to temo pripravila francoska socialdemokratka Béatrice Patrie.
Poslanci so bili izrazili zaskrbljenost zlasti nad varnostjo potrošnikov pri nakupovanju po internetu, saj so pri tej novi obliki trgovine nacionalne meje vse bolj nepomembne. Finski poslanec Alex Stubb, ki je sebe poimenoval kot "mega" kupca po internetu, je dodal, da pri kupovanju po internetu vse pogosteje prejme napačno blago, ki ga ni naročil.
21 milijonov evrov za program za preprečevanje drog
Evropski poslanci so včeraj podprli sedemletni program za preprečevanje drog v Evropski uniji, za katerega je namenjenih več kot 21 milijonov evrov. Poslanci upajo, da bo program prispeval k preprečitvi ali zmanjšanju odvisnikov od drog v Evropi ter izboljšal informiranje o uporabi drog.
Posebna pozornost bo namenjena tveganim ciljnim skupinam - mladoletnikom, ženskam, prebivalcem v depriviligiranih okoljih. Ob tem bo program usmerjen tudi na učitelje, starše, socialne delavce, medicinsko osebje, nevladne organizacije, verske skupnosti, lokalne oblasti in organe pregona kot pomembne dejavnike pri širjenju informacij in osveščanju o nevarnosti uporabe drog.
Evropska številka za klic v sili 112
V primeru nesreče v tujini lahko zavrtite številko 112 in pomoč bo prišla. Žal le redko kdo v Evropi to tudi pozna. Zato je 512 evropskih poslancev podpisalo pisno izjavo, ki države članice in Evropsko komisijo poziva, da svoja prizadevanja usmerijo k izboljšanju prepoznavnosti številke med državljani in zagotovijo, da bo ta v vseh državah članicah EU tudi dejansko učinkovito delovala. Poslanci so v izjavi prav tako predlagali "Evropski 112 dan", ki bi dodatno povečal prepoznavnost številke 112.
Pisna izjava je besedilo, ki ga skupina največ petih poslancev ponudi v podpis svojim kolegom. Z njo lahko začnejo ali oživijo razpravo o zadevi, ki spada med pristojnosti Unije. Če pisno izjavo podpiše večina poslancev Evropskega parlamenta, se ta po koncu plenarnega zasedanja posreduje institucijam, ki so omenjene v njej.
Znanstveni poskusi na primatih
Evropski parlament pa je v četrtek objavil tudi pisno izjavo o odpravi znanstvenih poskusov na primatih. Vsako leto se za poskuse v laboratorijih EU namreč uporabi več kot 10 tisoč primatov, ki v ujetništvu zelo trpijo.
Pri skoraj vseh vrstah primatov se več kot 90 odstotkov DNK ujema s človeško, ob tem pa kar 26 odstotkom vrst primatov grozi izumrtje. Kljub temu se primati, ujeti v divjini, še naprej uporabljajo v laboratorijih. Poleg tega jih je težko zaščititi pred nevarnostmi, kot je ubijanje za prehrano ljudi, če je znano, da jih akademske ustanove na Zahodu neovirano uporabljajo.
Med parlamentarci, ki so vložili izjavo v postopek, je bila tudi slovenska poslanka Mojca Drčar Murko, ki je svojo odločitev utemeljila sledeče: "Mene osebno so zlasti biologi prepričali o nujnosti postopne zamenjave znanstvenih poskusov na hominidih z alternativnimi metodami. Vedno bolj se namreč utrjuje spoznanje, da je mogoče zdravila stoodstotno zanesljivo preizkušati le v okviru vrste, ne pa med vrstami. Poskusi na primatih torej vzbujajo lažno upanje, da je mogoče z njimi najti zdravila za hude človeške bolezni. Spričo tega, da gre za naše najbližje biološke sorodnike, pa je po mojem eksperimentiranje tudi moralno vprašljivo."
Naslednje plenarno zasedanje bo v Strasbourgu, 24. do 27. septembra. Tiskovna služba: Večja učinkovitost evropske številke za klic v sili 112 Pisna izjava o evropski številki za klic v sili 112 Tiskovna služba: Parlamentarci proti znanstvenim poskusom na primatih Pisna izjava o znanstvenih poskusih na primatih Tiskovna služba: Program "Preprečevanje uporabe drog in obveščanje" dobil zeleno luč v parlamentu
SL
1
PHOTO
20070907PHT10193.jpg
SL
2
PHOTO
20070903PHT09975.jpg
SL
4
LINK
http://ec.europa.eu/environment/civil/prote/mic.htm
SL
6
LINK
/sides/indexPartSession.do?reference=2007-09&language=SL
SL
7
PHOTO
20070905PHT10062.jpg
SL
11
PHOTO
20070905PHT10110.jpg
SL
15
PHOTO
20070906PHT10179.jpg
-//EP//TEXT IM-PRESS 20070716BRI09221 ITEM-002-SL NOT XML V0//SL
-//EP//TEXT REPORT A6-2006-0123 0 NOT XML V0//SL
-//EP//TEXT IM-PRESS 20070823IPR09759 0 NOT XML V0//SL
-//EP//TEXT IM-PRESS 20061106FCS12347 0 NOT XML V0//SL
-//EP//TEXT IM-PRESS 20070823IPR09757 0 NOT XML V0//SL
-//EP//TEXT IM-PRESS 20070823IPR09766 0 NOT XML V0//SL
-//EP//TEXT IM-PRESS 20070823IPR09765 0 NOT XML V0//SL
-//EP//TEXT IM-PRESS 20070823STO09819 0 NOT XML V0//SL
-//EP//TEXT IM-PRESS 20070906IPR10134 0 NOT XML V0//SL
-//EP//TEXT WDECL P6-DCL-2007-0044 0 NOT XML V0//SL
-//EP//TEXT IM-PRESS 20070905IPR10104 0 NOT XML V0//SL
-//EP//TEXT WDECL P6-DCL-2007-0040 0 NOT XML V0//SL
-//EP//TEXT IM-PRESS 20070903IPR09985 0 NOT XML V0//SL
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
