P6_TA(2007)0376
Dejavnost mreže EURES 2004–2005: "K skupnemu evropskemu trgu dela"
B6-0322/2007
Resolucija Evropskega parlamenta z dne 5. septembra 2007 o poročilu o dejavnostih mreže EURES 2004–2005: "K skupnemu evropskemu trgu dela"
Evropski parlament
, –
ob upoštevanju Odločbe Komisije 2003/8/ES z dne 23. decembra 2002 o izvedbi Uredbe Sveta (EGS) št. 1612/68 glede uravnoteženja ponudbe in povpraševanja po delovnih mestih,
–
ob upoštevanju sporočila Komisije Svetu in Evropskemu parlamentu o dejavnostih EURES-a za obdobje 2004–2005: "K skupnemu evropskemu trgu dela: prispevek EURES-a", ki ga je Komisija predstavila v skladu s členom 19(3) Uredbe (EGS) št. 1612/68 ( KOM(2007)0116 ),
–
ob upoštevanju vprašanja za ustni odgovor B6-0136/2007 , poslanega Komisiji, o prispevku mreže EURES-a k skupnemu evropskemu trgu dela,
–
ob upoštevanju člena 108(5) svojega Poslovnika,
A.
ker je geografska in poklicna mobilnost poglavitno sredstvo za uspeh prenovljene Lizbonske strategije, pa tudi Sklep Sveta 2005/600/ES z dne 12. julija 2005 o smernicah za politike zaposlovanja držav članic poudarja, da je mobilnost osrednji dejavnik, ki bo več ljudem omogočil boljšo zaposlitev, in se poziva k odpravi ovir za mobilnost delavcev po vsej Evropi v okviru pogodb; ker države članice še vedno omejujejo geografsko mobilnost nekaterih državljanov Evropske unije, čeprav je prosti pretok delavcev temeljno načelo Skupnosti,
B.
ker je namen povečane proračunske vrstice Evropske službe za zaposlovanje (EURES) za 2 000 000 EUR v letu 2007 spodbuda za izvajanje in delovanje mreže EURES ter ker se je zaradi uspešno zaključenega evropskega leta mobilnosti delavcev 2006 občutno povečala uporaba portala EURES za zaposlitveno mobilnost,
1.
meni, da bi morala mreža EURES postati pomemben komunikacijski temelj na evropskem trgu dela – "vse na enem mestu za delavce" za geografsko in zaposlitveno mobilnost delavcev –, namenjen odpravi obstoječih ovir (zlasti zaradi vprašanj socialne varnosti, povezanih z zaposlitvijo), razširjanju poznavanja posameznikovih pravic vseh delavcev, zlasti pravic o enakem obravnavanju, rasti svetovalne mreže EURES po kakovosti in obsegu, širjenju dostopa do informacij o prostih delovnih mestih za sezonske delavce ali delavce za krajši čas v državah članicah, ki ni njihova matična država, in širjenju vsebine mreže EURES z informacijami o ponudbi delovnih mest za potrebe državljanov tretjih držav, zlasti tistih, ki sodijo v okvir sosedske politike EU;
2.
meni, da bi morala Komisija še naprej spodbujati geografsko in zaposlitveno mobilnost delavcev s povečanjem proračunske vrstice za mrežo EURES, da bi tako podprla projekte s področja mednacionalnega zaposlovanja in čezmejnih partnerstev med 'starimi' in 'novejšimi' državami članicami, pa tudi med 'novejšimi' državami članicami samimi;
3.
ugotavlja, da je evropsko leto mobilnosti delavcev privedlo do občutno povečanega povpraševanja po storitvah mreže EURES, zlasti pri iskanju informacij za mobilne delavce in kandidate za mobilnost; pozdravlja opravljeno delo tistih, ki so prispevali k dejavnosti mreže EURES, kakršni so njegovi svetovalci, socialni partnerji in lokalne zainteresirane strani; pričakuje, da bo v prihodnosti, kakor rezultat povečane vidnosti te mreže zaradi evropskega leta in uspešne organizacije vseevropskih zaposlitvenih sejmov, prišlo do podobnih pobud.
4.
naroči svojemu predsedniku, naj to resolucijo posreduje Svetu in Komisiji.
