20/07/2004
PREDLOG RESOLUCIJE
v skladu s členom 113 Poslovnika
vložila Cristiana Muscardini
o integraciji državljanov iz držav zunaj EU
Resolucija Evropskega parlamenta o integraciji državljanov iz držav zunaj EU
Evropski parlament ,
–
ob upoštevanju člena 113 svojega Poslovnika,
A.
ker se države članice soočajo z resnimi težavami v sektorjih izobraževanja in usposabljanja otrok priseljencev iz držav zunaj Skupnosti, zlasti ko je njihova veroizpoved drugačna od tradicionalnih v državah gostiteljicah,
B.
ker je treba spoštovati različno kulturno identiteto priseljencev,
C.
ker je treba poskrbeti, da se spoštuje tudi identiteta države gostiteljice,
D.
ker je treba zagotoviti družbeno ravnotežje za zaščito tradicije držav gostiteljic in nuditi vse možnosti za dejansko integracijo mladih priseljencev,
1.
poziva Komisijo in Svet, naj predlagata, da vse države članice uvedejo obveznost vpisa v šolo, ki je vključena v državni izobraževalni sistem, za vse šoloobvezne priseljence, ki bivajo na njihovem ozemlju;
2.
poziva Komisijo in Svet, naj vsekakor zahtevata, da se v učni program vključi poučevanje jezika in zakonodaje države gostiteljice.
