21.11.2007
PREDLOG RESOLUCIJE
v skladu s členom 103(2) poslovnika,
ki ga predlagajo Robert Sturdy in Maria Martens
v imenu skupine PPE-DE
Gianluca Susta, Johan Van Hecke, Thierry Cornillet in Danutė Budreikaitė v imenu skupine ALDE
Cristiana Muscardini in Ryszard Czarnecki v imenu skupine UEN
o sporazumih o gospodarskem partnerstvu
Resolucija Evropskega parlamenta o sporazumih o gospodarskem partnerstvu
Evropski parlament ,
–
ob upoštevanju sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (sporazum iz Cotonouja),
–
ob upoštevanju resolucij skupne parlamentarne skupščine AKP-EU, sprejetih 23. novembra 2006 na Barbadosu in 20. novembra 2007 v Kigali, o oceni pogajanj o sporazumih o gospodarskem partnerstvu,
–
ob upoštevanju uredbe Sveta (ES) št. 980/2005 s 27. junija 2005 o uporabi sheme splošnih tarifnih preferencialov,
–
ob upoštevanju Splošnega sporazuma o tarifah in trgovini (GATT), zlasti njegovega člena XXIV,
–
ob upoštevanju ministrske deklaracije šestega zasedanja ministrske konference Svetovne trgovinske organizacije, sprejete 18. decembra 2006 v Hong Kongu,
–
ob upoštevanju nedavne izjave o politiki ministrov držav AKP o sporazumih o gospodarskem partnerstvu z 9. novembra 2007,
–
ob upoštevanju svojih prejšnjih resolucij na to temo, zlasti tiste s 23. maja 2007,
–
ob upoštevanju svojega poročila o sporazumih o gospodarskem partnerstvu (2005/2246(INI)),
–
ob upoštevanju člena 103(2) svojega poslovnika,
A.
ker veljavni trgovinski sporazum iz Cotonouja Evropske unije z državami AKP, ki jim daje preferencialni dostop do trgov EU na podlagi vzajemnosti, ni v skladu s pravili Svetovne trgovinske organizacije,
B.
ker je v sporazumu iz Cotonouja navedeno, da so se pogodbenice dogovorile o sklenitvi nove trgovinske ureditve, skladne s pravili Svetovne trgovinske organizacije, ob postopnem odpravljanju trgovinskih ovir med njimi in spodbujanju sodelovanja na vseh področjih, ki zadevajo trgovino in razvoj,
C.
ker od leta 2007 ta sporazum ne bo več izvzet iz zakonodaje Svetovne trgovinske organizacije in bosta morali obe pogodbenici uvesti drugo možnost, ki bo skladna s pravili Svetovne trgovinske organizacije,
D.
ker pogajanja o sporazumih o gospodarskem partnerstvu, s katerimi naj bi nadomestili sporazum iz Cotonouja, v šestih regijah ne napredujejo enakomerno in se verjetno ne bodo končala pred koncem 2007,
E.
ker so številne države AKP zadržane do sklepanja sporazumov o gospodarskem partnerstvu, druge pa vztrajajo, da je dostop do trga EU pomemben za njihovo gospodarstvo;
F.
ker obstaja vsesplošna in resna zaskrbljenost glede možnih posledic pravne praznine, ki bi lahko nastala po poteku roka za trgovinske odnose med Evropsko unijo in državami AKP 31. decembra 2007,
G.
ker je oktobra 2007 Evropska komisija državam AKP ponudila vmesni sporazum o trgovini z blagom kot prvo fazo sporazumov o gospodarskem sodelovanju, izvajal pa bi se od 31. decembra 2007 naprej,
1.
ponovno izraža svoje prepričanje, da so sporazumi o gospodarskem sodelovanju, oblikovani kot razvojni instrument, priložnost za spodbujanje trajnostnega razvoja, regionalnega vključevanja in zmanjševanje revščine v državah AKP;
2.
izraža pa globoko zaskrbljenost nad počasnim napredovanjem pogajanj, zaradi česar najverjetneje do 31. decembra 2007 z nobeno regionalno skupino AKP sporazum ne bo podpisan v celoti;
3.
poziva Komisijo in države AKP, naj raziščejo prehodne ukrepe, s katerimi bi lahko odpravili nevarnost da bi v odnosih EU-AKP po 31. decembru 2007 nastala praznina, s tem pa bi se izognili pravni negotovosti v teh odnosih z uničujočimi posledicami za države AKP, ki ne sodijo med najmanj razvite;
4.
z zanimanjem spremlja predlog Komisije s 23. oktobra 2007 in sklep Sveta za splošne zadeve in zunanje odnose s 17. novembra 2007, da bi v prvi fazi sklenili vmesne sporazume, omejene na trgovanje z blagom;
5.
poudarja pomen trajnega regionalnega integracijskega procesa AKP; priznava ta "dvostopenjski" pristop, ki ga predlaga Komisija, kot začasno in pragmatično ureditev, da se v EU ne prekine pretok blaga s tarifnimi ugodnostmi po 1. januarju 2008;
6.
poziva obe strani, naj prevzameta odgovornost za nujno nadaljevanje pogajanj o drugih vprašanjih po tem roku, pri tem pa zlasti upoštevata, da bi države AKP, ki niso najrevnejše, izgubile preferencialni dostop do trgov EU; poudarja, da je dolgoročni sporazum mogoče doseči le, če si vse zadevne strani prizadevajo za to;
7.
ugotavlja, da je pomembno, da se države AKP udejstvujejo v procesu gospodarskega partnerstva in spodbujajo reforme, potrebne za uskladitev družbenih in gospodarskih struktur s sporazumi; poziva vlade AKP, naj izvajajo pravila za dobro upravljanje; poziva Komisijo, naj upošteva načeli popolnega nesorazmerja in prožnosti;
8.
poudarja, da je vzpostavitev resničnega regionalnega trga osrednja podlaga za uspešno izvajanje sporazumov o gospodarskem sodelovanju in da je regionalno vključevanje bistveno za družbeni in gospodarski razvoj držav AKP;
9.
ponovno potrjuje, da morajo biti sporazumi o gospodarskem sodelovanju popolnoma skladni s pravili Svetovne trgovinske organizacije;
10.
poudarja, da pomeni ponudba Komisije glede pravil o oznaki izvora sprostitev veljavnih določb; meni, da je treba v sporazum vključiti potrebno prožnost, pri tem pa upoštevati razlike v ravni industrijskega razvoja med EU in državami AKP, pa tudi med državami AKP;
11.
ugotavlja, da je v sporazumih o gospodarskem sodelovanju pomembno postaviti ustrezne pogoje za spodbujanje naložb, trgovine s storitvami in pravil o konkurenci, saj to povzroča gospodarsko rast; priznava zadržanost nekaterih regionalnih skupin AKP glede teh vprašanj, kar mora Komisija upoštevati;
12.
poziva Komisijo, naj med pogajanji in po sklenitvi sporazumov o gospodarskem sodelovanju izvede sistematično analizo družbenega vpliva teh na najbolj ogrožene skupine;
13.
poudarja, da mora izboljšana pravila trgovanja spremljati večja podpora za pomoč v zvezi s trgovino; poziva, naj se pred koncem pogajanj o sporazumih o partnerstvu prevzamejo konkretne obveznosti glede pomoči v zvezi s trgovino in prilagoditvenih stroškov, povezanih s sporazumi o gospodarskem sodelovanju;
14.
poziva Komisijo in Svet, naj se z Evropskim parlamentom posvetujeta o sklenitvi vmesnih sporazumov v skladu z drugim odstavkom člena 300(3) Pogodbe o ustanovitvi Evropske skupnosti;
15.
naroči svojemu predsedniku, naj to resolucijo posreduje
Komisiji, Svetu, Svetu AKP-EU in skupni parlamentarni skupščini AKP-EU.
